Europe ge footboalhaigai bodu dhuvaheh\nޔޫރަޕްގެ ފުޓްބޯޅައިގައި ބޮޑު ދުވަހެއް\nޔޫއެފާ ޔޫރޯގެ އިސްތިހާރު ބިލްބޯޑެއްގެ ކައިރިން މީހަކު ހިނގާފައި ދަނީ\nވަރުގަދަ ފައިނަލު މެޗެއް ނުވަތަ ވަރުގަދަ ބޮޑު މުބާރާތެއް ފެށަން ހަމަޖެހިފައިވާ ދުވަހެއް ނޫނެވެ. އެހެން ނަމަވެސް މިއަދަކީ ޔޫރަޕްގެ މުޅި ފުޓްބޯޅަ ތާރީހްގައި އެ ބައްރު ކުރިމަތިލާ ބޮޑު ދުވަހެކެވެ. ޔޫރޯ ފުޓްބޯޅަ މުބާރާތް ބާއްވަން ފެށިތާ، މިއަހަރަށް 60 އަހަރު ފުރޭ ރަން ޔޫބީލް މުނާސަބަތައް މުޅި ޔޫރަޕް ހޭލައިގަތީ، ދުނިޔޭގައި އެއްފަހަރާ އެންމެ ގިނަ ގައުމުގައި މިހާތަނަށް ހޯސްޓް ކުރާނެ މުބާރާތާ ކުރިމަތި ލުމަށެވެ.\nއަހަރުގެ މެދުތެރޭގައި، ޖޫން 12 އިން ޖުލައި 12 އަށް، ޔޫރަޕްގެ 12 ގައުމުގައި ބާއްވާ އެ ބައްރުގެ އެންމެ ބޮޑު ފުޓްބޯޅަ މުބާރާތް، ތާވަލު ކޮށްފައިވާ ތާރީހްގައި ކުރިއަށް ގެންދެވިދާނެތޯ އޮތީ ސުވާލުމާކެއްގެ ތެރޭގަ އެވެ. ފެބްރުއަރީ މަހުން ފެށިގެން މި ސުވާލު އުފެދެން ފަށައިފި އެވެ. މުޅި ދުނިޔެ ކުރިމަތިލާފައިވާ ކޮވިޑް-19 ގެ ބަލިމަޑުކަން މިހާހިސާބަށް ދާނެ ކަމަށް އެއްވެސް ބަޔަކަށް އަންދާޒާ ކުރެވިފައެއް ވެސް ނެތެވެ. މުޅި ޔޫރަޕްގެ 55 ގައުމުގެ ފުޓްބޯޅައިގެ އެންމެ އިސްވެރިން މިއަދު ބައްދަލު ކުރަނީ، ޔޫރޯގެ ތާރީހް ކުރުމުގެ ވާހަކަތަކަށެވެ.\nމިދިޔަ ހުކުރު ދުވަހު، ޔޫއެފާއިން ވަނީ އެ ކޮންފެންޑްރޭޝަންގެ މެންބަރު ގައުމުތަކަށް، މިއަދު ބާއްވަން ހަމަޖެހިފައިވާ ވީޑިއޯ ކޮންފަރެންސަކަށް ދައުވަތު ފޮނުވާފަ އެވެ. ޔޫރަޕްގެ ބައެއް ގައުމުތައް ވަނީ ލޮކްޑައުން ކޮށްފަ އެވެ. އޭގެ ތެރޭގައި ޔޫރޯގެ މެޗުތައް ކުޅެން ހަމަޖެހިފައިވާ ގައުމުތައްވެސް ހިމެނެ އެވެ. މިއަދު ބާއްވާ ބައްދަލުވުމުގައި ޔޫރޯ 2020 ގެ އިތުރުން ޔޫރަޕްގެ އެހެން މުބާރާތްތައް އިތުރަށް ކުރިއަށް ގެންދިއުމާ ބެހޭގޮތުންވެސް މަޝްވަރާ ކުރާނެ އެވެ.\nމައުލޫއާ ގުޅޭގޮތުން ދުވަހުގެ ފުރަތަމަ ބައްދަލުވުން ކުރިއަށް ގެންދިއުމަށް ހަމަޖެހިފައި ވަނީ (ރާއްޖޭ ގަޑިން މެންދުރު ފަހު 2:00 ގަ އެވެ.) އެ ބައްދަލުވުން ކުރިއަށްދާނީ ޔޫއެފާގެ ހެޑްކުއާޓަރާއި ލީގްތަކާއި ކުޅުންތެރިންގެ އެސޯސިއޭޝަންގެ މެދުގަ އެވެ. ދެ ވަނަ ބައްދަލުވުން ފަށާނީ (ރާއްޖޭ ގަޑިން ހަވީރު 5:00 ގަ އެވެ.) އެ ބައްދަލުވުން ކުރިއަށް ދާނީ ޔޫއެފާގެ 55 މެންބަރު ގައުމުތަކުގެ ފުޓްބޯޅައިގެ އިސްވެރިންގެ މެދުގަ އެވެ. ތިން ވަނަ ބައްދަލުވުމަކީ ޔޫއެފާގެ އެގްޒެކެޓިވް ކޮމިޓީގެ ބައްދަލުވުމެވެ. ރާއްޖޭގަޑިން ހަވީރު 6:00 ގައި ފަށާ އެ ބައްދަލުވުމުން، ރަސްމީ ނިންމުން ކަނޑައެޅިގެން ދާނެ އެވެ.\nޔޫއެފާއަށް އިތުރު ގޮތެއްނެތް\nޔޫރަޕްގެ ގައުމުތަކުގެ މެދުގައި ބޯޑަރު ބަންދު ކުރުމާއި ދަތުރު ކުރުން މަނާ ކުރުން ފަދަ ފިޔަވަޅުތައް ވަނީ އަޅާފަ އެވެ. ޔޫއެފާއަށް އިތުރަށް ކުރެވޭނެ އެއްވެސް ކަމެއް ނެތެވެ.\n"ޔޫއެފާއަކަށް އިތުރު ޗޮއިސްއެއް ނެތް،" ޔޫރަޕްގެ ފުޓްބޯޅައިގެ އެގްޒެޓިވް ބޭފުޅަކު ވިދާޅުވި އެވެ. "އަހަރެމެން ޖެހޭނީ ޔޫރޯ އާއި ޗެމްޕިއަންސް ލީގްވެސް ފަސް ކުރަން."\nއޭނާ ވިދާޅުވީ، ކާރިޘާގެ ހާލަތުގައި ހުރިހާ އެންމެން އެއްގަލަކަށް އަރަން ޖެހޭ ކަމަށެވެ. އަދި އެ ހާލަތުން މިންޖުވުމަށް އެކުގައި މަސައްކަތް ކޮށް ހާލަތު އާދައިގެ މިނަކަށް ބަދަލުވުމުން އަލުން ފުޓްބޯޅަ ކަލަންޑަރު ތާވާލު ކުރަން ވިސްނާނީ ކަމަށެވެ. އެހެން ބައެއް ފަރާތްތަކުންވެސް ވަނީ، މި ވާހަކައަށް ބާރުދީ ވާހަކަ ދައްކާފަ އެވެ.\nއިޓަލީގެ ކޯޗް ރޮބާޓޯ މަންޗިނީ އާދިއްތަ ދުވަހު ބުނީ، މިހާލަތުގައި ޔޫރޯ ފަސް ކުރުމާމެދު އޭނާގެ އިއުތިރާޒެއް ނެތް ކަމަށެވެ. އޭގެ ފަހުން އިޓަލީގެ ފުޓްބޯޅަ ފެޑްރޭޝަންގެ ރައީސް ގެބްރިއަލޭ ގްރަވީނާ ވިދާޅުވީ، ޔޫރޯ ފަސް ކުުރުމަށް އޭނާ ހުށަހަޅާފައިވާ ކަމަށެވެ.\nފްރާންސް ފުޓްބޯލް ފެޑްރޭޝަންގެ ރައީސް ނޯލް ލި ގްރާޓް ވިދާޅުވީ، މައްސަލައާ މެދު ކޮންފެޑްރޭޝަންގެ މެންބަރު ގައުމުތަކުގައިވެސް ހިޔާލުތަފާތު ވުން އެބަހުރި ކަމަށެވެ. އެއީ ކޮންމެ ތަނެއްގައިވެސް އޮންނާނެ ކަމެކެވެ.\n"ކުޅެން ބޭނުންވާ ބަޔަކުވެސް އެބަތިބި، ކުޅެން ބޭނުން ނޫން ބަޔަކުވެސް އެބަތިބި،" ފްރާންސްފެ ޓީވީ ޗެނަލް ޓީއެފް ވަންއަށް ދިން އިންޓަވިއުގައި ލި ގްރާޓް ވިދާޅުވި އެވެ. "ކޮންފެޑްރޭޝަންގެ އެބައި ގައުމުތަކުން ބޭނުން ވަނީ ކުޅެން، އަނެއް ބައި ގައުމުތަކުން ކުޅޭކަށް ބޭނުމެއް ނުވޭ، އަންގާރަ ދުވަހު [މިއަދު] ކޮންފެޑްރޭޝަންގެ މެންބަރު ގައުމުތަކުގައި ބަހުސް އޮންނާނެ، ޔޫއެފާގެ ކޮމްޕޮޒިޝަނަކީ ކޮބައިކަން އެއަށް ފަހު އެނގޭނެ."\nޔޫރޯ ފަސް ކުރާނެ ތާރީހަކާ މެދު ދެ ހިޔާލެއް ޔޫއެފާއިން ގެންގުޅެ އެވެ. އެންމެ ފުރަތަމަ ހިޔާލަކީ އަންނަ އަހަރުގެ ޖޫން ޖުލައި އަށް މުބާރާތް ފަސް ކުރުމެވެ. އަނެއް ހިޔާލަކީ މި އހަރުގެ ޑިސެމްބަރަށް ފަސް ކުރުމެވެ. ކޮންމެ ތާރީހަކަށް ފަސް ކުރިއަސް މުޅި ދުނިޔޭގެ ފުޓްބޯޅައަށް އޭގެ އަސަރު ކުރާނެ އެވެ. ޔޫރޯ ފަސް ކޮށްފިނަމަ ފީފާގެ މުބާރާތްތަކާއި ގައުމުތަކުގެ ޑޮމެސްޓިކް ސީޒަނަށް އޭގެ އަސަރު ކުރާނެ އެވެ.، މިހާރުވެސް ޔޫރަޕްގެ ބޮޑެތި ލީގްތައް ވަނީ ސަސްޕެންޑް ކޮށްފަ އެވެ.\nމާލީގޮތުން ކުރިމަތި ވާނެ ގެއްލުންވެސް އަދި މާ ބޮޑެވެ. އެންމެ ފަހުގެ ޔޫރޯގައި، މުބާރާތް ބޭއްވި ފްރާންސްގެ އެކިއެކި އިންޑަސްޓްރީތަކުން ބިލިއަން ޔޫރޯގެ ފައިދާ ހޯދި އެވެ. އަދި ޔޫއެފާއަށް ވަންނާނެ ސްޕޮންސާޗިޕް އެއްބަސްވުންތައް ހުއްޓިގެން ދާނެ އެވެ. އޭގެ ސަބަބުން ފުޓްބޯޅައިގެ އެހެން ޕްރޮޖެކްޓަތްކަށްވެސް އަސަރު ކުރާނެ އެވެ.


ޒުވާނުންގެ ދުވަހުގެ މުނާސަބަތުގައި، ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް، ފޮނުއްވި ތަހުނިޔާގެ ޚިޠާބު - The President's Office\nޒުވާނުންގެ ދުވަހުގެ މުނާސަބަތުގައި، ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް، ފޮނުއްވި ތަހުނިޔާގެ ޚިޠާބު\n17 ނޮވެންބަރު 2014، ރިފަރެންސް: -\nދިވެހިރާއްޖޭގެ މިއަހަރުގެ ޒުވާނުންގެ ދުވަހުގެ މުނާސަބަތުގައި، ރާއްޖޭގެ ހުރިހާ ޒުވާނުންނަށް، ވަރަށް އިޚްލާޞްތެރިކަމާއެކު ތަހުނިޔާ ދެންނެވުމަކީ، އަޅުގަނޑަށް ލިބޭ ވަރަށް ޚާއްޞަ އުފަލެކެވެ. މިއަހަރުން ފެށިގެން ޒުވާނުންގެ ދުވަހުގެ ގޮތުގައި ފާހަގަކުރާ ނޮވެންބަރު މަހުގެ 17 ވަނަ ދުވަހަކީ، މި ސަރުކާރު ވެރިކަމާ ޙަވާލުވި ތާރީޚީ ދުވަސް ކަމަށްވުމީ، އަޅުގަނޑު ޚާއްޞަ ގޮތެއްގައި ފާހަގަކުރާކަމެކެވެ. އެހެންކަމުން، މި ސަރުކާރުގެ ފުރަތަމަ އަހަރީ ދުވަހުގެ ތަހުނިޔާވެސް، ދިވެހި ޒުވާނުންނަށާއި ރާއްޖޭގެ އެންމެހައި ލޮބުވެތި ރައްޔިތުންނަށް އަޅުގަނޑު އަރިސް ކުރަމެވެ.\nސަރުކާރުގެ މެނިފެސްޓޯގައި އެންމެ ޚާއްޞަ އަހައްމިއްޔަތެއް ދީފައިވާ އެއް ދާއިރާއަކީ، ޒުވާނުންގެ ދާއިރާއެވެ. ޚާއްޞަކޮށް، ޒުވާނުންނަށް ވަޒީފާގެ ފުރުޞަތުތައް އިތުރުކޮށްދީ، ޒުވާނުންނަށް ކުރިއަށް ދެވޭނެ މަގު ތަނަވަސްކޮށްދިނުމަކީ، ސަރުކާރުގެ ވަރަށް މުހިއްމު ވަޢުދެކެވެ. މި ވަޢުދުތައް ފުއްދައިދިނުމުގެ އަސާސްތައް ގުޅިފައިވަނީ، ޤައުމުގެ އިޤްތިޞާދު ހަރުދަނާވުމާއި، ތަނަވަސްކަމާއި ފުދުންތެރިކަން އިތުރުކުރުމުގެ މައްޗަށެވެ. އަދި، އިޖުތިމާޢީ ހަމަޖެހުމާއި، އަމާން މުޖުތަމަޢެއް ބިނާވެ، ޒުވާނުންނަށާއި އެންމެހައި ރައްޔިތުންނަށް ހިތްފަސޭހަ ދިރިއުޅުމެއް ފޯރުކޮށްދިނުމުގެ މައްޗަށެވެ. އެހެންކަމުން، ސަރުކާރުން ކެނޑިނޭޅި މަސައްކަތްކުރަމުން މިގެންދަނީ ރައްޔިތުންގެ ހާލަތު ރަނގަޅު ކުރުމަށެވެ. ރައްޔިތުންގެ ހާލަތު ރަނގަޅު ކުރުމުގެ ފުރަތަމަ ފިޔަވަޅަކީ، ޒުވާނުންގެ ހާލަތު ރަނގަޅުކުރުމަށް މަސައްކަތް ކުރުމެވެ.\nރާއްޖޭގެ އާބާދީގެ ބޮޑުބަޔަކީ ޒުވާނުންކަމަށްވާއިރު، ރާއްޖެ ތަރައްޤީގެ މަގުގައި ކުރިއަށް ގެންދިޔުމަށް ބޭނުންވާ ހުރިހާ ދާއިރާއެއްގައި ޒުވާނުންގެ ޙަރަކާތްތެރިކަމާއި، އެމީހުންގެ ހޫނު ލެޔާއި، ޖޯޝާއި، ވިސްނުމާއި، ހަކަތަ ސަރުކާރަށް ބޭނުންވެއެވެ. އަދި، އެކިއެކި ރޮނގުތަކުގައި ޙަރަކާތްތެރިވުމުގެ ޤާބިލިއްޔަތާއި ހުނަރުވެރިކަން ޒުވާނުންގެ ކިބައިގައި އަށަގެންނެވުމަކީވެސް ވަރަށް މުހިންމު ކަމެކެވެ. އެހެންކަމުން، މި ދެންނެވި މަޤްޞަދު ހާސިލުކުރުމަށްޓަކައި ޒުވާނުންނަށް ބޭނުންވާ ވަސީލަތްތައް ޤާއިމުކޮށްްދިނުމަކީ، ސަރުކާރުގެ މުހިންމު އެއް އަމާޒުކަމަށްވުމާއެކު، ޒުވާނުންނަށް ބޭނުންވާ ވަސީީލަތްތައް، ރާއްްޖޭގެ އެކި ކަންކޮޅުތަކުގައި ޤާއިމު ކުރުމުގެ މަސައްކަތް، ސަރުކާރުން ވަރަށް ބާރުމިނުގައި ކުރިއަށް އެބަގެންދެއެވެ.\nޒުވާނުންނަކީ، ޤައުމުގެ ތަރައްޤީގައި ވަރަށް މުހިންމު ދައުރެއް އަދާކުރަންޖެހޭ ބަޔަކަށްވާއިރު، އެކަންް އެންމެ ފުރިހަމަ ގޮތުގައި ހާސިލުކުރެވޭނީ، ޒުވާނުންނަކީ އެމީހުންގައި ހަރުދަނާ ސިފަތަކަކާއި، ހަރުދަނާ އަޚްލާޤެއްވެސް ހުރި ބަޔަކަށްވެގެންނެވެ. ޤައުމަށާއި މުޖުތަމަޢަށް ފައިދާާކުރަނިވި މަސައްކަތްތަކެއްް ކުރާ ޒުވާނުން ކަމުގައި ވެގެންނެވެ. އަދި، ޒިންމާދާރު ޚިދުމަތްތެރިއެއްގެ ގޮތުގައި ޒުވާން އުމުރު ހޭދަކޮށްގެންނެވެ. ޒުވާނުންނަކީ، ތަޖުރިބާގެ ފައިދާ ދަންނަ، އެ ތަޖުރިބާއަށް ޙުރްމަތްތެރިކޮށްހިތާ ބަޔަކަށްވެސް ވެގެންނެވެ.\nސަރުކާރުން ޒުވާނުންނަށްވެފައިވާ ވަޢުދުތައް އަޅުގަނޑުގެ ރިޔާސީ ދައުރުގައި އިރާދަކުރެއްވިއްޔާ ފުއްދައިދޭނެ ކަމުގެ ޔަޤީންކަން، ރާއްޖޭގެ ހުރިހާ ޒުވާނުންނަށް މި ފުރުޞަތުގައި އަރުވަމެވެ. އަދި، އެ ވަޢުދުތައް ފުއްދައިދިނުމުގައި ޒުވާނުންގެ ފުރިހަމަ އެހީތެރިކަމާއި އެއްބާރުލުން ބޭނުންވާ ވާހަކަވެސް ދަންނަވަމެވެ.\nއަޅުގަނޑުގެ އިޚްލާޞްތެރި ދުޢާއަކީ، ދިވެހި ޒުވާނުންނަކީ، އިސްލާމްދީނަށްް ޙުރުމަތްތެރިކޮށްހިތާ، ދީނީ ކަންކަމަށް އަހައްމިއްޔަތުދޭ ބަޔަކު ކަމުގައި މާތްﷲ މިންވަރު ކުރެއްވުމެވެ. ޒުވާނުންނަކީ، ޤައުމީ ރޫޙުގައި މަތިވެރި ޢަޒުމެއްގައި ޤައުމަށް ޚިދުމަތް ކުރާ ބަޔަކު ކަމުގައި ލެއްވުމެވެ. ޒުވާނުންގެ ތަރައްޤީއަށާއި ކުރިއެރުމަށް ސަރުކާރުން ކުރަމުން މިގެންދާ މަސައްކަތްތަކުގެ ހެޔޮ ނަތީޖާ އެކަލާނގެ ދެއްކެވުމެވެ.


IUL) 25-A4/25/2019/28) : ނަންބަރު\nމި އިޢުލާނަކީ މި މިނިސްޓްރީގެ ނަންބަރު (IUL)25-A4/25/2019/26 (20 އޮކްޓޯބަރ 2019) އިޢުލާނާއި ގުޅިގެން ނީލަން ކިޔުމަށް ހުށަހަޅާފައިވާ ތަކެއްޗަށް އެކަށީގެންވާ ތަރުހީބެއް ލިބިފައިނުވާތީ ދެވަނަފަހަރަށް ކުރެވޭ އިޢުލާނެކެވެ.\nވީމާ، މި މިނިސްޓްރީގައި ހުރި ބައުވެހަލާކުވެފައިވާ ތަކެތި ނީލަންކިޔުން، 2019 ނޮވެމްބަރ 13 ވާ ބުދަ ދުވަހުގެ ހެނދުނު 11:00 ގައި މިމިނިސްޓްރީގެ މަރާމާތުކުރަމުންދާ އިމާރާތުގެ ގުރައުންޑް ފްލޯރގައި އޮންނާނެއެވެ. މިއިޢުލާނާއިއެކު ނީލަންކިޔާ ތަކެތީގެ މަޢުލޫމާތާއި، ނީލަމުގައި މިތަކެތި ވިއްކުމަށް ކަނޑައަޅާފައިވާ އަގުގެ މަޢުލޫމާތު އެއްކަރުދާސް ކުރެވިފައިވާނެއެވެ.\nއެހެންކަމުން، ނީލަމުގައި ބައިވެރިވުމަށް ވަޑައިގަންނަވާ ފަރާތްތަކުން މަތީގައި ދެންނެވިފައިވާ ތާރީޚަށް މި މިނިސްޓްރީގެ މަރާމާތުކުރަމުންދާ އިމާރާތަށް ވަޑައިގެންދެއްވުން އެދެމެވެ. އަދި ނީލަމުގައި ބައިވެރިވުމަށް ވަޑައިގަންނަވާ ބޭފުޅުން ދިވެހި ރައްޔިތެއްކަން އަންގައިދޭ ކާޑުގެ ކޮޕީއެއް ގެންނަވަން ވާނެއެވެ.\n03 ރަބީޢުލްއައްވަލް 1441


Trump ge suporterun magumathee gai\nޓްރަމްޕުގެ ސަޕޯޓަރުން މަގުމަތީގައި\nޓްރަމްގެ ސަޕޯޓަރުން ވޮޝިޓަންގައި އިހުތިޖާޖް ކުރަނީ\nއެމެރިކާގެ ރައީސް ޑޮނަލްޑް ޓްރަމްޕް ސަޕޯޓަރުންގެ ތެރެއިން ގިނަ އަދަދެއް ހިމެނޭ ގޮތަށް އެތައްހާސް ބަޔަކު ވޮޝިންޓަނުގެ މަގުތަކަށް އިއްޔެ އާއި މިއަދު ވެސް ނުކުމެއްޖެ އެވެ.\nމިއީ ނޮވެމްބަރު3ގެ ރިޔާސީ އިންތިހާބުގެ ނަތީޖާ އޮޅުވާލާފައިވާ ކަމަށް އެ މަނިކުފާނު ކުރައްވާ ތުހުމަތަކާއެކު މިގޮތަށް ޓްރަމްޕްގެ ސަޕޯޓަރުން ނުކުތް ދެވަނަ ފަހަރެވެ.\nމަގަށް ނުކުތް މީހުން އެންމެ ބޮޑަށް ހިތްވަރު ހޯދާފައި ވަނީ ޓްރަމްޕް ކުރެއްވި ޓްވީޓެއްގައި "އަޅުގަނޑުމެން މޮޅުވާނެ" ކަމަށް ވިދާޅުވެފައި އޮންނަ އޮތުމަށް ބަލައިގެނެވެ. އަދި ވައިޓް ހައުސްގެ ކައިރިން ފްރީޑަމް ޕްލާޒާ ސަރަހައްދުގައި ޓްރަމްޕަށް ވާގިވެރިވުމުގެ ގޮތުން ޝުއޫރު ފާޅުކޮށްފައި ވެއެވެ. އިއްޔެ ޓްރަމްޕް ވަނީ އެ އެންމެންގެ ތެރެއިން މޮޓޯކޭޑުގައި ވާޖީނިއާގެ ގޮލްފް ކޯސް އަށް ވަޑައިގަންވަމުން އެ އެންމެނަށް ހިތްވަރު ދެއްވާފަ އެވެ.\nރިޔާސީ އިންތިހާބުގެ ނަތީޖާގެ ވަކި ހިސާބަކުން ފެށިގެން ޓްރަމްޕް ގެންދަވަނީ އިންތިހާބުގެ ނަތީޖާ ގަބޫލް ކުރައްވަން ދެކޮޅު ހައްދަވަމުންނެވެ. ޓްރަމްޕް ވަނީ ވޯޓުގައި މަކަރު ހަދާފައިވާ ކަމަށް ވިދާޅުވެ ކޯޓަށް މައްސަލަ ހުށަހަޅައިފަ އެވެ.\nއިންތިހާބުން ޖޯޖިއާގެ ވޯޓު ޔަގީންވުމާއެކު ބައިޑަން މިހާރު ވަނީ 306 އިލެކްޓޯރަލް ކޮލެޖް ވޯޓު ހޯއްދަވައިފަ އެވެ. މިއީ 1992 ވަނަ އަހަރުގެ ފަހުން ޑިމޮކްރެޓިކް ކެންޑިޑޭޓަކަށް ޖޯޖިއާގެ ވޯޓު ކާމިޔާބު ކުރެއްވުނު ފުރަތަމަ ފަހަރެވެ.\nޑޮނަލްޑް ޓްރަމްޕް އެމެރިކާގެ ރިޔާސީ އިންތިހާބު 2020


BREAKING: Monitoring uvaalithaa 24 gadi iru nuvanees anekkaaves ungoofaaru monitoring ah | Fainu Online\nމޮނިޓަރިން އުވާލިތާ 24 ގަޑިއިރު ނުވަނީސް އަނެއްްކާވެސް އުނގޫފާރު މޮނިޓަރިންއަށް\n30 މޭ 2021, އާދިއްތަ, 14:30\nމޮނިޓައިންގއަށް ލާފައި އޮތުމަށްފަހު މޮނިޓަރިން އުވާލިތާ 24 ގަޑިއިރު ނުވަނީސް އަނެއްކާ ވެސް އުނގޫފާރު މޮނިޓަރިންއަށް ދާން ޖެހިއްޖެއެވެ.\nމަޢުލޫމާތު ލިބިފައިވާ ގޮތުގައި، މޮނިޓަރިން އުވާލިފަހުން ރެންޑަމް ސާމްޕަލެއް މިއަދު ވަނީ ޕޮޒިޓިވް ވެފައެވެ. މަޢުލޫމާތު ލިބިފައިވާ ގޮތުގައި ޕޮޒިޓިވްވި ސާމްޕަލް އަކީ، ރެންޑަމް ސާމްޕަލްގެ ގޮތުގައި އެންމެފަހުން އެރަށުން ނެގި 40 ސާމްޕަލްގެ ތެރޭގައި ހިމެނޭ ސާމްޕަލެކެވެ.\nމިކަމާއި ގުޅޭގޮތުން އިތުރު ތަފުޞީލު ހޯދުމަށް ކުރި މަސައްކަތުން އުނގޫފާރު ޕަބްލިކް ހެލްތް ޔުނިޓްގެ ބަހެއް މިހާތަނަށް ވަނީ ލިބޭގޮތް ނުވެފައެވެ.\nއިތުރު ލިޔުންތައް ރ. އުނގޫފާރު ކޮރޯނާ ވައިރަސް


Ali Hussain fiyavai Jumhooree party ge evves memberaku vote eh nudhevvi\nޖުމްހޫރީ ޕާޓީގެ ޕާލިމެންޓްރީ ގްރޫޕްގެ މެމްބަރުން: (ކަނާއަތުން ވައަތަށް) އަލީ ހަމީދު، މުހައްމަދު ނާޒިމް، ގާސިމް އިބްރާހީމް، އަބްދުﷲ ރިޔާޒު އަދި އަލީ ހުސައިން--\n19 ޖޫން 2019 8 ކޮމެންޓް\nއަލީ ހުސެން ފިޔަވައި ޖުމްހޫރީ ޕާޓީގެ އެއްވެސް މެމްބަރަކު ވޯޓެއް ނުދެއްވި\nވެރިކަން ކުރާ ކޯލިޝަނުގެ މެމްބަރެއްގެ ގޮތުގައި އޮވެ، ސަރުކާރުގެ މައިގަނޑު ވައުދު ކަމުގައިވާ ޖުޑިޝަރީ އިސްލާހް ކުރުމަށް، ޖުމްހޫރީ ޕާޓީން ހުރަސް އަޅަމުން އެބަ ދެއެވެ.\nދައުލަތުގެ އެހެން ބާރުތަކާއި މިނިވަން މުއައްސަސާތަކުގެ މަސައްކަތުގެ ގާނޫނީ އިހުތިސާސްގެ ތެރެއަށް ސުޕްރީމް ކޯޓުން ނުވަނުމަށް އެ ކޯޓަށް ރައްޔިތުންގެ މަޖިލީހުން އިލްތިމާސް ކުރުމަށް ފެންނަ ކަމަށް ޖުޑިޝަރީ ކޮމިޓީން ނިންމި ރިޕޯޓު އިއްޔެ ފާސްކުރިއިރު، އެ ރިޕޯޓް ފާސްކުރުމަށް ޖުމްހޫރީ ޕާޓީގެ ފަސް މެމްބަރުންގެ ތެރެއިން ވޯޓް ދެއްވީ ކެންދޫ ދާއިރާގެ މެމްބަރު އަލީ ހުސައިން އެކަންޏެވެ.\nޖުޑިޝަރީ ކޮމިޓީގެ ރިޕޯޓް މަޖިލީހުން ފާސްކުރީ ހެންވޭރު ހުޅަނގު ދާއިރާގެ މެމްބަރު ހަސަން ލަތީފް ހުށަހެޅުއްވި އިސްލާހާއެކު ގައެވެ.\n"ދިވެހިރާއްޖޭގެ ސުޕްރީމް ކޯޓުގެ އަމުރު (ސުޕްރީމް ކޯޓުގެ ފަނޑިޔާރު އަބްދުﷲ ދީދީގެ ސުލޫކީ މައްސަލައާއި ގުޅިގެން ޖޭއެސްސީ އާއި ދައުލަތުގެ އިދާރާތަކުގެ މައްޗަށް ނެރުނު ވަގުތީ އަމުރު)، އެ އަމުރު އެއީ ސުޕްރީމް ކޯޓަށް ލިބިފައިވާ ބާރުގެ ބޭރުން ގާނޫނު އަސާސީއާ ކަނޑައެޅިގެން ހިލާފަށް ނެރެފައިވާ އަމުރެއްކަން، މިރިޕޯޓުގައި ހިމެނުމަށް، އަޅުގަނޑު ހުށަހަޅަން،" އިސްލާހު ހުށަހަޅުއްވަމުން ހަސަން ލަތީފް ވިދާޅުވި އެވެ.\nމިހާރު ހިނގަމުންދާ ރައްޔިތުންގެ މަޖިލީހުގައި ޖުމްހޫރީ ޕާޓީގެ ފަސް މެމްބަރުން ހިމެނެއެވެ. އެއީ އެޕާޓީގެ ލީޑަރު އަދި ޕާލަމެންޓްރީ ގްރޫޕްގެ ލީޑަރު ގާސިމް އިބްރާހީމް އާއި ނާއިބު ލީޑަރު ދަނގެތި ދާއިރާގެ މެމްބަރު މުހައްމަދު ނާޒިމް (ކާނަލް ނާޒިމް) އެވެ. ދެން ތިއްބަވަނީ މެމްބަރު އަލީ ހުސައިންގެ އިތުރުން، ޖުމްހޫރީ ޕާޓީގެ ޕާލަމެންޓްރީ ގްރޫޕްގެ ކުރީގެ ލީޑަރު އަދި ތިމަރަފުށި ދާއިރާގެ މެމްބަރު އަބްދުﷲ ރިޔާޒު އާއި އިސްދޫ ދާއިރާގެ މެމްބަރު އަލީ ހަމީދު އެވެ.\nއަލީ ހުސައިން ފިޔަވައި ޖުމްހޫރީ ޕާޓީގެ ދެން ތިއްބެވި ހަތަރު މެމްބަރުން ވެސް ހިމެނިވަޑައިގަންނަވަނީ މަޖިލީހުގެ ޖުޑީޝަރީ ކޮމިޓީން ހުށަހެޅި ރިޕޯޓް، ވަކި ގޮތަކަށް ވޯޓް ދެއްވަން ބޭނުންވާ މެމްބަރުންގެ ގޮތުގަ އެވެ.\nއެނގިފައިވާ ގޮތުގައި އެ ރިޕޯޓް ފާސްކުރުމާމެދު ޖުމްހޫރީ ޕާޓީގެ ލާމަމެންޓްރީ ގްރޫޕުން ވަކި ގޮތަކަށް ވޯޓް ދިނުމަށް ތްރީ ލައިން ވިޕެއް ނެރެފައެއް ނުވެއެވެ.\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު އުފެއްދެވި، ގޮތް ނޭނގޭ މަރުތަކުގެ މައްސަލަތައް ބަލާ ރިޔާސީ ކޮމިޝަނާއި ދައުލަތުގެ ފައިސާއަށް ހިޔާނާތްވެފައިވާ މައްސަލަތައް ބަލާ ރިޔާސީ ކޮމިޝަނަށް ގާނޫނީ ބާރުދޭ، "ރިޔާސީ ކޮމިޝަންގެ ބިލް" އަދި ސަރުކާރުން ހުށަހެޅި ގާނޫނީ ފަންނުގެ ބިލް ވަނީ ނިމިދިޔަ 18 ވަނަ މަޖިލީހުން ފާސްނުކޮށް ހިފަހައްޓާފަ އެވެ.\nކުރީގެ މަޖިލީހުގައި، އޭރު ސަރުކާރުގެ މެޖޯރިޓީ މަޖިލީހުގައި އޮވެ، އެބިލްތައް ފާސް ކުރުމާ ދެކޮޅު ހައްދަވަމުން ގެންދެވީ ވެސް އިދިކޮޅު ފަރާތްތަކާއި ގުޅިގެން ޖުމްހޫރީ ޕާޓީންނެވެ.\nނަމަވެސް އެބިލްތައް މިހާރު ވަނީ ގާނޫނަށް ބަދަލުވުމުގެ މަރުހަލާގަ އެވެ. މިހާރު މަޖިލީހުގައި ސަރުކާރު ކޯލިޝަނުގެ ސުޕަ މެޖޯރިޓީ އެބަ އޮތެވެ. މަޖިލީހުގެ 87 މެމްބަރުންގެ ތެރެއިން 65 މެމްބަރުންނަކީ ސީދާ އެމްޑީޕީގެ ޓިކެޓްގައި ވާދަކޮށް އިންތިހާބު ކާމިޔާބު ކުރައްވާފައިވާ މެމްބަރުން ނެވެ.\nޖުޑިޝަރީ ކޮމެޓީގެ އެރިޕޯޓަށް ހަސަން ލަތީފް ހުށަހެޅުއްވި އިސްލާހާއެކު، އެރިޕޯޓް މަޖިލީހުން ފާސްކޮށްފައިވަނީ 64 މެމްބަރުންގެ އިއްތިފާގުން ނެވެ. ނުފެންނަކަމަށް އެއްވެސް މެމްބަރަކު ވޯޓް ދެއްވާފައި ނުވާއިރު، ވަކި ގޮތަކަށް ވޯޓް ދެއްވަން ބޭނުންނުވާ ހަ މެމްބަރުން ތިއްބެވި އެވެ.\nއެރިޕޯޓުގައި ފާހަގަކޮށްފައިވާ ގޮތުގައި، ފަނޑިޔާރުންގެ ސުލޫކީ މައްސަލަ ބެލުމަށް ސުޕްރީމް ކޯޓުން ހުރަސްތަކެއް ވަނީ ކުރުމަތިކުރުވާފަ އެވެ. އަދި ފަނޑިޔަރުންގެ ފެންވަރު ވަޒަން ކުރުމަށް ސުޕްރީމް ކޯޓުން ހުރަސްތަކެއް ކުރިމަތިކުރުވާފައިވާ ކަމަށާއި ގާނޫނު އަސާސީ އާއި ޖުޑީޝަލް ސާވިސް ކޮމިޝަންގެ ގާނޫނުން އެކޮމިޝަނަށް މަތިކުރެވިފައިވާ މަސައްކަތްކުރުމުގެ އިހުތިސާސްގެ ތެރެއަށް ސުޕްރީމް ކޯޓުން ވަނުމުގެ ސަބަބުން ހުރަސްތަކެއް ކުރިމަތި ވެފައިވާ ކަމަށްވެސް އެރިޕޯޓުގައި ފާހަގަކޮށްފައި ވެއެވެ.\nޖުޑީޝަރީ އިސްލާހު ކުރުމުގެ ހުރިހާ ކަމަކަށް މަޖިލީހުން ގޮތްތަކެއް ކަނޑައެޅުމާއި، ގާނޫނުތަކަށް ގެންނަންޖެހޭ ބަދަލުތައް ގެނެސްގެން ވިޔަސް ޖުޑީޝަރީ އިސްލާހު ކުރުމުގެ މަސައްކަތް ކުރަންޖެހޭ ކަމަށް ވެސް މަޖިލީހުގެ ޖުޑީޝަރީ ކޮމިޓީން ނިންމާފައިވާ ރިޕޯޓުގައި ވެއެވެ.\nޖުޑީޝަރީ އިސްލާހު ކުރުމުގެ ވައުދަކީ މިދިއަ ރިޔާސީ އިންތިހާބުގައި، ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހުގެ ރިޔާސީ ވައުދުފުޅެކެވެ. މިހާރު ހިނގަމުންދާ 19 ވަނަ މަޖިލީހުގެ ސުޕަރ މެޖޯރިޓީ ލިބިފައިވާ އެމްޑީޕީގެ ވެސް ވައުދެކެވެ.\nޖޭޕީ މަޖިލިސް ކޯލިޝަން ލީޑަރުން ސަރުކާރު\nސުޕަ މެޖޯރެޓީ އޮތްއިރު ތިޔަ މަޖިލީސްއަށް ކުރިމަތި ލުމުގެ ޝަރުތު އަސާސީ ތައުލީމަށް ވުރެ މަތިކުރަން ބިރުން އުޅެނީ ކީއްވެތޯ؟ ތިޔަ މަޖިލީސް އިން ކޮންމެ ކަމެއްވެސް މިއަދު ނިންމިދާނެ. ރައްޔިތުންނަށް ހެޔޮ އެދޭނަމަ ތިޔަ ބޭފުޅުން މުސާރަ 5000 އަށް ހަދާބަލަ! އަނގަ އަރުވާފަ މޮޅު ވާހަކަ ދެއްކިދާނެ. ރައއޔިތުންނަށް ފައިދާވާނެ އެއްކަމެއްވެސް ކުރާކަށް ނޫޅެނެ.\nދެން މިތިބީ ބަގާވާތްކުރި ބައިގަނޑެއްނު\nޖުޑިޝަރީ އިސްލާޙްކުރުމުގެ އިޚްލާސްތެރިކަމެއް ހުރިއްޔާ ޤާނޫން އަސާސީ އިސްލާހް ނުކުރާން ތިއުޅެނީ ކީއްވެތޯ. ނަޝީދުގެ ބޮލުގައި ވެރިކަމަށް އައުންނޫން ކަމެއްނެތްކަން މިއިނގެނީ.\nޤާސިމް އިބުރާހީމް، ބަގާވާތް ކުރުމުގައި އިސްކޮށް އުޅުއްވި ރިޓަޔަރ ކާނަލް ނާޒިމް، ބަގާވާތުގެ ސިޓީ ހަވާލުކުރައްވަން ދުވެވަޑައިގެންނެވި ޕީ.ސީ ރިޔާޒް މެންގެ ވޯޓު މިހާރު މަޖިލިހުގާ ނުގުނޭނެ! ވޯޓު ދެއްވިއަސް ނުދެއްވިއަސް ހަމަ ހަމަ. ދެން ލަލަ ލަލަ!\nބަގާވަތުގެ ބައިވެރީން ހަމަރަގަޅަށް ރައްޔިތުންނަ އެގޭނެއެވެ. އަދި ސަރުކާރުގެ ކޯލިޝަންގައި ހިމެނޭ ޖޭޕީ ( ނާށިގަނޑު ހިފައިގެން މަގުމައްޗަށް ނުކުމެ އެއްވެސް އެއްޗެއް ނާށިގަޑަށް ނުލާކަމަށް ބުނި ޕާޓީ ) އިދިކޮޅު ކޯލިޝަނަށް ބަދަލުވީއެވެ. އެހެން ކަމުން ޖޭޕީން ސަރުކާރުގެ މަގާމުތަކުން އިސްތިޢުފާއަށް ގޮވާލަމެވެ.\nމަޖިލިސް ގައި ގުޅިގެން މަސައްކަތް ނުކުރެވެންޏާ ސަރުކާރުން ވެސް ވަކިވާންވީ ނޫންތޯ؟ ކޯލިޝަންގައި ބަނދެވިތިބެގެން ފޮނި ބޮއެ އުފާ ހޯދާއިރު ރައްޔަތުންނަށް ބޭވަފާތެރިވުމަކީ ވަރަށް ހުތުރުކަމެއް. ޖޭޕީ އިން މިހެން ހަދަންޏާ ސަރުކާރުގެ މަގާމުތައް ބެހުމުގައި އިތުރަށް ވިސްނައި، މިހާރު ހުރި މަގާމްތައް ވެސް ރިވިއުކުރުން މުހިންމުކަމުގައި ދެކެން. ޖޭޕީ ގެ މިނިސްޓަރުން ނައިބުން ސްޓޭޓެ މިނިސްޓަރުން ޚާއްޞަކޮށް މިކަމާ ވިސްނަންޖެހޭ އެބަ.\nޖުމްހޫރީ ޕާޓީގަ އުޅުނަސް ފިކުރު އިންނާނީ އެމްޑީޕީގަ.


Dhifaee hekin ge bas nunagan nimmai, fahu adu ehun angaara dhuvahu | Mihaaru\nމައުމޫނާއި އުއްތަމަ ފަނޑިޔާރާއި އަލީ ހަމީދު: އެ ބޭފުޅުންނަށް ދައުވާ ކުރަނީ އެ ބޭފުޅުންގެ ފޯނު ދޭން ފުލުހުން އިންކާރު ކުރެއްވި ކަމަށް ބުނެ --ފޮޓޯ/މިހާރު\nދިފާއީ ހެކިބަސް ނުނަގަން ނިންމައި، ފަހު އަޑުއެހުން އަންގާރަ ދުވަހު ބާއްވަނީ\n11 ޖޫން 2018 - 01:07 11 comments\nކުރީގެ ރައީސް މައުމޫން އަބްދުލްގައްޔޫމާއި އުއްތަމަ ފަނޑިޔާރު އަބްދުﷲ ސައީދާއި ސުޕްރީމް ކޯޓުގެ ފަނޑިޔާރު އަލީ ހަމީދަށް ކުރާ އަދުލު އިންސާފު ގާއިމް ކުރަން ހުރަސް އެޅުމުގެ ދައުވާގެ ދިފާއުގައި ހުށަހެޅި ހެކިންގެ ހެކިބަސް ނުނަގަން ނިންމައި، އެ މައްސަލައިގެ ފަހު އަޑުއެހުން އަންގާރަ ދުވަހު ބާއްވަން ކްރިމިނަލް ކޯޓުން ނިންމައިފި އެވެ.\nމައުމޫނާއި އުއްތަމަ ފަނޑިޔާރާއި އަލީ ހަމީދަށް އަދުލު އިންސާފު ގާއިމް ކުރަން ހުރަސްއެޅުމުގެ ދައުވާ ދައުލަތުން ކުރަނީ މިދިޔަ ފެބްރުއަރީ މަހުގެ ފަސް ވަނަ ދުވަހުގެ ރޭ، އެ ތިން ބޭފުޅުން ހައްޔަރުކޮށް، އެ ބޭފުޅުން ފޯނު ދޭން ފުލުހުން އެންގުމުން އެކަމަށް އިންކާރު ކުރެއްވި ކަމަށް ބުނެ އެވެ.\nއެ މައްސަލާގައި މިރޭ ބޭއްވި އަޑުއެހުމަކީ ދައުލަތުން ހުށަހެޅި އަށް ހެކިންގެ ތެރެއިން ބާކީ ތިބި ފަސް ހެކިންގެ ހެކިބަސް ނެގުމަށް ބޭއްވި އަޑުއެހުމެކެވެ. އެ މައްސަލާގައި އުއްތަމަ ފަނޑިޔާރާއި އަލީ ހަމީދުގެ ފަރާތުން ބައެއް ދިފާއީ ހެކިން ވަނީ ހުށަހަޅައިފަ އެވެ. މައުމޫންގެ ފަރާތްޕުޅުން ދިފާއީ ހެއްކެއް ހުށަހަޅާފައެއް ނުވެ އެވެ.\nދައުލަތުގެ ހެކިވެރިންގެ ހެކިބަސް ނަގައި ނިމުމުން، މައްސަލަ ބައްލަވާ ގާޒީ ހަސަން ނަޖީބް ވިދާޅުވީ ދައުލަތުން ހުށަހެޅި ހެކިތަކަށް ބަލާއިރު، ދިފާއީ ހެކިންގެ ހެކިބަސް ނަގަން ޖެހޭ ސަބަބެއް މިހާރު އޮތް ކަމަށް ފެނިވަޑައިނުގަންނަވާ ކަމަށެވެ. އެހެންވެ، ދިފާއީ ހެކިންގެ ހެކިބަސް ނުނަގަން ނިންމެވީ ކަމަށާއި އަދި ދެން އެ މައްސަލާގައި އޮންނާނީ ޚުލާސާ ބަޔާން ހުށަހަޅައި އަޑުއެހުން ކަމަށް ގާޒީ ނަޖީބު ވިދާޅުވި އެވެ.\nޚުލާސާ ބަޔާން ހުށަހެޅުމުގެ އަޑުއެހުން އަންނަ އަންގާރަ ދުވަހު ބާއްވާނެ ކަމަށް ގާޒީ ނަޖީބު ވިދާޅުވި އެވެ. ޚުލާސާ ބަޔާނަށް ފަހު އިތުރު ކަމެއް ސާފުކުރަން ނުޖެހޭ ނަމަ، ދެން އޮންނާނީ ހުކުމް އިއްވުމެވެ.\nއެ ޝަރީއަތް ހިނގަމުންދާ ގޮތާ މެދު ހިތްހަމަޖެހިވަޑައިނުގެން މައުމޫނާއި އުއްތަމަ ފަނޑިޔާރާއި އަލީ ހަމީދުގެ ވަކީލުން ޝަރީއަތް ބޮއިކޮޓްކޮށް، މައްސަލަ ދޫކޮށްލާފައި ވާތީ މިރޭގެ އަޑުއެހުމުގައި ވެސް މައުމޫނާއި އުއްތަމަ ފަނޑިޔާރާއި އަލީ ހަމީދު ވާހަކަފުޅު ދައްކަވަން ޖެހުނީ އަމިއްލަފުޅަށެވެ. އަދި ވަކީލުން ނެތުމުން ދައުލަތުގެ ހެކިންނާ ސުވާލު ކުރަން ވެސް ތިން ބޭފުޅުން ދެކޮޅު ހެއްދެވި އެވެ.\nގާޒީ ނަޖީބު ވިދާޅުވަމުން ގެންދެވީ ވަކީލުން އައްޔަން ކުރުމުގެ ފުރުސަތު ތިން ބޭފުޅުންނަށް އަދިވެސް އެބައޮތް ކަމަށާއި އެކަމަށް ކޯޓުން ހުރަސް ނާޅާނެ ކަމަށެވެ. ކުރިން މައްސަލަ ދޫކޮށްލި ވަކީލުން ފިޔަވައި އެހެން ވަކީލުން އައްޔަން ކޮށްފި ނަމަ ބަލައިގަންނާނެ ކަމަށް ގާޒީ ވިދާޅުވި އެވެ.\nއެކަމަކު، ތިން ބޭފުޅުން ވިދާޅުވަމުން ގެންދެވީ ވަކީލުން އައްޔަން ކުރަން ވަގުތު ބޭނުންފުޅުވާ ކަމަށާއި އެހެންވެ އެހެން ދުވަހަކަށް އަޑުއެހުން ފަސްކޮށްދިނުމަށް ވެސް އެދިވަޑައިގަތެވެ. އެކަމަކު ގާޒީ ނިންމެވީ އަޑުއެހުން ކުރިއަށް ގެންދެވުމަށެވެ.\nމިރެއަކީ ރޯދަ މަހުގެ 27 ވިލޭރޭ ކަން ފާހަގަ ކުރައްވައި، މައުމޫން ވަނީ އަޅުކަމަށް ވަގުތު ދެއްވުމުގެ ގޮތުން މިރޭގެ އަޑުއެހުން ފަސްކޮށް ދިނުމަށް ވެސް އެދިވަޑައިގެންފަ އެވެ. ރޯދަ މަހުގެ 27 ވިލޭރެ އަކީ ލައިލަތުލް ގަދްރި ވިލޭރޭ ކަމަށް ވެދާނެ ކަމަށް ގިނަ އިލްމުވެރިން ވިދާޅުވާ ކަން ފާހަގަ ކުރައްވައި، މައުމޫން ވިދާޅުވީ މިރޭ ދެމި ތިބެން ޖެހޭނީ ގިނައިން އަޅުކަން އަދާ ކުރުމާއި ދުއާ ކުރުމުގައި ކަމަށެވެ.\nއެހެންވެ، އެކަމަށް ވަގުތު ދެއްވުމުގެ ގޮތުން އަޑުއެހުން ފަސްކޮށްދިނުމަށް މައުމޫން އެދިވަޑައިގަތެވެ. އެކަމަކު ގާޒީ ނަޖީބު ނިންމެވީ އަޑުއެހުން ކުރިއަށް ގެންދެވުމަށެވެ.\n"މައުމޫނާއި ދެ ފަނޑިޔާރުންގެ ފޯނު ފުލުހުންނަށް ނުދޭ"


Furathama private jet thakah: Hiyaalu thafaathu massala eh | Mihaaru\nވިޔަފާރި / ޕްރައިވެޓް ޖެޓް\nފުރަތަމަ ޕްރައިވެޓް ޖެޓްތައް: ހިޔާލު ތަފާތު މައްސަލައެއް\nޭވޭލާނާ އިންޓަނޭޝަނަލް އެއާޕޯޓަށް ޕްރައިވެޓް ޖެޓެއް ޖައްސަނީ-- ފޮޓޯ: ނިޝާން އަލީ/މިހާރު\n04 ޖޫން 2020 - 11:31\nރާއްޖޭގެ ޓޫރިޒަމް ދާއިރާ އަލުން ފަށައި ގަތުމަށްޓަކައި އެންމެ ފުރަތަމަ ހުޅުވައިލާނީ ޕްރައިވެޓް ޖެޓްތަކުން އަންނަ ބޮޑެތި މަހުޖަނުންނަށް ކަމުގެ އިޝާރާތެއް ޓޫރިޒަމް މިނިސްޓްރީން މީގެ ދެ މަހެއްހާ ދުވަސް ކުރިން ދިނެވެ. އޭގެ ބޭނުމަކީ، ޓޫރިޒަމް މުޅިން ހުއްޓާލާފައި ބޭއްވުމުގެ ބަދަލުގައި ރައްކާތެރިކަމާ އެކު ކޮންމެވެސް ވަރަކަށް ޓޫރިސްޓުން ރާއްޖެ ގެނައުމެވެ. އެކަމަކު މިއީ ޓޫރިޒަމް އިންޑަސްޓްރީގައި ހިޔާލު ތަފާތު މައްސަލައެކެވެ.\nރާއްޖޭގެ އެންމެ މަތީ ފަންތީގެ ރިސޯޓްތަކަށް ދުނިޔޭގެ މަޝްހޫރު ބައެއް ތަރިންނާއި ބައެއް މަހުޖަނުން އަންނަނީ އަމިއްލަ ޖެޓްތަކުގަ އެވެ. މިއީ ރާއްޖޭގެ ޓޫރިޒަމްގެ ވަރަށް ހާއްސަ ބައެކެވެ. އެމީހުންގެ ޗުއްޓީއަށް އެތައް ލައްކަ ޑޮލަރެއް، ބައެއް ފަހަރަށް މިލިއަނުން ވެސް ހޭދަކުރެ އެވެ.\nމުޅި ދުނިޔެއަށް ކޮވިޑް-19 ފެތުރިފައި އޮތުމުން ރާއްޖެ ކަހަލަ ތަނެއްގައި މަހެއް، ދެ މަހެއް ހޭދަކޮށްލަން ބޭނުން މީހުން އެބަ އުޅެ އެވެ. އެކަން ރާއްޖޭގެ އެންމެ މަތީ ފަންތީގެ ރިސޯޓްތަކެއް ހިންގަވާ އަދި ސޮނޭވާ ރިސޯޓް ޗެއިންގެ ވެރިޔާ ސޯނޫ ޝިވްދަސާނީ ވަކީ ކުރިން ވެސް ވިދާޅުވެފަ އެވެ. އޭނާ ލިއުއްވި މަޒުމޫނެއްގައި ވިދާޅުވީ ޕްރައިވެޓް ޖެޓްތަކަށް ހުޅުވައިލައިގެން ރާއްޖެއަށް ޓޫރިސްޓުން ގެނެވޭނެ ގޮތްތައް ހޯދާ، ދާއިރާ ކުރިއަށް ގެންދޭވޭނެ ކަމަށެވެ. ކޯޕަރޭޓް މޯލްޑިވްސް ވެބްސައިޓުގައި ޖެހި އެ އާޓިކަލްގައި އޭނާ ވިދާޅުވި ގޮތުގައި ބޯޑަރު އަލުން ހުޅުވައިލުމުގެ ފައިދާ އެންމެ ރަނގަޅަށް ހިފޭނީ އަމިއްލަ ޖެޓްތަކުގައި އަންނަ ބޮޑެތި މަހުޖަނުންނަށް އެންމެ ފުރަތަމަ ފުރުސަތު ދީގެންނެވެ.\n"އަމިއްލަ ޖެޓްތަކުގައި އަންނަ މަހަޖަނުންނާ އެކު މާ ގިނަ ފަސިންޖަރުންނެއް ނާންނާނެ. އެހެންވެ އެއާޕޯޓް ވީއައިޕީއާ ހިސާބުން ފަސޭހަމާ އެކު އެ މީހުން އައިސޮލޭޓް ކުރެވޭނެ. ވަގުތުން ނަތީޖާ ލިބޭ ޓެސްޓް ކިޓްތައް ހޯދައި އެ ތަނުން ވަގުތުން ޓެސްޓް ވެސް ކުރެވޭނެ،" އޭނާ ވިދާޅުވެފައިވެ އެވެ.\nލަކްސް މޯލްޑިވްސް ރީޖަނަލް ޑިރެކްޓަ އޮފް ޓްރެއިނިން، ޑިވެލޮޕްމެންޓް އެންޑް ކުއަލިޓީގެ މަގާމުގައި ހުންނެވި އަފީފު ހުސެއިން އެ ހިޔާލަށް ތާއީދުކުރައްވަ އެވެ. އޭނާ ވިދާޅުވި ގޮތުގައި ޖުލައި ނުވަތަ އޮގަސްޓްގައި ބޯޑަރު ހުޅުވައިލި ނަމަވެސް ކުއްލިއަކަށް ގިނަ ބަޔަކު ރާއްޖެ އަންނާނެ ކަމަކަށް ނުބެލެވެ އެވެ. އެހެންވެ ވެލާނާ އިންޓަނޭޝަނަލް އެއާޕޯޓް ނޫނަސް، ޖެޓްތައް ޖެއްސޭ ފެންވަރަށް ހުރި ރީޖަނަލް އެއާޕޯޓުތައް އެ ޖެޓްތަކަށް ހުޅުވާލުން ވެސް ރަނގަޅު ކަމަށް އޭނާ ވިދާޅުވި އެވެ.\n"މިސާލަކަށް މާމިގިލި އެއާޕޯޓަށް ޕްރައިވެޓް ޖެޓް ޖެއްސޭނެ ގޮތް ވެއްޖެ ނަމަ އދ. އާއި އއ.ގެ ރިސޯޓުތަކަށް ޓޫރިސްޓުން އައުމަށް ފުރުސަތު އޮންނާނެ. މީގައި ބަލަންވީ އެއް ޓޫރިސްޓަކަށް ވެސް އާދެވެން އޮތިއްޔާ އެ ފުރުސަތު ދިނުން،" އަފީފް ވިދާޅުވި އެވެ.\nލަކްސް ނޯތު މާލެ އެޓޯލްސްގެ ވިލާއެއް: ވީހާވެސް އަވަހަކަށް ޓޫރިޒަމް ހުޅުވާލަން ޖެހޭ\nމިހާރު ވެސް ރަޝިޔާގެ ގިނަ މަހުޖަނުންގެ ކުދިކުދި ގްރޫޕްތައް ޕްރައިވެޓް ޖެޓްތަކުގައި ކެރީބިއަން އައިލެންޑްސް ފަދަ މަންޒިލްތަކަށް ދަތުރު ކުރެ އެވެ. އެހެންކަމުން މިއީ ރާއްޖެއަށް ވެސް އޮތް ފުރުސަތެއް ކަމުގައި އޭނާ ގަބޫލުކުރައްވަ އެވެ.\nޓޫރިޒަމް މިނިސްޓަރު އަލީ ވަހީދު ވިދާޅުވެފައިވާ ގޮތުގައި މިހާރު ވެސް އަރަބި ގައުމުތަކުގެ 2،000 މީހުން ރާއްޖެ އަންނަން ބޭނުންވެ އެވެ. މިކަމުން ވެސް އެނގެނީ ޕްރައިވެޓް ޖެޓްތަކަށް ބޯޑަރު ހުޅުވާލައިފި ނަމަ ރާއްޖޭގެ ޓޫރިޒަމް ކޮންމެވެސް ވަރަކަށް މިހާރު ވެސް ހިނގައިގަންނާނެ ކަމެވެ.\nއެކަމަކު އެއީ ހައްލެއް ނޫން!\nރާއްޖޭގެ ޓޫރިޒަމްގެ މައި އެއް ކުންފުނި ކަމަށް ވާ ކްރައުން އެންޑް ޗަމްޕާ ރިސޯޓްސްގެ ޑިރެކްޓަ އޮފް ސޭލްސް އެންޑް މާކެޓިން އަހުމަދު ޝާހީން ވިދާޅުވީ ޕްރައިވެޓް ޖެޓުތަކުން އަންނަ މަހުޖަނުންނަށް ހުޅުވާލުމުން އޭގެ ފައިދާވާނީ މަދު ބަޔަކަށް ކަމަށެވެ. ގިނަ ކޮޓަރިތައް ހުންނަ ރިސޯޓުތަކަށް ޖެޓަކުން އަންނަ އާއިލާއަކަށް އެކަނި ހިދުމަތް ދީގެން ވާނެ މާ ބޮޑު ފައިދާއެއް ނެތް ކަމަށް ވެސް އޭނާ ވިދާޅުވި އެވެ.\n"މިސާލަކަށް ވަން އެންޑް އޮންލީ ކަހަލަ ރިސޯޓުތަކަށް ވެސް ފައިދާއެއް ނުވާނެ. ކުދިކުދި ތަންތަނަށް ފައިދާވާނީ. އަޅުގަނޑުމެން ހިންގާ ތަންތަނުގެ ތެރެއިން ކުޑަދުއަށް އެކަނި ފައިދާވާނީ،" ޝާހީން ވިދާޅުވި އެވެ.\nކުޑަދުއަކީ އެންމެ މަތީ ފަންތީގެ މަހުޖަނުންނަށް ހާއްސަކޮށް އޮންނަ ޕްރައިވެޓް އައިލެންޑެކެވެ. އެ ތަނުގައި ހުންނަނީ އެންމެ 15 ވިލާ އެވެ. އެހެންކަމުން ވަކި ބަޔަކަށް ފުރަތަމަ ފުރުސަތު ދިނުމުގެ ބަދަލުގައި އެންމެންނަށް ވެސް ބޯޑަރު ހުޅުވާލައި ޓޫރިސްޓުން އަންނާނެ ގައުމުތައް ދެނެގަތުން މާ މުހިއްމު ކަމަށް އޭނާ ގަބޫލުކުރައްވަ އެވެ.\nޝާހީން ވިދާޅުވި ގޮތުގައި ޖުލައިގައި ބޯޑަރު ހުޅުވައިލާނެ ވާހަކަ ދައްކާ އިރު، ޓޫރިޒަމް ދާއިރާގެ މީހުންނަށް އެކަންކަމުގެ ތަފްސީލު އަދި ނުލިބެ އެވެ. ބޯޑަރު ހުޅުވާލި ނަމަވެސް، ޔޫރަޕުންނާއި ޗައިނާ އިން ޓޫރިސްޓުން އަންނާނެ މިންވަރު އަންދާޒާކުރަން ވެސް އަދި ނޭނގޭ ކަމަށް އޭނާ ވިދާޅުވި އެވެ.\n"އަޅުގަނޑުމެންގެ މޭޖާ މާކެޓަކީ ޔޫރަފް. އެކަމަކު މިހާރު ހާލަތު އޮތް ގޮތުން އެހެން ގައުމުތަކަށް ޔޫރަޕުން މީހުން ދަތުރު ކުރާނެ ކަމަށް ބެލެވެނީ އޮގަސްޓް ހިސާބުގައި. ދެން އޮތީ ޗައިނާ. އެއީ ވަރަށް ސެންސިޓިވް މާކެޓެއް. އެމީހުން ސަރުކާރުން ދަތުރު ނުކުރާށޭ ބުނެފިއްޔާ ދަތުރެއް ނުކުރާނެ،" އޭނާ ވިދާޅުވި އެވެ.\nރާއްޖެ ޓޫރިޒަމަށް އަލުން ހުޅުވައިލާ އިރު ހަމައެކަނި މަހުޖަހުންނަށް ފުރަތަމަ އިސްކަން ދިނުމުގެ ވިސްނުމާ އިނަ މޯލްޑިވްސްގެ މެނޭޖިން ޑިރެކްޓަރު މުހައްމަދު ފިރާގު ވެސް ދެކޮޅެވެ.\n"މިހާރު މުޅި އިންޑަސްޓްރީ މިއޮތީ ކްރޭޝްވެފައި. ވީހާވެސް އަވަހަކަށް ހުޅުވައިލުން މުހިއްމު،"\nއޭނާ ވިދާޅުވީ ކޮވިޑް-19 އާ ގުޅިގެން މުޅި ދުނިޔޭގެ ޓޫރިޒަމް ދާއިރާއަށް ބޮޑެތި ބަދަލުތަކެއް އަންނަ މި ހާލަތުގައި މި ފެންނަނީ ފޯކާސްޓް ކުރަން ވެސް އުނދަގޫ ކަންތައްތަކެއް ކަމަށެވެ. އެހެންކަމުން ބޯޑަރުތައް ހުޅުވާލުމަށް ފަހުގައި، އެންމެ ފުރަތަމަ ޖެހޭނީ ރާއްޖެ އަންނަނީ ކޮން ކަހަލަ، ކޮން ފަންތިއެއްގެ ބައެއްތޯ ބަލަން ކަމަށް ވެސް އޭނާ ވިދާޅުވި އެވެ.\n"އަސްލު މިހާރު މުޅި ދާއިރާގެ ކަންކަން ކުރިއަށް ގެންދާނެ ގޮތް ވަރަށް ބޮޑަށް ކްލިއާ ވާން ޖެހޭ. މިހާރު މިއޮތީ ކޮންފިއުޝަނެއްގައި. ބޭރުގެ އެކިއެކި މީޑިއާތަކުގައި ތަފާތު އާޓިކަލްތައް ލިޔެވޭ އިރު ދާއިރާގެ ސްޓޭންޑް އަދި ހުޅުވާލުމުގައި އަމަލުކުރާނެ އުސޫލު ވަރަށް ބޮޑަށް ސާފުވުން ވަރަށް މުހިއްމު،" ފިރާގު ވިދާޅުވި އެވެ.\nޖުލައި މަހު ރާއްޖޭގެ ރިސޯޓުތައް ހުޅުވައިލާ އިރު އަމަލު ކުރާނެ ހާއްސަ ގައިޑްލައިންގެ މަސައްކަތް ޓޫރިޒަމް މިނިސްޓްރީން އަންނަނީ ކުރަމުންނެވެ. އާ ގައިޑްލައިންގެ ފުރަތަމަ ޑްރާފްޓާއި ފައިނަލް ޑްރާފްޓް ވަރަށް ބޮޑަށް ތަފާތު ވާނެ ކަމަށް މިނިސްޓްރީން ބުނެ އެވެ.\nރާއްޖޭގެ ޓޫރިޒަމް ދާއިރާއަށް އެތައް ބިލިއަން ޑޮލަރެއް އިންވެސްޓްކޮށްފައި އޮތް އިރު އަލުން ހުޅުވާލާ އިރު ހުރިހާ ލެވެލެއްގެ ޓޫރިސްޓުންނަށް ވެސް އާދެވޭނެ ފުރުސަތު އޮތުން މުހިއްމު ކަމަށް ފިރާގު ވިދާޅުވި އެވެ.\n"މިހާރު މުޅި އިންޑަސްޓްރީ މިއޮތީ ކްރޭޝްވެފައި. ވީހާވެސް އަވަހަކަށް ހުޅުވައިލުން މުހިއްމު،" އޭނާ ވިދާޅުވި އެވެ.\nޕްރައިވެޓް ޖެޓްތަކުގެ މޫވްމެންޓް އުޅޭނީ ގާތްގަނޑަކަށް 700 އާއި 800 އާ ދެމެދުގައި ކަމަށް ލަފާކުރައްވާ އޭނާ ވިދާޅުވީ މިއީ ރާއްޖޭގެ މުޅި ޓޫރިޒަމްއަށް ބަލާ ނަމަ ނިސްބަތުން ވަރަށް ކުޑަ އަދަދެއް ކަމަށެވެ. އަދި މިފަދަ ބަލި މަޑުކަމެއްގެ ހާލަތުގައި އެއަދަދު އިތުރަށް ދަށް ވާނެ ކަމަށް ވެސް ވިދާޅުވި އެވެ. އެހެންކަމުން އޭނާގެ ހިޔާލަކީ ޖެޓްތަކުން އަންނަ ދެތިން މީހަކަށް ވުރެ، މުޅި ދާއިރާ ހުޅުވައިލުން މުހިންމުވާނެ ކަމެވެ.\nރާއްޖޭގައި ހިންގާ ގާތްގަނޑަކަށް 150 ރިސޯޓްގެ ތެރެއިން މި ވަގުތު ހިންގަމުން އަންނަނީ 10 ރިސޯޓެކެވެ.\nމަހުޖަނުންނަށް އަމާޒުކޮށް ރިސޯޓްތައް ހިންގާ އިންވެސްޓަރުންގެ ނަޒަރުގައި، ކިތައްމެ މަދުން އައި ނަމަވެސް އެ ފުރުސަތު އޮތުމުން ޓޫރިޒަމްގެ ހަރަކާތްތައް ދާނީ ކުރިއަށެވެ. އަދި އެއީ ސަރުކާރަށް ވެސް، އެ ރިސޯޓްތަކުގެ މުވައްޒަފުންނަށް ވެސް ލިބޭނެ އާމްދަނީއެއް ކަމަށް އެ މީހުން ބުނެ އެވެ.\nމިހާރު ކުރިމަތިވެފައި މި އޮތީ މުޅިން އާ ހާލަތެކެވެ. އެހެންކަމުން މީގައި ސަރުކާރަށް އަމަލްކުރެވޭނެ ގޮތްތައް ވެސް ތަފާތުކުރެވިދާނެ އެވެ. މަގުސަދަކަށް ވާން ޖެހޭނީ، މި ގޮތަށް ހުރިހާ ކަމެއް ހުއްޓާލައިގެން ގިނަ ދުވަހު ނުތިބެވޭނެ ކަމެވެ. ކޮންމެވެސް ގޮތަކުން ބޯޑަރުތައް ވެސް އަދި ރިސޯޓްތައް ވެސް ހުޅުވާލަން ޖެހޭނެ ކަމެވެ. ދެތިން މީހަކުން ފަށައިގެން ނަމަވެސް، އެ ފުރުސަތު ވެސް އޮންނަން ޖެހޭނެ ކަމެވެ.\nޓޫރިސްޓުން ޕްރައިވެޓް ޖެޓް ޓޫރިޒަމް ޓޫރިޒަމް މިނިސްޓްރީ\nއިޓަލީ ފަދަ މީހުން އެންމެ ގިނައިން މަރުވި ގައުމުތައް ތަހައްމަލްކުރި ވޭނާ ނަފްސާނީ ބަލިމަޑުކަން އެހެން ބަޔަކަށް ނޭނގޭނެ އެފަދަ ކަމެއް ތަޖުރިބާކުރެވުމުން ނޫނީ. މާކެޓްތަކުގެ ވާހަކަ ދައްކާއިރު ދުނިޔޭގެ ހުރިހާ އެންމެންގެ ހަޔާތަށް އައި ސުނާމީއެއް މިއީ. ކުރިން ކަންކަން ހިނގި ގޮތަށް ހިނގާނެކަމަށް އެއްގޮތަކަށްވެސް ދެކެވިގެންނުވާނެ. ޗުއްޓީ ހަދަން ބޮޑު ހަރަދުކުރުން އެއީ މާޒީގެ ކަމަކަށްވެސް ވެދާނެ.\nތިއަންނަ ފަތުރުވެރިން ދައުލަތުން ބަލަންޖެހުނީ މަކާ ރީއްޗެއްނުވާނެ\nމުރާދުއަށް އެނގުނީ އެއްބައި. އެގެންޖެހޭ އެއްޗަކީ ޓޫރިޒަމްގެ ބާނިންނޭ ކިޔާގެން ތިބި މީހުން މިޤައުމު ޓޫރިޒަމް މޮނޮޕޮލައިޒް ކޮއްފަވާކަން. އެއަލިަން އަކަސް، އެއަރޕޯޓަކަސް އެމީހުން ހައިޖެކްކޮއްފަވާކަން. އެއްވެސް ރައްޔިތަކަށްވެސް، ދައުލަތަކަށްވެސް އެކަމުން ލިބޭ ފައިދާއެއްނެތްކަން. އެމީހުން ހަމަ ބޭނުން ވެލީމަ މުވައްޒަފުންތައް އުކާލާ ޤައުމުގެ އެކޮނޮމީ ވައްޓާލީކަން. މިވަގުތު ޚިދުމަތެއްދޭންވެސް އޮތީ ރައްޔިތުންގެ ކުންފުނިތައްކަން. ޓޫރިޒަމްގަ ރައްޔިތުންގެ ހިއްސާބޮޑުކުރަންޖެހޭކަން.\nހާލުގަ ޖެހުނު ދުވަހު ޓޫރިޒަމްއިން ކުރި ފައިދާއެއް ފެންނާކަށްނެތް. މަދު ބަޔަކު މިލއަނަރުންނަށް ވިއަސް އޭގެން ގައުމަށް ފައިދާއެއް ނުވާކަން އެގިއްޖެ ކޮވިޑް19 ގަ. ޓްއަރިސްމް ގަ އާދަިއގެ ރައްޔިތުންނަށް ހިއްސާވެވޭނެ ގޮތް ހަދާދީ. މޯލްޑިވިއަން ފަދަ ރައްޔތިުންގެ ކުންފުނިތަކަށް ޓީއެމްއޭ، މަންތާ ކަހަލަ ކުންފުނިތަކުން ފައިން އެރިޔަ ނުދީ. ދާލު، މާމިނގިލި، މަޑިވަރު ފަދަ ކުނފުނިތަކުން އެމްއޭސީއެލް އަށް ފައިން އެރިޔަނުދީ.\nފައިދާ ނުވާ ކަމޭ؟ ކޮވިޑުން މަށައް އެނގުނު ކަމަކީ ޓޫރިޒަމް ނޫން ކަމެއް ނެތް ކަން، އެކަން ހުއްޓުނު އިރަށް ބަނޑަށް ޖެހިދާނެ ކަމުގެ ބިރު ހީވެއްޖެ ކަން، މިއޮތްހާ ދުވަހު މިއުޅުނީ ހަމަ އެކަމުގެ ނަފާގަ ކަން. މިކަމުން އެނގުނީ މީހެއްގެ އަމިއްލަ ޖީބުގަ ހުރި ހުރިހާ ލާރިޔެށް ހިލޭ ސާބަހަށް ހަރަދު ނުކުރާނެކަން. މީގެން އެނގުނީ ދިވެހިންނަކީ މާލީ ކަންކަމުގަ ޒިންމާދާރު ކުޑަ ބައެއްކަން، ސޭވް ކުރުން އެއްވެސް ވަރަކަށް ނުގެން ގުޅޭ ކަން.\nކުރަންވީ ކަންތައް ވަރަށް ސާފު. މަދު އަގުބޮޑު ކޮޓަރި ގެންގުޅޭ މީހުންނާ، ގިނަ އެވްރެޖް އެކަމަކު ރާއްޖޭގެ ރައްޔިތަކަށް އަތްނުފޯރާފަށުގެ ކޮޓަރި ގެންގުޅޭ މީހުންނާ ދެބައިމީހުން ކޮންމެ މީހެއްގެ އަމިއްލަ އެޖެންޑާ ނަގާ ހުޅުވާއިރު، ސަރުކާރުން ކުރަން ވީ ކަމަކީ ގިނަ ރައްޔިތުންނަށް މި ޢިންޑަސްޓްރީގަ އިންވެސްޓް ކުރެވޭނެގޮތް ހަދާދީ، މި އިންޑަސްޓްރީއަކީ ދައުލަތުގެ ކޮންޓްރޯލް އޮންނަ އިންޑަސްޓްރީ އަކަށް ހެދުން.\nމިހާރުވެސް ޕްރައިވެޓް ޖެޓްތަކުގަ އަންނަ މީހުންނައް އުސޫލުތަކެއްގެ ތެރެއިން ރިސޯޓުތައް ހުޅުވާލަންވީ އަދި އެމީހުންނައް އާދެވޭނެގޮތަކައް އެއަރޕޯޓްތަކުން ހިދުމަތްދޭންވީ އަދި ޖުލައިމަހު މިކަންތައްދާގޮތެއް ބެލުމައްފަހު އިތުރައްފުޅާކުރެވޭނެކަމައް ވަންޏާ އެކަންކުރަންވީ.\nރާއްޖޭގެ ރިސޯޓްތައް މަތީފެންވަރުގެ ގެސްޓުންނަށާ މަހުޖަނުންނަށް ޚާއްސަކުރުމަކީ ރަނގަޅު ކަމެއް. މެދުފަންތި އާއި އާދައިގެ ފަތުރުވެރިން ގެންނަންވީ ގެސްޓް ހައުސްތަކާ ހޮޓާތަކަށް އެކަމަކު އެންމެ މަތީ ފެންވަރުގެ ރިސޯޓްތަކުގަވެސް ފަތުރުވެރިންނަށް ޚިދުމަތްދޭން ހުންނަ ފިހާރަތަކުގެ ފެންވަރު ވަރަށް ދަށް. އަދި އެތަންތާ ތިބޭ ބައެއް މީހުންނަށް ކަސްޓަމަރ އަކީ ކޯންޗެއްކަންވެސް އެނގޭހެނެއް ހިޔެއްނުވޭ. މިކަންވެސް ބަދަލުވާން އެބަޖެހޭ.\nއިސްލާހު: ކަސްޓަމަރ ކެއާ..\nހަމަ އެންމެ ރަގަޅު ގޮތަކީ ފުރަތަމަ ފިޔަވަހީގައި މާނައަކީ ޖުލައިގައި ޕްރައިވެޓް ޖެޓްތަކަށް އެކަނި ބޯޑަރު ހުޅުވާލުމެވެ. އެއަށް ފަހު އޮގަސްޓްގައި ކޮވިޑް ނުރައްކާ ކުޑަ ގައުމުތަކުން އަންނަ މީހުންނަށް ބޯޑަރު ހުޅުވާލުމެވެ. ހަމައެކަނި ރިސޯޓްތަކަށާއި ސަފާރީތަކަށެވެ. އެއްވެސް ރިސޯޓަކުން އަދި ސަފާރީއަކުން އެހެން ރަށަކަށް ނުދެވޭގޮތަށެވެ. ދެން ގެސްޓް ހައުސްތަކަށް ސެޕްޓެމްބަރު އޮކްޓޫބަރުގައި ކޮވިޑަށް ޓެސްޓްކުރުމަށްފަހު ރަށަށް އެރޭގޮތަށެވެ.\nއެހެންބަޔަކު ވެރިކަމުގަ ތިބޭނަމަ ރާއްޖެއަޑިޔަށް ދަނީއޭ ބުނެ ޓޫރިޒަމް ބޮއިކޮޓްކޮށް ރާއްޖެ އެފުށް މިފުށަށް ޖެހި މީހުން މިއަދު ޖަމަލު ގުދޯތަ މިގޮވަނީ . ލަދުގެ ކުޑަމިން ވަރެއްވެސް ނެތެއްނޫން ހެއްޔެވެ. ގައިމު ﷲ ގެ ރަޙްމަތުން އިންސާނާ ބޭރުވާ ކަމުގަ ވަނީ އެމީހެއްގެ ކިބައިން ލަދުވެތިކަން ފިލާދިއުމުން ކަމުގަ ވެއެވެ. ދެން އެއާއި ހަމަބުއްދިވެސް ފިލާދެއެވެ.\nޓުވަރިޒަމް ހުޅުވާލަން ޖެހޭނީ އަންނަން ބޭނުންވާ ހުރިހާއެންމެންނަށް އާދެވޭ ގޮތަށް ރައްރަށު ގެސްޓް ހައުސްތަކަށް އަންނަން ބޭނުންވާ އެތައްބައެއް އެބަތިބި އެތަންތަނުގަ މަސައްކަތްކުރާ މީހުންނަށް ކޮންމެ ދުވަހަކު އެތައް ގެއްލުމެއް ވަނުމްދަނީ ބަރާބަރަށް ގޯތީ ވެރިފަރާތަށް ކުލި ދައްކަންޖެހޭ މުވައްޒަފުންގެ މުސާރަ ދޭންޖެހޭ.. ވަރަށް ރޭވުންތެރިކަމާއެކު އަޑިނޭގޭ ކަންތައްތަކެއް އެބަހިންގާ.. ސަރުކާރުން ބޭނުންވާ ކޮންމެ ގޮތަކަށް މޫމިނާ ހުއްދަދެމުން ގެންދަނީ


2023 Vana aharuge riyaasee inthihaab ga alhaan vaadha kurahvany – Iru\n2023 ވަނަ އަހަރުގެ ރިޔާސީ އިންތިހާބުގައި އަލްހާން ވާދަކުރައްވަނީ\n2023 ވަނަ އަހަރުގެ ރިޔާސީ އިންތިހާބުގައި އަލްހާން ފަހުމީ ވާދަކުރައްވަން ނިންމައިފި އެވެ.\nއަލްހާން ފަހުމީ މީގެ ކުރިން 2018 ވަނަ އަހަރުގެ ރިޔާސީ އިންތިހާބުގައި ވެސް ވާދަ ކުރައްވަން ވެސް ނިންމެވި އެވެ. ނަމަވެސް ފަހުން ވަނީ އެ ނިންމެވުން އަނބުރާ ގެންދަވާފަ އެވެ. އޭގެ ފަހުން އޭނާ ވަނީ ރައްޔިތުން މަޖިލީހުގެ އިންތިހާބުގައި ވާދަ ކުރައްވާ ނާކާމިޔާބުވެފަ އެވެ. އަދި އެއަށް ފަހު މާލޭ މޭޔަރު ކަމަށް ވަނީ ކުރިމަތިލައިފަ އެވެ.\nއަލްހާން މިއަދު ކުރެއްވި ޓުވީޓެއްގައި ވިދާޅުވީ 2023 ވަނަ އަހަރުގެ ރިޔާސީ އިންތިހާބުގައި ވާދަ ކުރަން ނިންމާފައިވާ ކަމަށެވެ. އެ ޓުވީޓާއެކު އޭނާ ޓުވީޓު ކުރި ރީންދޫ ކުލައިގެ ފޮޓޯގައި “ނިއު އެމްޑީޕީ” ވަނީ ލިޔެފަ އެވެ.\n2023 ވަނަ އަހަރުގެ ރިޔާސީ އިންތިޚާބުގައި ރާއްޖޭގެ ރައީސުލް ޖުމްހޫރިއްޔާ ކަމުގެ މަގާމަށް ވާދަކުރަން އަޅުގަނޑު ނިންމައިފިން!”. އަލްހާންް ކުރެއްވި ޓްވީޓުގައި ވެއެވެ.\n2023 ވަނަ އަހަރުގެ ރިޔާސީ އިންތިޚާބުގައި ރާއްޖޭގެ ރައީސުލް ޖުމްހޫރިއްޔާ ކަމުގެ މަގާމަށް ވާދަކުރަން އަޅުގަނޑު ނިންމައިފިން! pic.twitter.com/rfcV9L4qAq\n— Aʟʜᴀɴ Fᴀʜᴍʏ – 𝗔𝗙 (@AlhanFahmy) June 11, 2020\nއަލްހާން އަކީ ރާއްޖޭގެ ބޮޑެތި ސިޔާސީ ޕާޓީތަކުގެ އިސް މަގާމުތައް ފުރުއްވާފައިވާ ބޭފުޅެކެވެ. އެގޮތުން އޭނާ ވަނީ އެމްޑީޕީގެ ނާއިބު ރައީސްގެ މަގާމުވެސް ފުރުއްވާފައެވެ. ސިޔާސީ ހަޔާތް ފެއްޓެވީ ކުރީގެ ޑީއާރްޕީންނެވެ. އޭގެފަހުން އޭނާ ވަނީ މިދިޔަ ރިޔާސީ އިންތިހާބުގައި ކުރީގެ ރައީސް އަބްދުﷲ ޔާމީންގެ އަރިހުގައިވެސް މަސައްކަތް ކުރައްވާފައެވެ.\nއެންމެފަހުން އޭނާ ހުންނެވީ ޖުމްހޫރީ ޕާޓީގައެވެ.


Rahrashah touristun annanee barahanaa vegen ulheykah noon: Mausoom | Mihaaru\nރަށްރަށަށް ޓޫރިސްޓުން އަންނަނީ ބަރަހަނާވެގެން އުޅޭކަށް ނޫން: މައުސޫމް\nމިނިސްޓަރު މައުސޫމް ގއ. ވިލިނގިލީގެ ކައުންސިލާ ބައްދަލު ކުރައްވަނީ-- ފޮޓޯ: މިހާރު\nގއ. ވިލިނގިލިން، އިދުހާމް ނައީމް، މިހާރު\n23 ޖެނުއަރީ 2022 - 11:43\nރާއްޖެ އަށް ޓޫރިސްޓުން އަންނަނީ ބަރަހަނާވެ އުޅެން ނޫން ކަމަށާއި އެއީ ހޯމް ސްޓޭ ޓޫރިޒަމް ފަށާއިރު ކަންބޮޑުވާން ޖެހޭ ކަމެއް ނޫން ކަމަށް ޓޫރިޒަމް މިނިސްޓަރު ޑރ. އަބްދުﷲ މައުސޫމް އިއްޔެ ވިދާޅުވެއްޖެ އެވެ.\nގއ. އަތޮޅުގައި ލޯކަލް ޓޫރިޒަމް ފުޅާ ކުރުމުގެ މަޝްވަރާތަކަށް އެ އަތޮޅަށް ކުރައްވަމުން ގެންދަވާ ދަތުރުގައި ވެރިރަށް ވިލިނގިއްޔަށް ވަޑައިގެން މިނިސްޓަރު ވިދާޅުވީ ހޯމް ސްޓޭ ފަށަން ނިންމެވީ ވެސް ވަރަށް ބޮޑަށް ވިސްނެވުމަށް ފަހު ކަމަށެވެ. މިހާރު ރާއްޖެއަކީ ސަގާފީ ޓޫރިޒަމް އޮތް ގައުމަކަށް ވާއިރު މީހުން ދިރިއުޅޭ ރަށްތަކަށް ދަތުރުކުރާ ހުރިހާ ޓޫރިސްޓުންނަކީ ވެސް އެ ސަގާފަތް ތަޖުރިބާ ކުރަން ދާ ބަޔަކަށްވާއިރު ބަރަހަނާ ހާލުގައި އުޅެން ބޭނުންވާ ބަޔަކު ރަށްތަކަަށް ނުދާނެ ކަމަށް އޭނާ ވިދާޅުވި އެވެ.\nމައުސޫމް ވިދާޅުވީ އެންމެ ފުރަތަމަ ގެސްޓްހައުސް ވިޔަފާރި ފެށި އިރު، ޓޫރިސްޓުންގެ ސަބަބުން ރަށުގެ މާހައުލު ހަލާކުވާނެ ކަމަށް ބުނި ނަމަވެސް މިއަދު ގެސްޓްހައުސް ޓޫރިޒަމަކީ ކާމިޔާބު ޕްރޮޑަކްޓެއް ކަމަށެވެ. ގެސްޓްހައުސް ޓޫރިޒަމާ އެއްގޮތަށް ރަނގަޅަށް ރެގިއުލޭޓް ކުރެވިއްޖެ ނަމަ ހޯމްސްޓޭއަކީ ވެސް ރަށުގެ އެންމެންނަށް މަންފާ ލިބޭނެ ޕްރޮޑަކްޓަކަށް ވާނެ ކަމަށް އޭނާ ވިދާޅުވި އެވެ.\n"ވަރަށް ކުރިން 1980 ގެ އަހަރުތަކުގައި އޮތް އެއްޗެއް ހިޕީ ޓޫރިޒަމަކީ. އެގޮތަށް ބަރަހަނާވެގެން އުޅެން މިހާރު ޓޫރިސްޓުން ބޭނުމެއް ނުވޭ. ގެސްޓުން އަންނައިރު އެ މީހުންނަށް ރަށުގެ އާއްމު އިޖުތިމާއީ މިންގަނޑު ރަނގަޅަށް ކިޔައިދިނީމަ އެގޮތަށް އަމަލު ކުރާނެ. ކަލްޗަރަލް ޓޫރިޒަމް ތަޖުރިބާކުރަން ގިނަ ޓޫރިސްޓުން އަންނަނީ ވެސް،" މައުސޫމް ވިދާޅުވި އެވެ.\n"އަޅުގަނޑު ވަރަށް ބަލައިފަ މިކަން ފަށަން ނިންމީ ވެސް. އެފަދަ ކަމެއް ވާނެ ކަމަށް ހީވާ ނަމަވެސް އަޅުގަނޑު ސޭފްޓީ މެޝާސް ވަރުގަދަ ކުރާނަން. ރާއްޖޭގައި މިކަން މެނޭޖް ކުރެވޭނެ."\nދާންދޫ ދާއިރާގެ މެމްބަރު ޔައުގޫބް އަބްދުﷲ ވިދާޅުވީ ރަށެއްގެ ރައްޔިތުން ނުރުހޭ ނަމަ ހޯމް ސްޓޭ އެ ރަށެއްގައި ނުފަށާނެ ކަމަށެވެ. ހޯމްސްޓޭގެ ސަބަބުން ރަށުގެ އާއްމު ހާލަތު ގޯސްވާނެ ކަމަށް ދައްކާ ވާހަކަތަކަކީ ސިޔާސީ ބޭނުމެއްގައި ދައްކާ ވާހަކައެއް ކަމަށާއި ރައްޔިތުންނަށް މަންފާވާ ކަންކަމުގައި ހިޔާލުތަފާތުވުން ދުރުކުރަން ޖެހޭ ކަމަށް ވެސް އޭނާ ވިދާޅުވި އެވެ.\n"މާފުށީގައި ގެސްޓްހައުސް ވިޔަފާރި ކުރާތާ 12 ވަރަަކަށް އަހަރުވަނީ. ކިތަށް މީހުން ދީން ދޫކޮށްލީ. އެމްޑީޕީ ސަރުކާރިން ކޮންމެ ކަމެއް ކުރިއަސް ދީނާ ދުރު ކަންކަމަށް މިހަދަނީ. ރައްޔިތުންނަށް ފައިދާވާ މިކަހަލަ ކަންކަމުގައި ހިޔާލުތަފާތުވުން ދުރުކޮށްގެން މަސައްކަތް ކުރަން ޖެހޭނީ،" ޔައުގޫބް ވިދާޅުވި އެވެ.\nޓޫރިޒަމް މިނިސްޓަރު ގއ. ކުރައްވާ ދަތުރުގައި އެ އަތޮޅުގެ ހުރިހާ ރަށަކަށް ގެންދަވަނީ ޒިޔާރަތް ކުރައްވަމުންނެވެ.\nޓޫރިޒަމް ޓޫރިޒަމް މިނިސްޓްރީ ލޯކަލް ޓޫރިޒަމް ޑރ. އަބްދުﷲ މައުސޫމް (ޓޫރިޒަމް މިނިސްޓަރު)\n24 ކޮމެންޓް, 27 ރިއެކްޝަންސް\nހޯމްސުޓޭއަކީ އެއްވެސް މައްސަލައެއްނޫން އެކަމުގެ ސަބަބުން ރައްޔިތުންގެ އާމްމުދަނީ ވަރަށްބޮޑަށް އިތުރުކުރެވޭނެ، ނަމަވެސް މައުސޫމް މިކަމުގައި މާބޮޑަށް އަނގަ ގަދަވެއްޖެހެން އަޅުގަނޑަށްހީވަނީ، ޓޫރިސްޓުން އަނަނަނީ ބަރަހަނާވާކަށްނޫން ތެދެއް، ނަމަވެސް ގިނަ ޓޫރިސްޓުންނަކީ ބަރަހަނާކޮށް ތިބޭބައެއް އިތުރަށް ބަރަހަނާ ވާކަށްނުޖެހޭ، އިސްލާމްދީނާ ރާއްޖޭގެ ސަގާފަތާ ވަރަށް ނުގުޅޭގޮތަކަށް ހެދުންއަޅާބައެއް، މިކަމުގެ ނޭދެވޭއަސަރު ކުރާނެ، މެނޭޖެއްނުވެސްކުރެވޭނެ\nއަންނަނީ ޗުއްޓީއަށް. އައިސް ބައެއްފަހަރު ބަރަހަނާވެސްވޭ. ދިވެހިންވެސް ބޭރުގައުމުތަކަށް ދަނީ ވިޔަފާރިއަށް. ގޮއްސައި ޒޫ ބަލާލަންވެސްދޭ.\nދިވެހިންނައް ވަރިހަމަވާނެ ޑޮލަރުދީފަ ބަރަހަނާ ވަނިކޮއް. މާފުށިގަވެސް ފުރަތަމަ ޓޫރިސްޓުން ބިކްނީ ލައިގެން ރަށުތެރޭ ހިނގަންފެށީމަ ބުނީ ޅަދަރިންގެ އިޖުތިމާއީ ފޭރާން ވީދި، ދީން ހަލާކުވަނީޔޯ. ދެން ގުއްކިޔާފަ ޑޮލަރު ވެހެން ފެށީމަބުނީ ކަލޭމެން ބިކްނީގަ ތިބޭ ޓޫރިސްޓުނާ ދިމާލައް ނުބަލާށޯލަ.... ވާސަރީ!!!!!!\nއަންނަނީ ބަރަހަނާ ނުވާންކަން ނޭނގިގެން އުޅެނީ ކާކަށްތޯ؟ މައްސަލައަކީ ނާނދެ، ނުލައި، ތިބޭކަން. އަނދެގެން ވެސް ނާނދެ، ލައިގެން ވެސް ނުލައި ތިބޭ މީހުންވެސް އެބައުޅޭ. ދިވެހިރާއްޖެ ނޫނިއްޔާ އެގައުމަކުން ޒަމާނުއްސުރެ ބަލައިގެންފައިވާ އިޖުތިމާއީ އަދި ދީނީ އަގުތައް ގޮނޑަށްޖަހާފައި ލާރިހޯދަންއުޅޭ ގައުމެއް މުޅިދުނިޔޭގައިވެސް އޮވެދާނެކަމާމެދު ސުވާލުއުފެދޭ.\nރަށްރަށަށް ޓްވަރިސްޓުން އަންނާތީ ކަންބޮޑުވަނީ ރިސޯޓްތައް ހިންގާ މަހުޖަނުން. އެމީހުންގެ އާމްދަނީ މަދުވެދާނެތީ. މިކަން ފަތުރަނީ އަފްއާނިސްތާނުގެ ތޯލިބާނުންނަށް ތާއީދުކުރާ އަދި އެކަންފެތުރުމުން މަންފާ ލިބޭ ހަރުކަށި ފިކުރުގެ މީހުން ލައްވާ. އާއްމު ރައްޔިތު މީހާ ފުދުންތެރިކަމާއެކު އުޅޭތަން ފެނުމަކީ މިބައިގަނޑަށް ކަމުދާ ކަމެއްނޫން. ރިސޯޓް ހިންގާ މީހުން އެތަނަށް ލިބޭ އާމްދަނީ ބަހައްޓަނީ ރައްޖޭން ބޭރުގެ ބޭންކްތަކުގައި.\nބަޔަކު ނުކުމެ ބަރަހަނާ ކުރަނީތަ ގަދަކަމުން؟\nއެކަމަކު ވަނީ ބަރަހަނާ! ލޮލް\nޢަންނަނިީ ބަރަހަނާވަަކަށްނޫން. ޢެކަމަކު އުޅެނީ ބަރަހަނާކޮށް\nބަރަހަނާ ވާކަށްނޫން އަންނަނީ ، އެކަމަކު އުޅެނީ ބަރަހަނާކޮށް ، ގަމާރު މިނިސްޓަރަށް މިކަންނޭގޭތީ ހިތާމައަކީ ،ގަވާއިދެއް އޮތަސް އެއަށް އަމަލުނުކުރެވޭކަން ، ތޮއްޑޫ އާއި މާފުށިން އެގޭނެ\nވެރިކަން ނިމޭއިރުވެސް މަޝްވަރާކުރުމުގަ. ތިތާ ނުހެދި ހުރި ރިސޯޓްތައް ހުޅުވާކަށް ނުވޭތަ، ކޮލަމާފުށި ކައިރީވެސް އެބަ އޮތް ރިސޯޓެއް ނުނިމި 8 އަހަރު މިވަނީ. ރިސޯޓް ކުދިން ނައިޓަށް ރަށަށް ދިއުން އަދި ހަމަނުޖެހޭބާ! ރިސޯޓް ވަޒީފާތަކުގަ އޯޓީ ނުދޭ މައްސަލަ ކޮބާ


50 Meylah Vai Gadhavaane Kamah Lafaakoh Hudhu Samaal Nerefi - Vaguthu\n50 މޭލަށް ވައި ގަދަވާނެ ކަމަށް ލަފާކޮށް ބޮޑު ސަރަހައްދަކަށް ރީނދޫ ސަމާލު\nމިއަދު ވެސް ރާއްޖޭގެ ބޮޑު ސަރަހައްދަކަށް ވިއްސާރަކޮށް 50 މޭލަށް ވައި ގަދަވާނެ ކަމަށް ލަފާކޮށް މޫސުމާއި ބެހޭ ގައުމީ އިދާރާ އިން ރީނދޫ ސަމާލު (ޔެލޯ އެލާޓް) ނެރެފިއެވެ.\nމިއަދު ރީނދޫ ސަމާލު ނެރެފައި ވަނީ ހއ.އަތޮޅުން ފެށިގެން ލ.އަތޮޅާއި ހަމައަށެވެ. ރީނދޫ ސަމާލު ނެރެފައިވާ ސަރަހައްދުތަކަށް ބޯކޮށް ވާރޭ ވެހި ގަޑިއަކު 25 މޭލާއި 30 މޭލާއި ދެމެދުގައި ވައި ޖެހޭނެ ކަމަށް ލަފާކުރެވެއެވެ. އަދި ކޮޅިގަނޑުގައި 50 މޭލަށް ވައި ގަދަވާނެ ކަމަށް ވެސް ލަފާކުރެވެއެވެ.\nމީގެ އިތުރުން ރީނދޫ ސަމާލު ނެރެފައިވާ ސަރަހައްދުތަކަށް ކަނޑު ގަދަވެ ބައެއް ރަށްތަކަށް އުދަ އެރުން ވެސް އެކަށީގެންވާ ކަމަށް މޫސުމާއި ބެހޭ ގައުމީ އިދާރާ އިން ވިދާޅުވެއެވެ.\nރީނދޫ ސަމާލު ނެރެފައި ވަނީ މިއަދު ހެނދުނު 11:30 އާއި ހަމައަށެވެ.\nކުރިއަށް އޮތް 24 ގަޑިއިރު ވެސް ރާއްޖޭގެ ބޮޑު ސަރަހައްދަކަށް ވިއްސާރަ ކުރާނެ ކަމަށް ލަފާކުރެވެއެވެ. ރާއްޖެ އަށް މިހާރު ކުރަމުންދާ ވިއްސާރަ އަލިވާނީ ލަފާކުރެވޭ ގޮތުގައި ހަފްތާއެއްހައި ދުވަސް ފަހުންނެވެ.\nސެޕްޓެމްބަރު 26, 2021 10:24\n50 މޭލަށް ވައިގަދަވެ ހެސްކިޔާފަ ވިއްސާރަވީމަ ނެރޭ އެއްޗެއްނު ތިޔަ އެލާޓަކީ. ކުރިއަށް ލަފާކޮށް ބުނާކަށް ނޭނގޭ ހަމައެކައްޗެއްވެސް. އަހަރެމެން މިގެންގުޅޭ ފޯނު އެޕްތަކުންވެސް ތިޔައްވުރެ މާ ސާފުކޮށް ދުރާލާ މޫސުން އެބަބެލޭ. ކީއްކުރާ މެޓެއްތީ؟؟


ޔުނިވަރސިޓީ ކައުންސިލަށް މެންބަރަކު ހޯދުން\nޔުނިވަރސިޓީ ކައުންސިލަށް މެންބަރަކު ހޯދުން:\nޤާނޫނު ނަންބަރު 2011/3 (ދިވެހިރާއްޖޭގެ ޤައުމީ ޔުނިވަރސިޓީގެ ޤާނޫނު) ގެ7ވަނަ މާއްދާގައިވާ ގޮތުން، ޔުނިވަރސިޓީ ކައުންސިލަކީ ޔުނިވަރސިޓީ ހިންގާ އެންމެ އިސްފަރާތެވެ. މި ކައުންސިލުގައި ހިމެނިވަޑައިގަންނަވާ މެންބަރަކު ވަކިވެވަޑައިގަތުމާ ގުޅިގެން، މެންބަރުކަމަށް އެދިވަޑައިގެން ކުރިމަތިލެއްވުން އެދި ދަޢުވަތު އަރުވަމެވެ. ދިވެހިރާއްޖޭގެ ޤައުމީ ޔުނިވަރސިޓީގެ ޤާނޫނުގެ 11 ވަނަ މާއްދާގައި، މެންބަރުންގެ ޝަރުޠުތައް ބަޔާންކުރެވިފައި ވެއެވެ.\nމެންބަރަކު ޢައްޔަނުކުރުމުގައި، ރާއްޖޭގެ ސަލާމަތްތެރިކަމާއި ދިފާޢާބެހޭ އިން ތަޖުރިބާއާއި ތަޢުލީމު ލިބިވަޑައިގެންފައިވާ ފަރާތްތަކަށް އިސްކަންދެވޭނެއެވެ.\nވީމާ، މިކަމަށް ކުރިމަތިލައްވަން ބޭނުންފުޅުވާ ފަރާތްތަކުން، 2015 ފެބުރުވަރީ 26 ވާ ބުރާސްފަތި ދުވަހުގެ މެންދުރުފަހުގެ 3:00 ގެ ކުރިން، ޔުނިވަރސިޓީ ކައުންސިލުގެ މެންބަރަކަށް ވެވަޑައިގަންނަވަން ބޭނުންފުޅުވާ ސަބަބު ބަޔާންކުރައްވައި، ވަނަވަރާއެކު ސިޓީ ފޮނުއްވުން އެދެމެވެ. ޔުނިވަރސިޓީއާބެހޭ ޤާނޫނު، ޔުނިވަރސިޓީ ވެބްސައިޓުންނާއި (www.mnu.edu.mv) ދިވެހި ސަރުކާރުގެ ގެޒެޓުގެ 13 ވަނަ (17 ޖަނަވަރީ 2011 ގެ) އަދަދުން ފެނިވަޑައިގަންނަވާނެއެވެ. އިތުރު މައުލޫމާތު ބޭނުންފުޅުވާ ފަރާތްތަކުން، 3345125 ނަންބަރު ފޯނާ ގުޅުއްވުމުން، މަޢުލޫމާތު ސާފުވެވަޑައިގަންނަވާނެއެވެ.


ހަރުކަށިފިކުރުގެ ތުހުމަތުގައި އިތުރު ތިން މީހަކު ހައްޔަރުކޮށްފި | Sandhaanu\nހަރުކަށިފިކުރުގެ ތުހުމަތުގައި އިތުރު ތިން މީހަކު ހައްޔަރުކޮށްފި\nހަރުކަށި ފިކުރުގެ މީހުން ހޯދުމަށް ފުލުހުން ހިންގަމުންއަންނަ އޮޕަރޭޝަނެއްގެ ދަށުން އިތުރު ތިން މީހަކު ހައްޔަރު ކޮށްފި އެވެ.\nހައްޔަރުކުރި މީހުންގެ ތެރެއިން ދެ މީހަކު ހައްޔަރުކޮށްފައިވަނީ އިއްޔެގެ ހަވީރުގެ ވަގުތެއްގައެވެ. އަދި އަނެއް މީހާ ހައްޔަރުކުރީ ރޭގެ ދަންވަރުގެ ވަގުތެއްގައެވެ.\nހައްޔަރުކުރި މީހުންގެ މައުލޫމާތު މިހާތަނަށް ފުލުހުން އާންމު ކޮށްފައި ނުވި ނަމަވެސް މައުލޫމާތު ލިބޭގޮތުގައި މި ތިން މީހުންނަކީ ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު އަވަހާރަކޮށްލުމަށް ދިން ޓެރަރިޒަމްގެ ހަމަލާއާއި ގުޅުންހުރެގެން ހައްޔަރު ކުރި ބައެއް ނޫންނެވެ.\nމި ތިން މީހުންނަކީ ގްރޭޓާ މާލެ ސަރަހައްދުގައި ހިންގި އޮޕަރޭޝަނެއްގައި ހައްޔަރުކުރި ތިން މީހުންނެވެ.\nމި މަހުގެ ހަ ވަނަ ދުވަހުގެ ރޭ ރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކުރި ޓެރަރިޒަމްގެ ހަމަލާއަށް ފަހު ހަރުކަށި ފިކުރުގެ މީހުން ހޯދަން ފުލުހުން ދަނީ މުޅި ރާއްޖޭގައި އޮޕަރޭޝަނެއް ކުރިއަށް ގެންދަމުންނެވެ.މި އޮޕަރޭޝަންތަކުން މިހާތަނަށް 17 މީހަކު ވަނީ ހައްޔަރުކޮށްފައެވެ.\nފުލުހުން ތުހުމަތު ކުރާ ގޮތުގައި މިއޮޕަރޭޝަންތަކުގެ ތެރެއިން އައްޑޫ ސިޓީން ހައްޔަރުކުރި މީހުންނަކީ ހަތިޔާރާއި ބޮން އުފައްދަމުން އަންނަ ބައެކެވެ. އަދި މާލެއިން ހައްޔަރުކުރި މީހުންގެ ތެރޭގައި 2007 ވަނަ އަހަރު އއ ހިމަންދޫގައި ހިންގި ހަމަނުޖެހުންތަކުގައި ހައްޔަރުކޮށް ޖަލަށް ލުމުން ދެ ފަހަރެއްގެ މަތިން ޖަލުން ފިލި އަބްދުﷲ އަލީ މަނިކު ހިމެނެއެވެ. އަދި މީގެ ތެރޭގައި ސިރީޔާއަށް ދަނިކޮށް ތުރުކީ ބޯޑަރުން ހައްޔަރުކޮށް ރާއްޖެ ގެނައި މީހެއްވެސް ހިމެނެއެވެ.\nސައިކަލެއްގައި ބޮމެއް ހަރުކޮށް ގޮއްވާލައިގެން ރައީސް ނަޝީދަށް ދިން ހަމަލާއާއި ގުޅިގެން މިހާތަނަށް ހަތަރު މީހަކު ވަނީ ހައްޔަރުކޮށްފައެވެ.\nއެއީ ވ. ތިނަދޫ، ހިޔާ، އަހްމަދު އަދުހަމް 25، އާއި، ގއ. ކޮނޑޭ، ފޮޅޭމާ، ތަހްމީން އަހްމަދު 32، އާއި، މއ. ފޭރުގެ، މުޖާޒު އަހްމަދު 21، ގެ އިތުރުން ލ. ގަން، ދުންފިނި އުފާ، އަހްމަދު ފާތިހު 23، އެވެ.\nއެމީހުންގެ ތެރޭގައި މި ބޮން ގޮއްވާލަން އަމަލީ ގޮތުން މަސައްކަތް ކުރި މީހާއާއި ބޮން ހަރުކޮށް ގޮއްވާލި ސައިކަލްގެ ވެރި މީހާވެސް ހިމެނޭކަމަށް ފުލުހުން ބުނެއެވެ.\nމި ހަތަރު މީހުންނަށް ވެސް ކޮވިޑް-19 ޖެހިފައިވާތީ އާއި އަދި ތަހުގީގު ޓީމުގެ ބައެއް މެމްބަރުން ވެސް ކޮވިޑަށް ޕޮޒިޓިވްވެފައިވާތީ މައްސަލައިގެ ތަހުގީގަށް ލަސްތަކެއް އައިސްފައިވާކަމަށް ހޯމް މިނިސްޓަރ ނިމިދިޔަ ހަފްތާގައި ވަނީ ވިދާޅުވެފައެވެ.\nމި ހަމަލާގައި ރައީސް ނަޝީދަށް ލިބިވަޑައިގެންނެވި ޒަހަމްތަކަށް ރާއްޖެއިން ފަރުވާ ހޯއްދެވުމަށްފަހު އެމަނިކުފާނު މިހާރު ހުންނެވީ އިތުރު ފަރުވާއަށް ޖަރުމަނުގައެވެ.\nމުޙައްމަދު ޒާހިރު މެއި 29, 2021 At 11:39 އމ\nރަސޫލުﷲ އަށް ފުރަށްސާރަ ކުރާ މީހުންނަކީވެސް ހަރުކަށި ފިކުރުގެ މީހުންކަމާއި އިސްލާމީ މި މުޖުރަމައުގައި ނަފުރަތާއި ފަސާދަ އުފަށްދަން ގަސްދުގައި ނޭންގާނީ ޢަމަލު ހިންގާ ބައެއްކަމުގައި ހައްދަވާށެވެ. އެނޫނީ ތިކުރާ ކަންތައްތަކުގެ ހެޔޮނަތީޖާ ލިބުން ގާތައްވުރެ ދުރުވެދާނެއެވެ. ދެފަރާތުގެ ހަރުކަށި ނަފުރަތުތަކަށް އެއްވަރަކަށް އިންސާފުވެރިކޮށް ޖަވާބު ދެއްވަށެވެ.


SunOnline: Beynuvee gina goal thakeh jehumah vuren3point: Eagles\n"ބޭނުންވީ ގިނަ ގޯލުތަކެއް ޖެހުމަށް ވުރެން ތިން ޕޮއިންޓް"\nޢަބްދުﷲ އައިމަން 30 Jun 2019, 10:52\nދިރާގު ދިވެހި ލީގުގައި އިއްޔެ ހަވީރު އީގަލްސްއާއި ނިލަންދޫ ބައްދަލު ކުރި މެޗުގެ ތެރެއިން --- ފޮޓޯ/ ދިވެހި ޕްރިމިއާ ލީގު\nދިރާގު ދިވެހި ޕްރިމިއާ ލީގުގައި އިއްޔެ އީގަލްސްއާއި ނިލަންދޫ ބައްދަލު ކުރި މެޗުން އީގަލްސް މޮޅުވި ނަމަވެސް އެ މެޗުގެ ޓާގެޓަކަށް ވީ ގިނަ ގޯލުތަކެއް ޖެހުމަށް ވުރެން ތިން ޕޮއިންޓް ހޯދުން ކަމުގައި އެ ޓީމުގެ އެސިސްޓެންޓް ކޯޗު އަހުމަދު ނިމާދު ބުނެފި އެވެ.\nއިއްޔެ ހަވީރު ގަލޮޅު ދަނޑުގައި ކުޅުނު އެ މެޗުން އީގަލްސް ނިލަންދޫގެ މައްޗަށް ކުރި ހޯދީ 1-5 ގެ ނަތީޖާއަކުންނެވެ. މިއީ އީގަލްސްއަށް މި ސީޒަނުގައި ލިބުނު ފުރަތަމަ މޮޅެވެ.\nއީގަލްސްގެ ހެޑް ކޯޗު މުހައްމަދު ޝިޔާޒް (މޯހަން) މިވަގުތު ކޯޗިން ލައިސަންސް ކޯހެއްގައި ރާއްޖޭން ބޭރުގައި ހުރި އިރު އެ ޓީމުން ލީގުގައި މިހާތަނަށް ކުޅުނު ދެ މެޗުން ވެސް ލިބުނީ ހިތްދަތި ނަތީޖާ އެކެވެ. މިހާތަނަށް ކުޅުނު ދެ މެޗަކީ ވެސް ލީގުގެ އެންމެ ވަރުގަދަ ޓީމުތަކުގެ ތެރޭގައި ހިމެނޭ ޓީމުތަކާ ދެކޮޅަށް ކުޅުނު މެޗުތަކަކަށް ވީ އިރު އެ ދެ މެޗުގައި ވެސް އީގަލްސްއަށް ވަނީ މޮޅުވާން ފުރުސަތު ލިބިފަ އެވެ.\nކޮންމެ މެޗެއްގައި ވެސް އީގަލްސްއިން ގޯލު ޖަހައި ލީޑު ނަގާފައި އޮއްވާ އިދިކޮޅު ޓީމުން ގޯލު ޖަހަނީ މެޗު ނިމެން ސިކުންތު ކޮޅަކަށް ވެފައި ވަނިކޮށެވެ. އެ ދެ މެޗުގައި ވެސް އެއްގޮތަކަށް ދިމާވުމުން ޓީމާއި މިވަގުތު ހަވާލުވެ ހުރި ނިމާދު ބުނީ ޓީމުގައި އުޅެނީ ސްކޯރިންގްގެ މައްސަލަތަކެއް ކަމަށެވެ.\nކުރީ ދެ މެޗާއި ޚިލާފަށް އިއްޔެ ހަވީރު ކުޅުނު މެޗުގައި އީގަލްސްއިން ވަނީ އެ ޓީމުގެ އަސްލު ފެންވަރުގައި މޮޅު ކުޅުމެއް ކުޅެފަ އެވެ. އެ ޓީމުގެ ފޯވާޑު އަހުމަދު ރިޒުވާން (ރިޒޭ) އެ މެޗުގައި ވަނީ ހެޓްރިކެއް ވެސް ހަދައިފަ އެވެ. ރިޒޭ އަކީ މިދިޔަ ސީޒަނުގައި ޖެހި ޖެހިގެން ފަސް މެޗުގައި ހެޓްރިކް ހަދައި ދުނިޔޭގެ ރެކޯޑަކާ ވެސް އެއްހަމަ ކުރި ކުޅުންތެރިއެކެވެ.\nރިޒޭގެ އިތުރުން އެ މެޗުގައި އީގަލްސްއަށް ގޯލުތައް ޖަހައިދިނީ މުހައްމަދު ނާއިމް އަދި އަލީ ފާސިރު (ސެންޓޭ) އެވެ. ނިލަންދޫ އިން މެޗުގައި ޖެހި ހަމައެކަނި ގޯލު ޖެހީ އަހުމަދު އުސާމް އެވެ.\nމީގެ ކުރީގެ މެޗުތަކުގައި ކުޅުންތެރިންނަށް ދިމާވި ގޯލު ޖެހުމުގެ މައްސަލަތަކަށް އިއްޔެގެ މެޗުގައި ހައްލު ލިބުނު އިރު އެ މެޗަށް އީގަލްސް ޓީމުން ނުކުތީ ގިނަ ގޯލު ތަކެއް ޖަހަން ނޫން ކަމަށާއި މެޗުން ތިން ޕޮއިންޓް ހޯދަން ކަމަށް މީގެ ކުރިން ވެސް އެ ކުލަބުން ވަނީ ބުނެފަ އެވެ.\nއަދި ބޭނުން ވި ދެ ކަން ވެސް އެ ޓީމަށް ހާސިލް ވެފައި ވާ އިރު އެ ޓީމުން ދެން އަންނަ މެޗުގައި ބައްދަލު ކުރަން ޖެހޭނީ މި ފަހަރުގެ ލީގަށް އެންމެ ބޮޑަށް ތައްޔާރު ވި މާޒިޔާއާ އެވެ.


Covid-19: Veydhanathah Ithuruvaathee Thanthan Balaa Faas Kuran Nukunnanee - Vaguthu\nކޮވިޑް-19: ވޭދަނަތައް އިތުރުވާތީ ތަންތަން ބަލާ ފާސް ކުރަން ނުކުންނަނީ\nކޮވިޑް-19އަށް ފައްސިވާ މީހުންގެ އަދަދުތައް އިތުރުވަމުންދާތީ ބަލި ކޮންޓްރޯލް ކުރުމަށް ކުރެވޭ މަސައްކަތެއްގެ ގޮތުން ގައިޑްލައިންތަކާއި އެއްގޮތަށް އަމަލުކުރަމުންދާކަން ދެނެގަތުމަށް އާންމު ހިދުމަތްދޭ ތަންތަން ބަލާފާސްކުރުމަށް ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ނިންމައިފިއެވެ.\nއެޗްޕީއޭ އިން ވިދާޅުވީ، ކޮވިޑް-19 އިން ރައްކާތެރިވުމަށް އިން ކަނޑައަޅާފައިވާ އުސޫލުތަކާއި އެއްގޮތަށް އަމަލު ކުރުމަކީ މި ބަލިން ރައްކާތެރިވުމަށް އެޅޭނެ އެންމެ މުހިންމު އެއް ފިޔަވަޅެއް ކަަމަށެވެ.\nއެޗްޕީއޭ އިން ވިދާޅުވީ، މި އިންސްޕެކްޝަން ކުރިއަށްދާނީ އެ އެޖެންސީ އާއި ފުލުހުންނާއި އަދި ސަރުކާރުގެ އެހެނިހެން އިދާރާތައް\nގުޅިގެން މާލޭ ސަރަޙައްދަށް އަމާޒުކޮށްގެން ކަމަށެެވެ.\nއަދި މި އިންސްޕެކްޝަންގައި ކާބޯތަކެތީގެ ޚިދުމަތްދޭ ތަންތަނާއި، ފިހާރަތަކާއި، ފިޓްނަސް ސެންޓަރުތަކާއި، ސެލޫންތައް އަދި މާރުކޭޓުތައް ފަދަ އާއްމު ޚިދުމަތްދޭ ހުރިހާ ތަނެއް ބަލާނެ ކަމަށް އެޗްޕީއޭ އިން ވިދާޅުވިއެވެ.\nއަދި މީގެ އިތުރުން ޕަބްލިކް ޓްރާންސްޕޯޓުގެ ހިދުމަތް ފޯރުކޮށްދޭ ޓެކްސީ، ލޮރީ، ޕިކަޕް އަދި ޕްރައިވެޓް ހަޔަރ ފަދަ އުޅަނދުތައްވެސް އިންސްޕެކްޓް ކުރެވޭނެ ކަމަށް އެޗްޕީއޭ އިން ވިދާޅުވިއެވެ.\nކޮވިޑް-19 އާ ގުޅިގެން ހެދިފައިވާ ގައިޑްލައިންތަކާ އެއްގޮތަށް ޢަމަލު ކުރޭތޯ ބެލުމަށް މީގެ ކުރިންވެސް އެކިފަހަރުމަތިން އިންސްޕެކްޝަންތައް ކުރިއަށް ގެންގޮސްފައި ވެެއެވެ.\nމި ފަހަރުގެ އިންސްޕެކްޝަންގައި ކޮވިޑް-19 އާ ގުޅިގެން އެޗްޕީއޭއިން ކަޑައަޅާފައިވާ ގައިޑްލައިންއާ ހިލާފުވާ ފަރާތްތަކާމެދު ފިޔަވަޅު އަޅާނެ ކަމަށް އެޗްޕީއޭ އިން ވިދާޅުވިއެވެ.\nފެބުރުއަރީ 1, 2021 19:16\nމަގުމަތީ މާސްކު ނާޅައި އެއުޅޭ މީހުންގަނޑު ހުއްޓުވަބަލަ!\nފެބުރުއަރީ 1, 2021 19:42\nވަރަށް ވަރަށް ހިތާމަވެރި ކަމެއް.... މާލޭގަ ކިޔަވައިދޭ ދަބު ކުލައިގެ ސްކޫލުގެ އެއް ޑެޕިއުޓީ ޕްރިންސިޕަލް ކުދިން ވަންނަ ގަޑީގަ ވެސް މާސްކް ތިރި ކޮށްގެން.... ހެދުނު ގަޑީގަ މި ޑެޕިއުޓީ ޕްރިންސިޕަލް ހުންނަވަނީ.... ދެން ކުދިންގެ ރައްކާތެރިކަން ކޮބާ... މި ޑެޕިއުޓީ ޕްރިންސިޕަލްގެ ފަރުދީ ޒިންމާ ކޮބާ... 1 ން 10 ކިޔަވައިދޭ މި ސްކޫލަށް ދާ ކުދިންގެ ރައްކާތެރިކަމަށް ބަލައިލުމެއް ވެސް ނެތް...\nފެބުރުއަރީ 1, 2021 19:46\nސްކޫލްތަކާ އޮފީސްތަށް ޗެކް ކޮށްލިއަސް އަދަދުތައް މައްޗަށް ދާ ސަބަބް ފެނިދާނެ.. ސްކޫލްތަކުގެ ވެރިން ވެސް ރައްކާތެރި ކަމުގެ ފިޔަވަޅުތަކަށް ބޯނުލަބާ... ވަރަށް ހިތާމެވެރި ކަމެއް.. ދަރިވަރުންގެ ރައްކާތެރި ކަމަށް ވިސްނާލާފަ ފަރުދީ ޒިންމާ އަދާކުރައްވާނެ ނަމަ ކިހާ ރަގަޅު ވީސް\nފެބުރުއަރީ 1, 2021 20:40\nމުޒާހަރާ ޖަށްސާތީ އިތުރުކުރަނީ އިތުރުވަނީއެއްނޫން.\nފެބުރުއަރީ 1, 2021 23:20\nބްރީގައިރޯވީމަތަ ނިކުންނަން އިނގުނީ\nފެބުރުއަރީ 2, 2021 08:25\nއެޗްޕީއޭ ނިދިންހޭލީތޯ؟/؟؟؟ ކިތައްޝަކުވާ ހުށަހަޅާފަ އެއަށް ޖަވާބުދާރީ ވެވުނުތޯ އެޗްޕީއޭގެ ވެރިންނާ ސުވާލުކޮށްބަލަ. ޒިންމާ އަދާނުކުރެވެންޏާ ގޭގަތިބެބަލަ. ކޮވިޑޭ، ކުކުޅޭ، ހާލޭ، މުރަގަނގަފަތޭ ނުކިޔާ\nﷲށް ފުރިހަމަ ގޮތުގައި ވަކީލު ކޮށްބަލަ އޭރުން ބަލާ މުޞީބާތްތަކުން ސަލާމަތްވާނެ. ﷲގެ ނިދާ އިއްވޭއިރުވެސް ދުނިޔަވީ ކަންްކަމުގައިއާއި ކުޅިވަރާއި މަޖަލުގައި. ތިމާމެން ފާފ ފަތަކަށް އަރާގަންނަމުން ޙަލާލެއް ޙަރާމެއް ބެލުމެއްނެތި އަދި ﷲ އެންގެވި ގޮތަށް ޢަމަލުތައް ނުބަހައްޓާ ﷲ ވަކީލެއް ނުކުރެވޭނެ.\nއެއީ ދުލުން ބުނެލުމަކުން ކުރެވޭނެ ކަމެއް ނޫން. ތަޤްވާވެރި ނުވެ ކުރެވޭނެ ކަމެއްވެސް ނޫން.


Mecca Aai Haramfulhugai Bulhalah Huraheh Noavey, Meehun Gellumeh Ves Nudhey - Vaguthu\nއަނިޔާވެރި ގޮތަކަށް ބުޅާ މެރުމުގެ މައްސަލަތަކެއް ވެރިރަށް މާލެއިން ވަނީ ފެންމަތިވެފައެވެ. ކޮންމެ ދުވަހަކުވެސް އަލި ވިލޭއިރު މަގުތައް މަތީގައި މަރާލާފައި ހުންނަ އެތައް ބުޅަލެއް އޮވެއެވެ. މި މަންޒަރު ފެންނަ ފޮޓޯތައް މީސް މީޑިޔާގައި ދައުރުވަމުންދެއެވެ. މިކަންތައް މި ގޮތަށް ކުރަމުން އަންނަތާ ދުވަސްތަކެއް ވެފައިވާއިރު، މިހާރު މިކަން ވަނީ އެތައް ބައެއްގެ ސަމާލުކަމަށްވެސް އައިސްފައެވެ.\nމުސްލިމުންގެ ގޮތުގައި ތިބި ދިވެހިންގެ ބަޔަކު، އެއްވެސް ކުށެއް ނެތި ބުޅާ މަރަމުންދާއިރު، މިއީ ދީނީ ގޮތުންވެސް ކިހާވަރެއްގެ ކަމެއްކަމެއް އެފަރާތްތަކަށް ނޭނގެއެވެ. ޙައްޤަކާ ނުލައި، ޖަނަވާރެއް މަރާލުމަކީވެސް ނަހީ ކުރައްވާފައިވާ ކަމެއްކަމެއް ނޭނގެއެވެ.\nއަޅުގަނޑުމެންގެ މުޤައްދަސް ވެގެންވާ މައްކާ އާއި ކައުބަތުﷲ ގެފުޅު ހުންނަ މަސްޖިދުލް ހަރަމުގެ ތެރޭގައިވެސް އެތައް ބުޅަލެއް އުޅެއެވެ. މާތްވެގެންވާ މި ތަންތަނުގައި ބުޅަލަށް އުޅުމަށް އެއްވެސް ހުރަހެއް ނޯވެއެވެ. މިނިވަންކަމާއެކު ބޭނުން ގޮތަކަށް އެސޮރުމެންނަށް އުޅެވެއެވެ.\nހަމައެހެންމެ، މައްކާގެ އަހުލުވެރިންނާއި، އަޅުކަމުގެ ބޭނުމުގައި މައްކާ އަށް ކޮންމެ އަހަރަކުވެސްދާ އެތައް މިލިޔަން މުސްލިމުންނަށް އެ އެއްޗެއްސަށް ގެއްލުމެއް ނުދެއެވެ.\nކީރިތި ރަސޫލާ ޞައްލަﷲ އަލައިޙި ވަސައްލަމްގެ ސުންނަތުން ސާބިތުވާ ގޮތުގައި ބުޅަލަކީ އެކަލޭގެފާނު ވަރަށް ލޯބިފުޅުވި ޖަނަވާރެކެވެ. ހަމައެހެންމެ، ބުޅަލަކަށް އިހާނެތިކޮށް ހިތުމުން އަންހެނަކު ނަރަކައަށް ވަންނަން ޖެހުނު ވާހަކަވެސް ރިވާވެގެން އައިސްފައިވެއެވެ.\nއެހެންކަމުން، އެސޮރުމެންނަށް އިހާނެތިކޮށް ހިތުމުގެ އެއްވެސް ޙައްޤެއް އަޅުގަނޑުމެންނަށް ލިބިގެން ނުވެއެވެ.\nވަރަށް ބޮޑު ތެދެއް. ޢެއްވެސް ދިރޭ އެއްޗަކަށް އަނިޔާވެރިވެގެން ނުވާނެ. ޢެކަމަކު އެހެނޭކިޔާފަ ތިމާ ދިރިއުޅޭގޭގެ އަވަށްޓެރިންނަށް އުދަގޫވާގިތަށް ބުޅަލަށް ކާންއަޅާ އޭގެ ނަޖިސް މުޅި ހިސާބުގަޑަށް އެޅި ގެއިން ނިކުންނަށް އުދަގޫވާ ހިސާބަށް ދާއިރު އިސްލާމް ދީނުގައި އަވަށްޓެރިންނަށް ކަމޭހިތާ އިހުތިރާމް ކުރުމަކީވެސް ހަމަ އޮންނަކަމެއްކަން މީހުން ހަދާންނެތޭ. ކޮންމެ ކަމެއްގައިވެސް ދެކޮޅަށް ވިސްނާ ތިމާކުރާކަންތަކުން އެހެންމީހުނަށް އުދަގޫވޭތޯވެސް ބެލުން ރަގަޅު. ކުނިކޮތަޅުވެސް ގެއިން ނެރެ މަގުމަތީގަ ބެހެއްޓީމަ އެމީހާގެ ޒިންމާ ނިމުނީކީނޫން. ޢެބަލާ އަންނަ ފަރާތަކުން އައިތޯ ގެންދިޔަތޯ ނުވަތަ މަގުމަތީ ކޮތަޅުގަޑު ފަޅައިގެންގޮސް މުޅި ހިސާބުގަ އެވަސް ދުވާއިރު އަޅާނުލާ. މިކަހަލަ ހުރިހާ ކަމަކީވެސް..ސާފުތާހިރުކަން..ޒިންމާއުފުލުން މީވެސް މުސްލިމުންގެ ހުންނަންޖެހޭ ރީތި ސިފަދެއްތޯ\nޖެނުއަރީ 9, 2019 15:48\nބުޅަލުގެ ފަރާތުން އުނދަގުލެއް ނުވަންޔާ އެ ނުމަރާނެދޯ\nޖެނުއަރީ 9, 2019 16:25\nބުޅާބުޅާބުޅާ!!! ކިހާދެރަ ކަމެއްތަމިއީ. ބުޅަލުުގެެ އުނދަގުލާ ހެދިި މަގުމަތީގަ ހިނގަން ދަތިވެއޭ ބުނީމާ އޭގެ މާނައެއް ނޫން ތޮއްދޯ ފިޒިކަލީގޮތުން ކުރާކަމެއް ކަމަކަށްވުން. އެހެނެއްކަމަކު ހިނގަން ހަމަޖައްސާފައިވާ ޕޭވްމެންޓްމަތިން ހިނމަށް ދަތިވާ ވަރަށް އެސޮރުމެންގެ ނަޖިސްތައް އޮންނާނެ. މުޅި ހިސާބުގަނޑުގަ އޮންނާނީ އެސޮރުމެންނަށް ކާން އަޅާފަ ހުންނަށއެއްޗެހި. ދުވާ ނުބައިވަހުން ހިސާބުގަނޑުގަ އުޅެންދަތި. ބަލަގަ އިންސާނުންނަކަށްވުރެ މާތްބައެއް ދުނިޔެއަކު ނުލައްވާކަން ތިޔަ މީސްތަކުންނަކަށެއް ނޭގޭބާ!!\nޖެނުއަރީ 9, 2019 18:13\nމުޑުދާރު ްެއްޗެހި މަދުކޮށްބަލަ މީހުން ދިރިއުޅޭހިސާބުން. ވެންގޮސް އެހެން ރަށަކަށް ލާ\nމިފަދަ މުޑުދާރު އެއްޗެހި މަދުކިރޭ މީހުން ދިރިއުޅޭ ހިސާބުން. ޢެހެން ރަށަކަށް ލާބަލަ\nފެބުރުއަރީ 5, 2019 07:04\nފުރަތަމަ ކަލޭ ސާފުތާހިރުވެ އުޅޭތަން ސާފުތާހިރު ކުރޭބާއޭ މަހިތައް އަރާ!


ދެބުރި އިމާރާތުގެ ނުނިމިހުރި މަސައްކަތްތައް ނިންމުމަށް\nމި ސްކޫލުގެ ދެބުރި އިމާރާތުގެ ނުނިމިހުރި މަސައްކަތްތައް ނިންމުމަށް 30 މާރިޗު 2015 ވަނަ ދުވަހު ކުރެވުނު GS-090-H/2015/16 އިޢުލާނަށް އެކަށީގެންވާ ތަރުޙީބެއް ލިބިފައިނުވާތީ، އެއިޢުލާން ބާޠިލުކޮށް، އެފުރުޞަތު އަލުން ހުޅުވާލަމެވެ.\nވީމާ، މި މަސައްކަތްތައް ކޮށްދިނުމަށް ޝައުޤުވެރިވާ ފަރާތްތަކުން، ކަނޑައެޅިފައިވާ ގަޑިތަކުގައި މި ސުކޫލަށް ދުރުވެ މަޢުލޫމާތު ސާފުކުރެއްވުމަށްފަހު، އަންދާސީހިސާބު ހުށަހެޅުއްވުން އެދެމެވެ. މަޢުލޫމާތު ދިނުމާ އަންދާސީހިސާބު ހުށަހެޅުމުގެ ބައްދަލުވުން އޮންނާނީ މި ސްކޫލުގެ ލައިބުރަރީގައެވެ.\nމަޢުލޫމާތު ދިނުމަށް ބާއްވާ ބައްދަލުވުމަށް ވަޑައިގަންނަވާ ފަރާތްތަކަށް ސޮފްޓްކޮޕީގެ ގޮތުގައި ބިޑް ޑޮކިއުމެންޓްތައް ފޯރުކޮށްދެވޭނެއެވެ. އެހެންކަމުން ބައްދަލުވުމަށް ވަޑައިގަންނަވާއިރު ސޮފްޓްކޮޕީ އެޅޭނެފަދަ ވަސީލަތެއް (ޕެންޑްރައިވް ނުވަތަ ހާޑްޑިސްކެއް ފަދަ އެއްޗެއް) ގެންނެވުމަށް ހަނދުމަކޮށް އަރުވަމެވެ.\n2015 އެޕްރީލް 30 ވާ ބުރާސްފަތި ދުވަހުގެ 10:00\n2015 މޭ7ވާ ބުރާސްފަތި ދުވަހުގެ 10:00\nސުންގަޑި: 30 އޭޕްރިލް 2015 1000


މާލޭގެ ވިޔަފާރި ބަނދަރަށް ބާލާފައި ނުގެންގޮސް ހުރި މުދާ ނީލަން ކިޔަނީ\nކްލިއަރ ނުކޮށްހުރި މުދާތައް ނީލަން ކިޔުން\nނީލަން ކިޔާ މުދާ ދައްކާލުން އޮންނާނީ 19 ވަނަ ދުވަހު\nނީލަމުގައި ބައިވެރިވާން ހުށަހަޅަން ޖެހޭނީ 20 ވަނަ ދުވަހު\nނީލަން ކިޔުން އޮންނާނީ 21 އެޕްރީލްގައި\n8 އޭޕްރިލް 2021 | ބުރާސްފަތި 14:04\nކްލިއަރ ނުކޮށް ގިނަ ދުވަސްވެފައިވާ މުދާ ނީލަން ކިޔުން\nމާލޭ ވިޔަފާރި ބަނދަރުގައި ނުގެންގޮސް ގިނަދުވަހު ބަހައްޓާފައިވާ މުދާ ނީލަން ކިޔަން އެމްޕީއެލްއިން ނިންމައިފިއެވެ.\nނީލަން ކިޔާ މުދާ ބެލުމަށް ޝައުގުވެރިވާ ފަރާތްތަކަށް އެޕްރީލް 19ވަނަ ދުވަހު ހެނދުނު 10:00 ގެ ކުރިން މުދާ ބެލުމަށް އެދޭ ފޯމް ފުރިހަމަ ކުރަން ޖެހޭ ކަމަށް އެމްޕީއެލުން ބުންޏެވެ. އަދި މުދާ ބެލުން އޮންނާނީ ހަމަ އެ ދުވަހުގެ ހަވީރު 4:30ގައެވެ. އެމްޕީއެލުން ބުނީ މުދާބެލުމަށް ދާއިރު ޕޯޓް ގެ ގަވާއިދާ އެއްގޮތަށް ބޫޓް، ވެސްޓް އަދި ހެލްމެޓް ހިފައިގެން ދާންޖެހޭ ކަމަށެވެ.\nނީލަމުގައި ބައިވެރިވެވޭނީ އެޕްރީލް މަހުގެ 20 ވަނަ ދުވަހުގެ 14:00ގެ ކުރިން، ނީލަމުގައި ބައިވެރިވުމަށް އެދި ރަޖިސްޓްރީ ކުރާ ފޯމު ފުރިހަމަކޮށް އެޑްވާންސް ޕޭމަންޓް ދައްކާ ފަރާތްތަކަށެވެ. ސެކިއުރިޓީ ޑިޕޮޒިޓް ފައިސާ ދެއްކެވުމަށް ޗެކް ބޭނުންކުރެވޭނީ ބޭންކް ގެރެންޓީ ދެވިފައިވާ ފަރާތްތަކަށް ކަމަށް އެމްޕީއެލުން މައުލޫމާތުދެއެވެ.\nނީލަން ކިޔުން އޮންނާނީ، 21 އޭޕްރިލް 2021 ވާ ބުދަ ދުވަހު 14:00 ން ފެށިގެން، އެމްޕީއެލް ހެޑް އޮޕީހުގެ ބަނދަރު މާލަމުގައި ކަމަށް އެމްޕީއެލުން މައުލޫމާތު ދެއެވެ.\nކްލިއަރ ނުކޮށް ގިނަ ދުވަސްވެފައިވާ މުދާ ނީލަން ކިޔުން - އެމްޕީއެލް\nއެމްޕީއެލްއިން ބުނީ، މުދާ ނީލަން ކިޔުން ކުރިއަށް ގެންދެވޭނީ އެ ކުންފުނީގައި މުދާ ނީލަން ކިޔުމަށް ހެދިފައިވާ ގަވާއިދުގެ ދަށުން ކަމުގައެވެ. މި ނީލަމާއިބެހޭ އިތުރު މަޢުލޫމާތު އެ ކުންފުނީގެ ކާގޯ ކްލިއަރެންސް ޑިޕާރޓްމެންޓް އަދި ވެބްސައިޓް(www.port.mv) އިން ލިބެން ހުންނާނެ ކަމަށް އެމްޕީއެލްއިން ބުންޏެވެ.


SunOnline: America gai magumathin kudakujjaku salaamai kuri bus driver ah awardeh\nފިނީގައި މަގުމަތިން އެކަނި ދިޔަ ކުޑަކުއްޖަކު ސަލާމަތް ކުރުމުން އަގުވަޒަންކޮށްފި\nރުގިއްޔާ މުހައްމަދު މޫސާ 12 Jan 2019, 16:09\nފިނިގަދަ ވަގުތެއްގައި މަގުމަތިން ފެނުނު ކުޑަކުއްޖާ ސަލާމަތް ކުރި ބަސް ޑްރައިވަރު އައިރީނާ އައިވިކް ކުއްޖާ އުރާލައިގެން -- ފޮޓޯ: އެމްސީޓީއެސް\nމިލްވޯކީ (ޖެނުއަރީ 12): އެމެރިކާގެ މިލްވޯކީގެ ގަދަ ފިނީގައި އެއް އަހަރު ވެސް ނުވާ ކުޑަކުއްޖަކު މަގުމަތިން ފެނުމުން، އެކުއްޖާ ސަލާމަތް ކުރި ބަސް ޑްރައިވަރުގެ އަގު ވަޒަންކޮށްފި އެވެ.\nމިލްވޯކީ ކައުންޓީ ޓްރާންސިޓް ސިސްޓަމް (އެމްސީޓީއެސް)އިން ބުނި ގޮތުގައި މީގެ ދެ ހަފްތާ ކުރިން އެކުޑަކުއްޖާ ފެނުނީ މަގުމަތިން ދުވެފައި ދަނިކޮށެވެ. އެވަގުތު އެކުއްޖާ ހުރީ ބޫޓަކަށް ނާރާ، ހަމައެކަނި ކުޑަ ހެދުންކޮޅެއް ލައްވާފަ އެވެ.\nއެބަހުގެ ސީސީޓީވީން ފެންނަ ގޮތުގައި، ކުއްޖާ ފެނުމުން ބަސް ޑްރައިވަރު އައިރީނާ އައިވިކް ވަނީ ބަސް ހުއްޓުވުމަށް ފަހު ކުއްޖާ ނަގަން ގޮސްފަ އެވެ. އަދި ކުއްޖާ ބަހަށް އެރުވުމުން، ފަސިންޖަރަކު ވަނީ އޭނާގެ ކޯޓު ކުއްޖާއަށް ދީފަ އެވެ.\nއޭގެ ފަހުން އައިވިކް ވަނީ އެ ކުއްޖާ ފުލުހުންނާ ހަވާލުކޮށްފަ އެވެ. ފުލުހުން ބުނި ގޮތުގައި އެކުއްޖާ ހުރީ ފިނިވެ، ބިރުގަނެފަ އެވެ. ނަމަވެސް ކުއްޖާގެ ހާލު ރަނގަޅެވެ. އަދި އެ ކުއްޖާގެ މަަންމައަކީ ނަފްސާނީ މައްސަލަތައް ހުންނަ މީހެއް ކަމަށް ވެސް ބުނެފަ އެވެ.\nއެމެރިކާގެ ނޫސްތަކުން ބުނާ ގޮތުގައި އެކުއްޖާ މިހާރު ވަނީ ކުއްޖާގެ ބައްޕައާ ހަވާލުކޮށްފަ އެވެ.\nއައިވިކްގެ އަގުވަޒަން ކުރުމުގެ ގޮތުން އެމްސީޓީއެސް އިން ވަނީ އޭނާއަށް އެކްސެލެންސް އެވޯޑު ދީފަ އެވެ. އަދި އައިވިކް ވަނީ މުސްތަގުބަލުގައި ވެސް އެފަދަ ހާދިސާއެއް ދިމާވެއްޖެ ނަމަ، އެހީތެރިވާން ތައްޔާރަށް ހުރި ކަމަށް ބުނެފަ އެވެ.


India In Twitter Ah Enme Fahuge Inzaaru Dheefi - Vaguthu\nއިންޑިއާ އިން މީސް މީޑިއާ ޕްލެޓްފޯމްތަކުން އަމަލު ކުރަންޖެހޭ ގޮތަށް ހެދި ގާނޫނުތަކަށް ޓްވިޓާއިން އަމަލުކުރަން ނުފަށައިގެން އެ ގައުމުން ޓްވިޓާއަށް ފަހުގެ އިންޒާރު ދީފިއެވެ.\nއިންޑިއާއިން ފެބްރުއަރީ މަހު އެކުލަވާލި އައު ގަވާއިދުތަކަށް ޓްވިޓާ، އަލްފަބެޓްއިންކްގެ ގޫގުލް އަދި ޔޫޓިއުބް، ފޭސްބުކް އަދި ވަޓްސްއެޕުން އަމަލުކުރުމަށް އަންގާފައެވެ. އެ ގާނޫނުތަކަށް އަމަލު ނުކުރާނަމަ އަދަބެއްގެ ގޮތުން ޖަލު ހުކުމެއް ކަނޑައެޅިފައިވެއެވެ.\n"ޓްވިޓާއިން އިންޑިއާގެ ގާނޫނުތަކަށް ބޯނުލެނބުމުން އަންގައިދެނީ އިންޑިއާ ރައްޔިތުން ސަލާމަތާއި ރައްކާތެރިކަމާއެކު ޓްވިޓާ ބޭނުންކުރަން އެ ކުންފުނިން ބޭނުން ނުވާކަން" އިއްޔެ އެގައުމުގެ މިނިސްޓްރީ އޮފް އިލެކްޓްރޮނިކްސް އެންޑް އިންފޮމޭޝަން ޓެކްނޮލޮޖީއިން ނެރުނު ބަޔާނެއްގައި ބުނެފައިވެއެވެ.\nމިދިޔަ މަހު ފުލުހުން ވަނީ އިންޑިއާގެ ވެރި ރަށް ދިއްލީގައި ހުންނަ ޓްވިޓާ އޮފީހަށް ގޮސް ނޯޓިސްއެއް ދީފައެވެ. މި ނޯޓިސް ދީފައިވަނީ އިންޑިއާގެ ވެރިކަންކުރާ ބީޖޭޕީގެ ލީޑަރުންތަކެއް ޓްވީޓްކުރި މައުލޫމާތުތަކެއްގައި ހިމެނެނީ ދޮގު ވާހަކަތަކެއް ކަމަށް ޓްވިޓާއިން ބުނުމާ ގުޅިގެންނެވެ.\nޓްވިޓާއިން ވަނީ ފުލުހުންގެ މި އަމަލާއި ގުޅިގެން ކަންބޮޑުވުން ފާޅުކޮށްފައެވެ. އެ ކުންފުނިން ބުނީ ފުލުހުންގެ އެ އަމަލަަކީ ހިޔާލު ފާޅުކުރުމަށް އެޅޭ ހުރަހެއް ކަމަށެވެ.\nމިކަމާ ގުޅިގެން މިނިސްޓްރީން ނެރުނު ބަޔާނެއްގައި ބުނެފައިވަނީ އިންޑިއާ ރައްޔިތުންގެ ހިޔާލު ފާޅުކުރުމުގެ މިނިވަންކަން ކަށަވަރު ކޮށްދޭނީ ޓްވިޓާ ފަދަ އަމިއްލަ ކުންފުންޏަކުން ނޫން ކަމަށެވެ.\nއިންޑިއާއިން ވަނީ އެގައުމުގައި ހަދާފައިވާ ގާނޫނުތަކަށް އަމަލު ނުކުރާނަމަ އެކަމުގެ ނަތީޖާއާއި ކުރިމަތިލާން ތައްޔާރުުމަށް ޓްވިޓާއަށް އަންގާފައެވެ. މީޑިއާ ރިޕޯޓުތައް ބުނާގޮތުން، ޓްވިޓާއިން ގާނޫނުތަކަށް ބޯނުލަނބާ ނަމަ، ނައިޖީރިއާ އެކޭ އެއްފަދައިން އިންޑިއާގައި ވެސް ޓްވިޓާ ބޭނުންކުރުން މަނާ ކުރުން ގާތެވެ.\nޖޫން 6, 2021 13:11\nއިންޑިއާއިން ބޭނުންހާކަމެއް ދިވެހިރާއްޖޭގައި ކުރެވޭހެން ހުރިހާކަމެއް ނުކުރެވޭނެއެވެ.\nމިތާގައި އޮތްވެރިކަމަކީ އިންޑިއާއިން ހަރަދުކޮއް ވޯޓާ ސޯޓާ ކޯޓާ ހުރިހާ ބާރެއް ގަނެގެން ތިންބާރު އެވެރިންގެ މުށުތެރެޔައް ލައިގެން ހިންގާ ވެރިކަމެކެވެ.\nރައްޔިތުންނައް ލިބެނީ އެވެރިންގެ މުށުތެރޭގައި އޮތް ތިންބާރުފިތާލީމަ އެވެރިންގެ ދެއިނގިލި ދޭތެރޭން ފޭދިގެން ޖަހާ ތިއްކެއް އެކަންޔެވެ.


Dhuniyey Gai Ginihilaeh Jehidhaane, Kureveyne Ehves Kameh Neh - Vaguthu\n"ދުނިޔޭގައި ގިނިހިލައެއް ޖެހިދާނެ، ކުރެވޭނެ އެއްވެސް ކަމެއް ނެތް"\n10 މަސް ކުރިން ( ނޮވެމްބަރު 25, 2019 )\nދުނިޔެ އިން ޑައިނަސޯ ނެތިގެން ދިޔަ ހާދިސާ މެދުވެރިވި ހާދިސާ ފަދަ ހާދިސާއެއް ހިނގުމުގެ ފުރުސަތު މިހާރުވެސް އެބައޮތް ކަމަށާއި، އެފަދަ ބޮޑު ގިނިހިލައެއް މިހާރު ވެސް ދުނިޔެއަށް ވެއްޓުމުގެ ފުރުސަތު އެބައޮތް ކަމަށް ހިސާބު އިލްމާއި ޖައްވީ ކަންތައްތަކާއި ބެހޭ ތަޖުރިބާކާރެއް ކަމަށްވާ ރޮބަޓް ވޯކާ ބުނެފިއެވެ.\nރޮބަޓް ވޯކާ ބުނީ ޑައިނަސޯ ދުނިޔެ އިން ނެތިގެން ދިޔައީ މީގެ 66 މިލިއަން އަހަރު ކުރިން ދުނިޔެއަށް ވެއްޓުނު ގިނިހިލައެއްގެ ސަބަބުން ކަމަށެވެ. އެއީ 10 މޭލު ބޮޑު ގިނި ހިލައެއް ކަމަށް ސައިންސްވެރިން ބުނެއެވެ. ސައިންސްވެރިން ބުނާ ގޮތުގައި ގިނިހިލައެއް ވެއްޓުމުގެ ސަބަބުން 11 މެގްނެޓިއުޑްގެ ބިންހެލުމެއް އައިސް ޑައިނަސޯ ދުނިޔެ އިން ނެތިގެން ދިޔައީ އެވެ.\nވޯކާ ބުނާ ގޮތުގައި ދުނިޔެއަށް ގިނިގިލައެއް ވެއްޓުމުގެ ފުރުސަތު އޮތް ނަމަވެސް އަދި އެފަދަ ގިނިިލައެއް ދުނިޔެ އާއި އަމާޒުވާ ވަގުތެއްގައި ކުރާނެ ކަމެއް ސައިންސްވެރިންނަށް ހޯދިފައެއް ނެތެވެ. ގިނިހިލައެއް ދުނިޔެއާއި ދިމާއަށް އަންނަ ނަމަ ގިނި ހިލަ ގޮއްވާލުމަކީ ކުރެވިދާނެ ކަމެއް ކަމަށް ސައިންސްވެރިން ހިޔާލުފާޅުކުރި ނަމަވެސް ގިނިހިލައެއް ގޮއްވާލެވޭ ވަރުގެ ހަމަލާއެއް ދިނުމުގެ ގާބިލްކަން ސައިންސްވެރިންގެ ކިބައިގައި ނެތްކަމަށެވެ.\nވޯކާ ބުނާ ގޮތުގައި މިހާރު ލިބިފައިހުރި މައުލޫމާތައް ބަލާއިރު މިފަދަ ބޮޑު ގިނިގިލައެއް ދުނިޔެ އާއި އަމާޒުވަނީ މީގެ 120 ވަރަކަށް އަހަރު ފަހުން ނެވެ. އޭނާ ލަފާކުރަނީ އެގިނިހިލަ ދުނިޔެ އާއި އަމާޒުވާނީ 2135 ވަނަ އަހަރު އެވެ.\nސައިންސްވެރިން މިހާރު ހޯދަމުންދާ ކުރިއެރުންތަކަށް ބަލާއިރު އެދުވަސް އަންނައިރު ގިނިހިލަތައް ގޮއްވާލުމުގެ ގާބިލްކަން ސައިންސްވެރިންނަށް ލިބޭނެ ކަމަށް ގިނަ ފަރާތްތަކުން އުއްމީދު ކުރެއެވެ.\nވީނަސްގައި އޭލިއަނުން އުޅޭ ކަމަށް ބެލެވޭ ހެކިތަކެއް ފެނިއްޖެ


SunOnline: VIA ah baaru boduve, furumuge3gadi iru kurin dhiyumah edhijje\nވީއައިއޭ އަށް ބާރުބޮޑުވެ، ފުރުމުގެ ތިން ގަޑިއިރު ކުރިން ދިޔުމަށް އެދިއްޖެ\nއައިޝަތު ފަރީޙާ 05 Jan 2020, 09:55\nއެއާޕޯޓްގައި ޓޫރިސްޓުންތަކެއް --\nމިދުވަސްވަރަކީ އެއާޕޯޓަށް ބާރުބޮޑު ދުވަސްވަރަކަށް ވާތީ ފުރުމުގެ ތިން ގަޑިއިރު ކުރިން އެއާޕޯޓަށް ދިޔުމަށް އެދިއްޖެއެވެ.\nވެލާނާ އިންޓަނޭޝަނަލް އެއާޕޯޓު ހިންގާ އެމްއޭސީއެލް އިން މިއަދު ބުނީ މި ދުވަސްވަރަކީ އެއާޕޯޓު ޑިޕާޗާ އަށް ބާރުބޮޑު ދުވަސްވަރެއް ކަމަށެވެ.\nއެހެން ކަމުން ވީއައިއޭ އިން ދަތުރުކުރާ ފަސިންޖަރުންނަށް ފަސޭހަ އަކަށް، ފަސިންޖަރުން ފުރަން ހަމަޖެހިފައިވާ ވަގުތުގެ ތިން ގަޑިއިރު ކުރިން އެއާޕޯޓަށް ދިޔުމަށް އިލްތިމާސް ކުރާކަމަށް އެމްއޭސީއެލްއިން ބުންޏެވެ.\nޓޫރިޒަމް ސީޒަނާއި ބޮޑު ޗުއްޓީ އާއި ދިމާކޮށް ވީއައިއޭ އަށް ބާރުބޮޑުވެފައިވާއިރު މިދިޔަ މަހު އެމްއޭސީއެލް އިން ވަނީ ރަންވޭ މޫމަންޓް ރިކޯޑު އާކޮށްފައެވެ.\nއެގޮތުން ޑިސެމްބަރު މަހުގެ ތިންވަނަ ދުވަހު 239 ރަންވޭ މޫމަންޓްސް ރިކޯޑު ކުރެވިފައިވާކަމަށް އެމްއޭސީއެލް އިން ބުންޏެވެ.\nއެއާޕޯޓު ތަރައްގީ ކުރުމަށް ކުރިއަށްގެންދާ މަޝްރޫއުގެ ތެރޭގައި ހިމެނޭ އާ ފަސެންޖާ ޓާމިނަލްގެ މަސައްކަތް ނިމުމާއެކު އެއާޕޯޓު ޓާމިނަލްތައް ތޮއްޖެހުމުގެ މައްސަލައަށް ހައްލު ލިބޭނެއެވެ. އާ ޓާމިނަލް ތަރައްގީކުރަނީ އަހަރަކު ތިން މިލިއަން ފަސިންޖަރުންނަށް ހިދުމަތް ދެވޭ ފެންވަރަށެވެ.\nއެއާޕޯޓު ތަރައްގީ ކުރުމުގެ މަޝްރޫއުގެ ދަށުން އާ ރަންވޭ އެއްވެސް ގާއިމްކޮށްފައިވާއިރު ރަންވޭ އަށް ބޭނުންވާ ކްލިއަރެންސް ސްޕޭސް އަދި ނުލިބޭތީ ރަންވޭ ބޭނުންކުރާކަށް ނުފަށައެވެ. ރަންވޭ އަށް ކްލިއަރެންސް ލިބެން އަންނަނީ އެ ސަރަހައްދުގައި ހުރި ސީޕްލޭން ޓާމިނަލް ހުންނަ ބިން ހުސްކޮށްގެންނެވެ. އާ ސީޕްލޭން ޓާމިނަލް ބޭނުން ކުރަން ފެށުމުން އެކަމަށްވެސް ހައްލެއް އަންނާނެއެވެ.


Fulhadhoo badharu hedhumuge mashroou mobilize kohfi\nފުޅަދޫ ބަނދަރު ހެދުމުގެ މަޝްރޫއު މޮބަލައިޒް ކޮށްފި\nބ. ފުޅަދޫ ބަނދަރު ހެދުމުގެ މަޝްރޫއުގެ ތެރެއިން- ފޮޓޯ އެމްޓީސީސީ\nއެމްޓީސީސީއިން މައުލޫމާތު ދޭ ގޮތުގައި، ފުޅަދޫ ބަނދަރު ހެނދުމުގެ މަޝްރޫއުގެ ތެރެއިން، ބަނދަރުގެ ބޭރު ތޮށިލުމާއި ރިވެޓްމެންޓް ޖެހުމުގެ މަސައްކަތުގެ އިތުރުން އެތެރެ ތޮށިލުމާއި އަދި މޫރިން ބްލޮކްސްލުމުގެ މަސައްކަތް ކުރާ ގޮތަށް ވަނީ ހަމަޖެހިފަ އެވެ. އަދި ބަނދަރުގެ ޕޭވްމެންޓް ހެދުމުގެ މަސައްކަތް ވެސް ކުރާނެ އެެވެ.\nބަނދަރު ހެދުމުގެ މަޝްރޫއުގެ ދަށުން، އެމްޓީސީސީން ފުޅަދޫ ބަނދަރު 54،861 ކިއުބިކް މީޓަރަށް ހިއްކާނެ އެވެ. އަދި އެރަށުގައި ބޭރުތޮށި ލުމަށް ހަމަޖެހިފައިވަނީ 108 މީޓަރަށް ކަމަށާއި ރިވެޓްމަންޓް ޖެހުމަށް ހަމަޖައްސާފައިވަނީ 302 މީޓަރުގެ ސަރަހައްްދެއްގަ އެވެ. އެތެރެ ތޮށި ލުމަށް ހަމަޖައްސާފައިވަނީ 223 މީޓަރަށެވެ.\nޕްލޭނިން މިނިސްޓްރީން އެމްޓީސީސީއާ ފުޅަދޫ ބަނދަރު ހެދުމުގެ މަޝްރޫއު ހަވާލުކޮށްފައިވަނީ 390 ދުވަސް ތެރޭ ނިންމާ ގޮތަށެވެ.\nއެމްޓީސީސީ މިނިސްޓްރީ އޮފް ނެޝަނަލް ޕްލޭނިން އެންޑް އިންފްރާސްޓްރަކްޗާ ފުޅަދޫ\nއޭދަފުށީ މަގުތަކުގެ ބޮޑު ބައެއް ނިންމައިފި\nފޮއްދޫ ގޮނޑުދޮށް ހިމާޔަތް ކުރުން ނިމެނީ


ޝުރުފާ މުހައްމަދު 10 އޯގަސްޓް 2020\nހެލްތް އިމަޖެންސީ އޮޕަރޭޝަން ސެންޓަރު (އެޗްއީއޯސީ) އިން މިރޭ ބޭއްވި މީޑިއާ ބްރީފިންގައި އެޗްޕީއޭގެ ޑިރެކްޓަރު އަހުމަދު ނާސިރު ވިދާޅުވީ، މާލެ ސަރަހައްދާއި ތިލަފުށި އަދި ގުޅިފަޅު ވެސް ހިމެނޭހެން ކުރިއަށް ގެންދިޔަ އިންސްޕެކްޝަންގައި ނުވަ ޓީމެއް ހަރަކާތްތެރިވި ކަމަށެވެ. ކޮންމެ ޓީމަކުން ވެސް ކޮންމެ ދުވަހަކު މަދުވެގެން 20 ތަނެއް އިންސްޕެކްޓް ކުރި ކަމަށް އޭނާ ވިދާޅުވި އެވެ.\nމާލެ: ބަލައި ފާސްކުރީ 1،179 ތަން، ބަންދުކުރީ 204 ތަނެއް.\nހުޅުމާލެ: ބަލައި ފާސްކުރީ 296 ތަން، ބަންދުކުރީ 48 ތަނެއް.\nވިލިމާލެ: ބަލައި ފާސްކުރީ 51 ތަން ބަންދުކުރީ3ތަނެއް.\nތިލަފުށި: ބަލައި ފާސްކުރީ 17 ތަން، ބަންދުކުރީ3ތަނެއް.\nހުޅުލެ: ބަލައި ފާސްކުރީ2ތަން، އެއްވެސް ތަނެއް ބަންދު ނުކުރޭ.\nއޭނާ ވިދާޅުވީ ބަންދުކުރި ހުރިހާ ތަނެއްގައި ވެސް އެތަނެއް ބަންދުކުރި ސަބަބާއި ހުންނަންވީ އުސޫލު އޭނގޭނެހެން ނޯޓިސް ދީފައިވާނެ ކަމަށެވެ. އަދި ބަންދު ނުކުރާ ތަންތަނަށް އެތަން ހުރީ ގަވާއިދާ އެއްގޮތަށްކަން އެނގޭނެ ސްޓިކާއެއް ދީފައިވާނެ ކަމަށް ވިދާޅުވި އެވެ.\nއޭނާ ވިދާޅުވީ މި އިންސްޕެކްޝަންގެ ތެރެއިން އެންމެ ގިނައިން ފާސްކޮށްފައިވާނީ ފިހާރަތައް ކަމަށެވެ. އަދި އެންމެ ގިނައިން ބަންދުކޮށްފައިވާނީ ވެސް ފިހާރަތައް ކަމަށް ވިދާޅުވި އެވެ.\nކާބޯތަކެތީގެ ހިދުމަތްދޭ: 486 ތަނެއް ބަލައި 92 ތަން ބަންދުކުރި އެވެ.\nފިހާރަތަކުގެ ތެރެއިން 908 ތަނެއް ބަލައި 107 ތަނެއް ބަންދުކޮށްފައި ވާއިރު 112 ސެލޫނެއް ބަލައި 51 ތަނެއް ބަންދުކުރި އެވެ. މީގެ އިތުރުން 21 ޖިމެއް ބަލައި ދެ ތަނެއް ބަންދުކުރި އެވެ. މީގެ އިތުރުން 18 މާރުކޭޓެއް ބަލައި ހަ ތަނެއް ބަންދުކުރި އެވެ.\nނާސިރު ވިދާޅުވީ ބަންދުކުރި ކޮންމެ ތަނެއް ވެސް އުސޫލާ އެއްގޮތަށް ފައްތައި ވީ އެންމެ އަވަހަކަށް ހުޅުވުމުގެ ފުރުސަތު ދީފައިވާނެ ކަމަށެވެ. އެގޮތުން އެކަމަށް ހާއްސަ ހޮޓްލައިންތަނެއް ގާއިމްކޮށް އެ ހިދުމަތް ފޯރުކޮށްދީފައިވާނެ ކަމަށް ވިދާޅުވި އެވެ.\nއޭނާ ވިދާޅުވީ މިހާތަނަށް ނުހުޅުވި ހުރީ ހަތް ތަނެއް ކަމަށެވެ. އެއީ ދެ ސެލޫނަކާއި ކާބޯތަކެތީގެ ހިދުމަތް ދޭ ތިން ތަނަކާއި ދެ ފިހާރައެއް ކަމަށް ވިދާޅުވި އެވެ.\nނާސިރު ވިދާޅުވީ މި އިންސްޕެކްޝަންގެ ތެރޭގައި އެންމެ ބޮޑަށް ފާހަގަވީ އާންމުންނަށް ދޭންޖެހޭ އިރުޝާދުތައް ފެންނަހެން ބަހައްޓާފައި ނެތުން ކަމަށެވެ. މުވައްޒަފުން ވެސް ގަވާއިދާއެއްގޮތަށް އަމަލު ނުކުރާކަން ފާހަގަވާ ކަމަށާއި މާރުކޭޓުތަކުގައި އަމަލުކުރަންވީ ހާއްސަ އުސޫލެއް އޮތް އިރު އެކަމަށް އެއްވެސް ވަރަކަށް ބަލަފައި ނުވާކަން ފާހަގަވި ކަމަށް ވިދާޅުވި އެވެ. އޭނާ ވިދާޅުވީ އެންމެ އުނދަގޫ އަދި މައްސަލަ ބޮޑު ތަންތަނުގެ ގޮތުގައި ފާހަގަވީ ބިދޭސީން ހިންގާ ސެލޫންތައް ކަމަށެވެ.\nމިދިޔަ މަހު އަށަކުން ފެށިގެން މި އިންސްޕެކްޝަންތައް ފެށި ނަމަވެސް އޭރު ގަވާއިދާ ހިލާފު ތަންތަން ވަގުތުން ބަންދެއް ނުކުރެ އެވެ. އެގޮތަށް އަމަލުކުރަން ފެށީ މާލެ ސަރަހައްދުން ކޮވިޑް-19 އަށް ޕޮޒިޓިވްވާ މީހުންގެ އަދަދުތައް އަނެއްކާ ވެސް އިތުރުވާން ފެށުމުން އެޅި ހަރުކަށި ފިޔަވަޅެއްގެ ގޮތުން މިދިޔަ މަހު 29 އިން ފެށިގެންނެވެ.\nމިމަހު އަށަކާ ހަމައަށް ކުރިއަށް ގެންދިޔަ މި އިންޕެކްޝަން ކުރިއަށް ގެންގޮސްފައި ވަނީ އެޗްޕީއޭ އާއި މޯލްޑިވްސް ފުޑް އެންޑް ޑްރަގް އޮތޯރިޓީ (އެމްއެފްޑީއޭ) އާއި އާއި މާލެ ސިޓީ ކައުންސިލާއި އިކޮނޮމިކް މިނިސްޓްރީ އާއި ފުލުހުންނާއި ރެޑްކްރެސެންޓާއި އެޗްޑީސީ އަދި ވެމްކޯ ގުޅިގެންނެވެ.\nއަރުޝީފަށް ނެގީ 10/08/2020 23:44\nއެންމެފަހުން އަޕްޑޭޓްކުރީ 10/08/2020 23:44\nއާ ސީޕްލޭން ޓާމިނަލުން ޖާގަ ހޯދަން 38 ފަރާތަކުން ޝައުގުވެރިކަން ފާޅުކޮށްފި\nފަތުހުﷲ އަހުމަދު 10 މިނެޓު ކުރިން\nކަރަންޓީން ފީތައް ބޮޑުވެ، ދަރިވަރުން ހާސްކަމެއްގެ ތެރެޔަށް\nއަލީ އަފާފް ރަމީޒު 16 މިނެޓު ކުރިން


OnePlus 6T, beyrun varah furihama, ethere kihineh baa? – adduLIVE\nވަންޕްލަސް 6ޓީ، ބޭރުހާ އެތެރެ ފުރިހަމައެއް ނޫން!\nOct 30, 2018, 08:09 އަހުމަދު ނަސޫހް\nވަންޕްލަސް ފޯނުތަކަކީ ސްމާޓް ފޯން ދުނިޔޭގައި އެންމެ ބާރަށް ފިޔަޖަހަމުން އަންނަ އެއް ބްރޭންޑެވެ. ކުޑަ ދުވަސްކޮޅެއްގެ ތެރޭގައި ބޮޑު ބަޔެއްގެ ހިތް ދަމައިގަނެފައިވާ ވަންޕްލަސް 6ޓީ ރޭ ދައްކާލާފައިވާއިރު ފޯނުގެ އަހުލުވެރިންނަށް މުޅިން ފޯނު "ޕާފެކްޓެއް" ނުވިއެވެ.\nބޭރުން ބަލާއިރު ފޯނުގެ ޑިސައިން ހިތްގައިމު ވިޔަސް، މީގެ ދެތިން އަހަރު ކުރިން ކުންފުނިން ފޯނާ ދޭތެރޭ ދެކެމުން އައި ގޮތް ބަދަލުވެފައިވާކަން ފާހަގަކޮށްލެވެއެވެ. އެގޮތުން ހެޑްފޯން ޖެކު ނުޖެހޭ ގޮތަށް މިފޯނުވެސް ހަދާފައިވާއިރު ނޮޓިފިކޭޝަން ލައިޓުގެ މުހިންމު ވާހަކަ ދެއްކި ވަންޕްލަސްއަށް މިހާރު އެލައިޓުގެ ބޭނުން ކެނޑިއްޖެއެވެ.\nފަހަރެއްގައި ވެސް ފޯނަކީ ޒާތުގައި ބަލި ފޯނެއް ކަމަށް ބުނަނީއެއް ނޫނެވެ. އެހެންނަމަވެސް ފޯނަށް ގެންނާނެ ކަމަށް ބުނި މޮޅު މިފޯނުންވެސް ފެންނާން ނެތް ކަން ފާހަގަކޮށްލެވެއެވެ. ފޯނުގެ ޑިސްޕްލޭ ބޮޑުކޮށްފައިވާއިރު ބެޓެރީވެސް ވަނީ އިތުރަށް ފުރިހަމަކޮށްފައެވެ.\nނަމަވެސް ވަންޕްލަސް6އާ އަޅާ ބަލާއިރު 6ޓީ ގެ ކެމެރާއަށް ކުރިއެރުމެއް ލިބިފައެއް ނުވެއެވެ. އަދި ފޯނަށް ލާފައިހުރި އިން-ޑިސްޕްލޭ ފިންގާޕްރިންޓް ސްކޭނަރުވެސް އެންމެ ފުރިހަމައެއް ނޫން ކަމަށް "ދަ ވާޖް" އިން ރިޕޯޓުކޮށްފައިވެއެވެ. މީގެ އިތުރުން އަދި ވާގަނޑު ނުލާ ޗާޖުކުރެވޭ ނިޒާމު ގާއިމުކުރެވިފައިނުވާއިރު މުޅިން ވޯޓާޕްރޫފެއް ވެސް ނޫނެވެ. އަދި މިފަހަރުގެ ފޯނުގެވެސް ސްޕީކަރަށް ކުރިއެރުމެއް ލިބިފައިނުވާކަން ފާހަގަކޮށްލެވެއެވެ.\nފޯނުގެ މުހިންމު ފީޗާސްތަކަށް ބަލާލާއިރު ވަންޕްލަސް 6ޓީ ގައި ވެސް 8 ޖީބީ އަދި6ޖީބީގެ ރެމް، 256 ޖީބީގެ އަދި 128 ޖީބީގެ އިންޓާނަލް ސްޓޯރޭޖް ގާއިމުކޮށްފައިވެއެވެ. ފޯނުގެ ބެޓެރީ 3700 އަށް ވަނީ މަތިކޮށްފައެވެ. ޑިސްޕްލޭ 6.41 އިންޗަށް ދިގުކޮށްފައިވާއިރު ރެސޮލިއުޝަން ވެސް ވަނީ މަތިކޮށްފައެވެ.\nފޯނުގެ ކެމެރާ ވަންޕްލަސް6އާ އަޅާ ބަލާއިރު މާބޮޑު ތަފާތެއް އަދި ކުރިއެރުމެއް ވެސް ގެނެސްފައެއް ނުވެއެވެ. ނަމަވެސް ބާޒާރުގައި ސްމާޓްފޯނުގެ އުފުލެމުންދާ އަގަށް މިފަހަރުވެސް ވަންޕްލަސް އިން ފަރުވާލެއް ބަހައްޓާފައެއް ނުވެއެވެ. ވަންޕްލަސް 6ޓީ ގެ ފެށޭ އަގަކީ 549 ޑޮލަރެވެ. މިއީ ދިވެހި ރުފިޔާއިން ބަލާއިރު 8،465.58 އެވެ.


Vaudhu fusshumugai 100 dhuvas gunaanee bandhu dhuvasthah nulaa: Sarukaaru | Mihaaru\nރައީސް އިބްރާހިމް މުހައްމަދު ސޯލިހް އިއްޔެ އިންޑިއާއަށް ފުރާވަޑައިގަންނަވަމުން ވާހަކަފުޅު ދައްކަވަނީ: ވައުދުތައް ފުރިހަމަ ކުރާ މުއްދަތު ބަލަނީ ރަސްމީ ދުވަސްތައް އެކަނި ގުނައިގެން -- ފޮޓޯ: ނިޝާން އަލީ/މިހާރު\nވައުދު ފުއްދުމުގައި 100 ދުވަސް ގުނާނީ ބަންދު ދުވަސްތައް ނުލައި: ސަރުކާރު\n18 ޑިސެމްބަރ 2018 - 11:23 98 comments\nރައީސް އިބްރާހިމް މުހައްމަދު ސޯލިހް، އެ މަނިކުފާނުގެ ވެރިކަމުގެ ފުރަތަމަ 100 ގުނާނީ ބަންދު ދުވަސްތައް ނުހިމަނައި ކަމަށް ރައީސް އޮފީހުގެ ތަރުޖަމާން އިބްރާހިމް ހޫދް މިއަދު ވިދާޅުވެއްޖެ އެވެ.\nއިއްޔެ އަކީ ރައީސް މަގާމާއި ހަވާލުވެވަޑައިގަތްތާ މަހެއް ހަމަވި ދުވަހެވެ. ނަމަވެސް، ސަރުކާރުން ބުނީ މަހެއް ވީ ކަމަށް ބަލާނީ ވެސް ހަމައެކަނި ސަރުކާރުގެ މަސައްކަތް ކުރި 30 ދުވަސް ކަމަށެވެ. އެހެން ކަމަށް ވާ ނަމަ 30 ދުވަސް ހަމަވަނީ މި މަހުގެ 31 ވާ ހޯމަ ދުވަހަށެވެ.\nމި ސަރުކާރުގެ ފުރަތަމަ 30 ދުވަހު ހާސިލްކުރުމަށް ކަނޑައާފައިވާ 49 ވައުދުގެ ތެރެއިން އެއްކޮށް ފުރިހަމަ ކޮށްފައި ވަނީ 10 ވައުދެކެވެ. ބާކީ ހުރި ވައުދުތަކުގެ މަސައްކަތްތައް އެކި މިންވަރަށް ނިންމައި، އަދި ބައެއް މަސައްކަތްތައް އެކަމާ ހަވާލުވެފައިވާ މިނިސްޓްރީތަކުން އަންނަނީ ކުރަމުންނެވެ.\nފުރަތަމަ 30 ދުވަހުގެ ތެރޭގައި ފުއްދައިދީފައިވާ ވައުދުތައް:\n• މިސްކިތްތަކުގައި ގުރްއާން ކިޔަވަން ފެށުން. • ނުހައްގުން ވަޒީފާއިން ވަކި ކުރެވިފައިވާ ފަރާތްތަކަށް އެ ފަރާތްތަކުގެ ވަޒީފާ އަނބުރާ އިޔާދަކޮށްދިނުމުގެ މަސައްކަތް. އަދި ވަޒީފާ އަދާކުރަމުން ދިޔަ ތަންނޫން އެހެން ތަންތަނަށް ނުހައްގުން ބަދަލުކުރެވިފައިވާ ފަރާތްތަކުގެ ވަޒީފާ ބަދަލުކުރެވުމުގެ މަސައްކަތް. • ފުވައްމުލަކު ސިޓީ ސްކޫލްގެ މަގު ފުޅާކުރުމުގެ މަސައްކަތް. • މަސްވެރިކަމަށް ނުކުންނަން ކުރަންޖެހޭ ޚަރަދު ކުޑަކުރުމުގެ ގޮތުން މަސްވެރިންނަށް ޑީސަލްގެ އިމްޕޯޓު ކަނޑާލުން. • ދަނޑުވެރިކަން ކުރުމަށް އެތެރެކުރެވޭ ތަކެތިން އިމްޕޯޓް ޑިއުޓީ ކަނޑާލުން. • މާލެ އާއި ހުޅުމާލެ އާއި ދެމެދު ދުއްވާ ބަސް މާލެ އާއި ހުޅުމާލޭގެ އެކި ހިސާބުތަކަށް މަޑުކުރުމަށް ބަސް ސްޓޮޕްތައް ހެދުން. • އެއާޕޯޓުގައި މަސައްކަތްކުރާ މުވައްޒަފުންނަށް ހިލޭ ސައިކަލު ޕާކުކުރާނެ ސަރަހައްދެއް ކަނޑައެޅުން. • މުޅި ރާއްޖޭގައި ގަސް އިންދުމުގެ ޕްރޮގްރާމެއް ފެށުން. • މުޅި ރާއްޖެ ސާފުކުރުމުގެ ޕްރޮގްރާމެއް ފެށުން. • ޔޫއެންގެ އެންޑަބްލިޔުޖީއީއައިޑީ އަދި ޔޫއެންއެޗްއާރްސީ ގައިވާ ރާއްޖޭގެ މައްސަލަތައް ހުރި ހިސާބެއް ބަލައި މައްސަލަތައް އަވަހަށް ނިންމުމަށް ބާރުއެޅުން.\nމިހާތަނަށް އެ މިނިސްޓްރީ އަކާ ގުޅޭ ވައުދުތައް އެންމެ ރަނގަޅަށް ހާސިލްކޮށްފައިވަނީ ފޮރިން މިނިސްޓްރީންނެވެ. އެ މިނިސްޓްރީ ވަނީ ހަތް ދުވަހާއި 30 ދުވަހުގެ ތެރޭގައި ފުރިހަމަ ކުރުމަށް ކަނޑައަޅާފައިވާ ވައުދުތައް ވެސް ހާސިލްކޮށްފަ އެވެ. އެއީ ކޮމަންވެލްތުގައި ރާއްޖެ އަލުން ހިމެނުމަށް ހުށައެޅުމާއި، އަދި ޔޫއެންގެ އޫއެންޑަބްލިޔުޖީއީއައިޑީ އަދި ޔޫއެންއެޗްއާރްސީގައިވާ ރާއްޖޭގެ މައްސަލަތައް ހުރި ހިސާބެއް ބަލައި މައްސަލަތައް އަވަހަށް ނިންމުމަށް ބާރުއެޅުމެވެ. އެ ތަނުން ވަނީ މިދިޔަ ބުރާސްފަތި ދުވަހު މި ދެ ކަންތައް ހާސިލްވެއްޖެ ކަމަށް ބުނެފަ އެވެ.\nދެން އެންމެ ގިނަ ވައުދު ފުއްދައިދީފައި ވަނީ ޓްރާންސްޕޯޓް އެންޑް ސިވިލް އޭވިއޭޝަން މިނިސްޓްރީންނެވެ. އެ ތަނުން ފުރިހަމަ ކުރުމަށް ކަނޑައަޅާފައިވާ ހަތް ވައުދުގެ ތެރެއިން، ދެ ކަމެއް ވަނީ ފުރިހަމަކޮށްފަ އެވެ. އަދި ބާކީ އޮތް ފަސް ވައުދުގައިވާ ކަންތައްތަކުގެ މަސައްކަތް ވަނީ ފަށައިފަ އެވެ. އެ މިނިސްޓްރީގައި މަސައްކަތް ކުރާ އޮފިޝަލަކު ވިދާޅުވީ ހުރިހާ ވައުދެއް ފުރިހަމަ ކުރުމަށްޓަކައި އެ މިނިސްޓްރީން ކުރަން ޖެހޭ ކަންތައްތައް ކޮށްފައިވާ ކަމަށެވެ. އަދި މިހާތަނަށް ހާސިލް ނުވެ ހުރީ އެހެން މިނިސްޓްރީތަކާ ގުޅިގެން ފުރިހަމަ ކުރަން ޖެހޭ ވައުދުތައް ކަމަށް ވެސް އޭނާ ވިދާޅުވި އެވެ.\nމީގެ އިތުރުން މި ސަރުކާރުގެ ފުރަތަމަ 30 ދުވަހު 24 ގަޑިއިރު ވިޔަފާރި ކުރެވޭ އުސޫލު ކަނޑައެޅޭނެ ކަމަށް ވެސް ވައުދު ވެފައި ވެ އެވެ. މިކަން ހާސިލް ކުރުމަށްޓަކައި އާންމުންގެ ހިޔާލު ހޯދުމަށް އިކޮނޮމިކް މިނިސްޓްރީން މިދިޔަ މަހު 25 ގައި ހުޅުވާލި ނަމަވެސް، އަދި މިހާތަނަށް މިކަމަށް އުސޫލެއް ކަނޑައަޅައިފައެއް ނުވެ އެވެ.\nރައީސް އިބްރާހިމް މުހައްމަދު ސޯލިހް މިދިޔަ މަހު 17 ގައި ހުވާކުރެއްވުމަށް ފަހު، އެ މަނިކުފާނުގެ ވެރިކަމުގެ ފުރަތަމަ 100 ދުވަހު ހާސިލްކުރައްވާނެ ޖުމްލަ 161 ވައުދެއް އިއުލާން ކުރެއްވި އެވެ. އެ މަނިކުފާނުގެ ވައުދުތައް ބައްސަވާލައްވާފައި ވަނީ އެއް ދުވަސް، ހަތް ދުވަސް، 30 ދުވަސް، 60 ދުވަސް އަދި 90 ދުވަހުގެ ތެރޭގައި ފުރިހަމަ ކުރައްވާ ގޮތަށެވެ.\nއިތުރު ލިޔުންތައް އެމްޑީޕީ ދިވެހި ސަރުކާރު ރައީސް އިބްރާހިމް މުހައްމަދު ސޯލިހް ސަރުކާރުގެ ފުރަތަމަ 100 ދުވަސް


Ooredoo aai dhiraagun Lanaka call thakuge agu heyo kohfi\nއޫރިދޫ އާއި ދިރާގުން ލަންކާ ކޯލްތަކުގެ އަގު ހެޔޮކޮށްފި\nރާއްޖޭގައި މުވާސަލާތީ ހިދުމަތް ދޭ ދެ ކުންފުނި، އޫރިދޫ އާއި ދިރާގުން ސްރީ ލަންކާއަށް ކުރާ ކޯލްތަކުގެ އަގު ހެޔޮކޮށްފި އެވެ.\nއޫރިދޫއިން ބުނީ މިރޭ 12:00 އާ ހަމައަށް ރާއްޖެއިން ލަންކާއަށް ކުރާ ކޯލްތަކަށް ޗާޖު ކުރަނީ މިނިޓަކަށް އެއް ރުފިޔާ ކަމަށެވެ. އުރީދޫ އިން ބުނީ ކޯލްތަކުގެ އަގުހެޔޮ ކުރީ، މިއަދު ލަންކާގައި ދިން ބޮމުގެ ހަމަލާތަކާ ގުޅިގެން ލަންކާ ގައި އުޅޭ ގާތްތިމާގެ މީހުންނާއި އާއިލާ އަދި ރައްޓެހިންނަށް ފަސޭހަ ކަމާއެކު ވާހަކަ ދެއްކޭނެ ގޮތް ހަމަޖައްސައިދިނުމުގެ ގޮތުން ކަމަށެވެ.\nދިރާގުން ވެސް ރާއްޖެއިން ލަންކާއަސް ކުރާ ކޯލްތަކުގެ އަގު ހެޔޮ ކޮށްފައިވަނީ ވަނީ މިރޭ 12 ޖެހުމާއި ހަމައަށެވެ. ދިރާގުން ވެސް މިނިޓަކަށް ޗާޖު ކުރާނީ އެއް ރުފިޔާ އެވެ. ލަންކާގައި މިއަދު ދިން ބޮމުގެ ހަމަލާތަކުގައި 160 ވަނީ މިހަރުވެފަ އެވެ. އޭގެ ތެރެއިން ނުވަ މީހަކީ އެހެން ގައުމުތަކުގެ މީހުންނެވެ.\nބޮން ގޮއްވާފައިވާ ސަރަހައްދުތަކަކީ ދިވެހިންވެސް އާއްމުކޮށް ގޮސް އުޅޭ ތަންތަނެވެ. އެގޮތުން ބޮމުގެ ހަމަލާ ދީފައިވާ ޝަންގިރައްލާ ހޮޓަލާއި، ސިނިމަން ގްރޭންޑް އަކީ އާއްމުކޮށް ދިވެހިން ލަންކާއަށް ކުރާ ދަތުރުތަކުގައި މަޑު ކޮށްގެން ތިބޭ ދެ ހޮޓަލެވެ.\nމިއަދުގެ ހަމަލާތަކުގައި މިހާތަނަށް އެއްވެސް ދިވެއްސަކަށް ގެއްލުމެއް ލިބިފައިވާކަމުގެ މައުލޫމާތެއް އަދި ނުލިބޭކަމަށް ލަންކާގައި ހުންނަ ދިވެހި އެމްބަސީން ބުނެފި އެވެ. ލަންކާގައި ދިވެހިންގެ 15،000 އަށް ވުރެ ގިނަ މީހުން އުޅެ އެވެ. ރާއްޖޭގެ ސަރުކާރުން ވަނީ މިހަމަލާ ކުށްވެރިކޮށްފަ އެވެ. އަދި ގިނަ ސިޔާސީ މީހުންވެސް ވަނީ މިހަމަލާ ކުށްވެރިކޮށްފަ އެވެ.\nދިރާގު އުރީދޫ ސްރީލަންކާ + ސްރީލަންކާގެ ބޮމުގެ ހަމަލާ\nއިންޓަނެޓް އަގު ހެޔޮކުރުމުގެ މަޝްވަރާ އަދިވެސް ކުރިއަށް


Yameen ge account thah dhookohlaifi\nޔާމީންގެ އެކައުންޓްތައް ދޫކޮށްލައިފި\nކުރީގެ ރައީސް އަބްދުﷲ ޔާމީނުގެ އެކައުންޓްތަކުގައި ހުރި 100 މިލިޔަނަށް ވުރެ ގިނަ ރުފިޔާ ފްރީޒް ކުރަން ކްރިމިނަލް ކޯޓުން ނެރުނު ދެ އަމުރުވެސް ބާތިލްކޮށް އެކައުންޓްތައް ދޫކޮށްލައިފިއެވެ.\nބައެއް މީޑިއާތަކުން ރިޕޯޓްކޮށްފައިވާ ގޮތުގައި އެކައުންޓްތައް ދޫކޮށްލާފައިވަނީ ނިމިދިޔަ ހަފްތާގައެވެ.\nރައީސް ޔާމީންގެ އެކައުންޓްތައް ދޫކޮށްލުމަށް ހައިކޯޓުން ކުރި އަމުރު މިހާރުވަނީ ސްޕްރީމް ކޯޓްގައި އިސްތިއުނާފް ކޮށްފައެވެ. ނަމަވެސް ހައިކޯޓުން އެ އަމުރު ނެރުނު އިރު މި މަހުގެ 12 ވަނަ ދުވަހަށް އެ އަމުރުގެ މުއްދަތު ހަމަވާތީ އިތުރު އަމުރެއް ދައުލަތުންވަނީ ހޯދާފައެވެ.\nއެހެން ކަމުން ކްރިމިނަލް ކޯޓްގެ ފުރަތަމަ އަމުރު ހައިކޯޓުން ބާތިލްކުރި ނަމަވެސް ދެ ވަނަ އަމުރު އޭރު އޮތުމުން ރައީސް ޔާމީންގެ އެކައުންޓްތައް ދޫކޮށްލާފައެއް ނުވެއެވެ. ދެ ވަނަ އަމުރު ބާތިލްކޮށް އެކައުންޓްތައް ދޫކޮށްލިއިރު މަޖިލިސް އިންތިހާބަށް ހަރަދު ކުރަން އެފައިސާ ނުލިބުމުގެ ކަންބޮޑުވުން ރައީސް ޔާމީންވަނީ ކުރައްވާފައެވެ.\nރައީސް ޔާމީންގެ އެކައުންޓްތައް ފްރީޒް ކުރުމުގެ އަމުރެއް ކްރިމިނަލް ކޯޓުން ނެރުނު ރަޢީސް ޔާމީންގެ މައްޗަށް އުފުލާފައިވާ އެމްއެމްޕީއާރުސީގެ ވައްކަމުގެ ފައިސާ ލޯންޑަރ ކުރުމުގެ ތުހުމަތުގެ ދައުވާއާއި ގުޅިގެންނެވެ.\nމި ހުކުމަ ނެރުނު ފަނޑިޔާރުން ޤާނުނު ކުރިމައްޗަށް ގެނެސް ރާއޖޭ ގެ އިންޚާބަށް ނުފޫޒު ފޯަރުވުމައްޓަކާ މިހިންގި ޖަރީމާއާއި ވަގަކު އަދި ނުރައްކާތެރި މުޖުރިމަކު ދޫކޮށް ބެހެއްޓމައްސަލަބަލައި މި ފަނޑިޔާރުނަށް ފިޔަވަޅު އަޅަންޖެހޭނެއެވެ.


Maggi Noodles Gai Nurahkaatheri Maadhaa Eh Hurikamah Nestle In Ehbasvehje - Vaguthu\nރާއްޖެ އާއި ދެކުނު އޭޝިއާ އަށް ވެސް މަޝްހޫރު މެގީ ނޫޑްލްސްގައި އިންސާނުންގެ ސިއްހަތައް ނުރައްކާވާ މިންވަރަކަށް "ލީޑް" ހުންނާނެ ކަމަށް މެގީ ނޫޑްލްސް އުފައްދާ ނެސްލޭ ކުންފުނިން އިއުތިރާފް ވެއްޖެއެވެ.\nދުވަސްތަކެއް ވަންދެން ނެސްލޭގެ މައްޗަށް ކުރެވެެމުން އައި ތުހުމަތުތަކަށް މީގެ ކުރިން ތަކުރާރުކޮށް ދެކޮޅު ހަދަމުން އައި ނަމަވެސް އިއްޔެ އިންޑިއާގެ ސުޕްރީމް ކޯޓުގައި އޮތް އަޑުއެހުމެއްގައި ނެސްލޭގެ ވަކީލް ވަނީ މެގީގެ އުފެއްދުންތަކުގައި "ލީޑް" ކެމިކަލް ހުންނާނެ ކަމަށް އިއުތިރާފްވެފައެވެ.\nނެސްލޭގެ އުފެއްދުންތަކުގައި ކެމިކަލް ހުރި ކަމަށް ބުނާ މައްސަލަ ސުޕްރީމް ކޯޓަށް ހުށަހެޅީ އެކުންފުނީގެ އުފެއްދުންތަކެއް އިންޑިއާ ސަރުކާރުން ނައްތާލުމުން ގެއްލުމުގެ ބަދަލު ހޯދަން ނެސްލޭ އިން މަސައްކަތް ކުރުމުން އިންޑިއާ ސަރުކާރުންނެވެ.\nއިންޑިއާގެ ކާބޯތަކެތީގެ ރައްކާތެރިކަން ބަލަހައްޓާ އިދާރާ އިން ސުޕްރީމް ކޯޓަށް ހުށަހެޅި މައްސަލައިގައި ބުނެފައި ވަނީ ކެމިކަލް ހުރި އެއްޗެހި ނައްތާލުމުން ލިބޭ ގެއްލުމުގެ ބަދަލު ސަރުކާރުން ދޭކަށް ނުޖެހޭނެއެވެ.\nނެސްލޭގެ އުފެއްދުންތަކެއް އިންޑިއާ ސަރުކާރުން ނައްތާލީ 2017 ވަނަ އަހަރުގެ ކުރީކޮޅުއެވެ. އެމައްސަލައިގައި 640 ކްރޯޑްގެ ބަދަލެއް ހޯދަން ނެސްލޭ އިން އައީ މަސައްކަތް ކުރަމުންނެވެ. ނެސްލޭ އިން ކުރިން ބުނަމުން އައީ އެކުންފުނީގެ އުފެއްދުންތަކުގައި ލީޑް ހުންނާނީ ސިއްހީ ގޮތުން ގެއްލުން ނުލިބޭ މިންވަރަށް ކަމަށެވެ.\nނެސްލޭގެ އިއުތިރާފާއި ގުޅިގެން މިމައްސަލަ ނެސްލޭ އާއި އެއްކޮޅަށް ނުނިމޭނެކަން މިވަނީ ކަށަވަރު ވެފައެވެ. އަދި އިންޑިއާ ސަރުކާރު މިވަނީ ނެސްލޭއަށް ބޮޑު ބަދަލެއް ދޭން ޖެހުމުން ސަލާމަތްވެފައެވެ.


ދަނޑުމައްޗަށް ހޭނެތިގެން ވެއްޓުނު އެރިކްސަންއަށް އިހުތިރާމް އަދާކުރަން މިރޭ ވަގުތުކޮޅެއް ހޭދަކުރާނެ | Sandhaanu\nދަނޑުމައްޗަށް ހޭނެތިގެން ވެއްޓުނު އެރިކްސަންއަށް އިހުތިރާމް އަދާކުރަން މިރޭ ވަގުތުކޮޅެއް ހޭދަކުރާނެ\nޔޫރޯ ފުޓްބޯޅަ މުބާރާތުގައި މިރޭ ކުޅޭ ޑެންމާކާއި ބެލްޖިއަމް މެޗުގެ ތެރޭގައި ޑެންމާކުގެ ކްރިސްޓިއަން އެރިކްސަންއަށް އިހުތިރާމް އަދާކުރުމުގެ ގޮތުން ވަގުތު ކޮޅެއް ހޭދަކުރާ ގޮތަށް ވަނީ ހަމަޖައްސާފައެވެ.\nއެ ވަގުތު ކޮޅު ގެނައުމަށް ހަމަޖައްސާފައި ވަނީ 9.00ގައި ފަށާ މެޗުގެ 10 ވަނަ މިނިޓުގެ ތެރޭގައެވެ. އެ ވަގުތުކޮޅު ދެޓީމުގެ ކުޅުންތެރިންނާއި އޮފިޝަލުންނާއި ބެލުން ތެރިންވެސް ބައިވެރިވާނެއެވެ. މެޗު ކުޅޭނީ ކޯޕަންހޭގަންގައެވެ.\nފިންލޭންޑާއި ޑެންމާކު މިމަހު 12 ވަނަ ދުވަހުގެރޭ ބައްދަކުރި މެޗުގެ 43 ވަނަ މިނިޓުގައި ޑެންމާކުގެ މުހިންމު ކުޅުންތެރިއެއްކަމުގައިވާ އެރިކްސަން ހޭނެތިގެން ދަނޑުމައްޗަށް ވެއްޓުނެވެ. އޭނާގެ ފުރާނަ ސަލާމަތް ކުރެވުނީ ދަނޑުމަތީގައި ދިން އަވަސްފަރުވާއަށްފަހު ހޮސްޕިޓަލަށް އަވަހަށް ގެންގޮސް އިތުރު ފަރުވާ ދިނުމުގެ ސަބަބުންނެވެ.\nއެރިކްސަންގެ ހާލު މިހާރު ދަނީ ރަނގަޅުވަމުންނެވެ. ނަމަވެސް ޔޫރޯގައި އޭނާގެ ޓީމު އޮތީ ފުރަތަމަ މެޗުން ބަލިވުމުގެ އިތުރަށް ވަރަށް ބޮޑަށް ނަފުސާނީ ބަލިމަޑުކަމެއްގެ ތެރެއަށް ގެންބިފައެވެ.\nމިރޭގެ މެޗުގެ ތެރޭގައި އެރިކްސަންއަށް އިހުތިރާމް އަދާކުރުމުގެ ގޮތުން ޚާއްޞަ ވަގުތުކޮޅެއް ގެނައުމަށް އެންމެ ބޮޑަށް އިސްނަގައި މަސައްކަތް ކުރީ އެރިކްސަންއާއެކު އިޓަލީގެ އިންޓަމިލާނަށް މިއަހަރު ކުޅެ ލީގު ހޯދުމުގައި ވެސް މުހިންމު ދައުރެއް އަދާކުރި ބެލްޖިއަމްގެ ފޯވާޑު ކުޅުންތެރިއާ ރޮމެލޫ ލުކާކޫއެވެ.\nބެލްޖިއަމް ކުޅުނު ފުރަތަމަ މެޗުން މޮޅުވެ ތިން ޕޮއިންޓު ހޯދާފައިވާއިރު ޑެންމާކު ވަނީ ކުޅުނު ފުރަތަމަ މެޗުން ބަލިވެ ތިން ޕޮއިންޓު ގެއްލިފައެވެ.\nމިރޭގެ މެޗުން ޑެންމާކު ބަލިވެއްޖެނަމަ އެޓީމަށް ދެވަނަ ބުރަށް ދިއުމުގެ އަމިއްލަ ބާރު ގެއްލޭނެއެވެ. އަދި ބެލްޖިއަމް ދެވަނަ ބުރަށް ހޮވޭނެއެވެ.\nޔޫރޯގައި މިއަދު ކުޅޭ ފުރަތަމަ މެޗު ފެށުމަށް ހަމަޖެހިފައި ވަނީ ހަވީރު 6.00 ގައެވެ. މެޗުގައި ބައްދަލުކުރާނީ ނޯތު މެސެޑޯނިއާއާއި ޔޫކްރޭންއެވެ. މެޗު ކުޅޭނީ ބުކަރެސްޓުގެ ނެޝަނަލް އެރީނާގައެވެ. މި ދެޓީމަކީ ވެސް ކުޅުނު ފުރަތަމަ މެޗުން ބަލިވެފައިވާ ދެ ޓީމެވެ. އެހެންވެ ދެވަނަ ބުރުން ޖާގައެއް ހޯދުމަށް ކޮންމެ ޓީކަމަކަށް ވެސް މޮޅުވުން މަޖުބޫރެވެ.\nމިރޭ ކުޅޭ ފަހު މެޗުގައި ވާދަކުރާނީ ނެދަލޭންޑާއި އޮސްޓްރިއާއެވެ. މި ދެޓީމަކީ ވެސް ފުރަތަމަ ކުޅުނު މެޗުން މޮޅުވެ ތިން ޕޮއިންޓު ހޯދާފައިވާ ދެ ޓީމެވެ. މެޗު ފަށާނީ މެންދަމު 12.00 ގައެވެ. މެޗު ކުޅޭނީ އަމްސްޓަޑަމްގެ ޖޯން ކްރައިފް އެރީނާގައެވެ.\nގިނަ ބަޔަކު ލަފާކުރާ ގޮތުގައި މިރޭގެ މެޗުން އޮސްޓްރިއާ ބަލިކޮށް ނެދަލޭންޑް ދެވަނަ ބުރުން ޖާގައެއް ހޯދާނެއެވެ.


by Ahmed Wifag Waseem (Admin) - Tuesday, 17 May 2016, 1:30 PM\n8 މޭ 2016\nމިއަދަކީ ދިވެހިރާއްޖޭގެ މިއަހަރުގެ ޝަހީދުންގެ ދުވަހެވެ. ޝަހީދުންގެ ދުވަހަކީ ޤައުމުގެ މިނިވަންކަންރައްކާތެރި ކުރެއްވުމަށްޓަކައި ޖިހާދު ކުރައްވައިޝަހީދުވި ދިވެހި ދަރީންގެހަނދާންތައް އާކުރެވޭ ދުވަހެވެ. އަދި އެފަޚުރުވެރި މުޖާހިދުންނަށް ޙައްގު ޝުކުރާއި ތަޢުރީފު އަދާކުރުމުގެ ދުވަހެވެ. އެ މާތް ބަޠަލުންގެ ޖިހާދުންޢިބްރަތް ލިބިގަތުމާއި، އެ މަގުގައި ހިނގުމަށްޢަޒުމް ކަނޑައެޅުމުގެ ދުވަސް ވެސް މެ އެވެ.\nޝަހީދުންގެ ދުވަސް ނިސްބަތްވާ އެންމެޚާއްސަ ބަޠަލަކީ އައްސުލްޠާން ޢަލީ ހަވަނަ ސިރީއައުދަ ސިޔާކަ ކައްތިރި މަހާރަދުންނެވެ. މިއީދިވެހި ޤައުމުގައި އުފެދުނު އެންމެ މަތިވެރިޝަހީދު ކަމުގައިވާ ޢަލިރަސްގެފާނެވެ. ޕޯޗްގީޒުންދިވެހިރާއްޖެ އަށް ދިން އެންމެ ނުރައްކާތެރި ޢުދުވާނީ ހަމަލައިން މި ލޮބުވެތި ދިވެހި ޤައުމުދިފާޢު ކުރެއްވުމަށްޓަކައި އެ ރަސްގެފާނު ޖިހާދުކުރައްވައި ޝަހީދުވެ ވަޑައިގެންނެވި ތާރީޚީ ޙާދިސާހިނގީ ހިޖުރައިން 1 ޝަޢުބާން 965 ގައެވެ.\nމި އަދަކީ މިތާރީޚީ ހާދިސާ އަށް 472 އަހަރުފުރުނު ދުވަހެވެ. މިއަދު ޝަހީދުންގެ ދުވަސް ފާހަގަކުރަމުން އަންނައިރު ޢަލިރަސްގެފާނާއި އަދިމިނޫން ވެސް ޤައުމުގެ އަގުހުރި ޝަހީދުން ޤައުމަށްޓަކައި ވެ ވަޑައިގެންނެވި ޤުރުބާނީން ޢިބްރަތް ޙާސިލްކުރަމުން ހަނދާން ކުރަން ޖެހޭއެންމެ މުހިންމު ނުކުތާ އަކީ ދިވެހި ޤައުމަށްމިހާތަނަށް ކުރިމަތިވި ބޭރުގެ ހުރިހާ ޢުދުވާނީ ޙަމަލައެއްގައި ދިވެހީންގެ ބަޔަކު ބައިވެރިވެފައިވާކަމެވެ. ޤައުމުގެ ޚާއިނުން ކަމުގައި ވެފައިވާކަމެވެ. އެހެންކަމުން މިފަދަކަމެއް ދެން މިޤައުމުގައި ތަކުރާރު ވިޔަ ނުދިނުމަށް އަޅުގަނޑުމެން ކޮންމެ ދިވެއްސެއްގެ ހިތުގައިވެސް ޢަޒުމް ކަނޑައެޅުމަކީ ވަރަށްވެސް މުހިއްމު ކަމެކެވެ. އަދި އެ ޢަޒުމުގައި ވަރަށްވެސް ސާބިތުކަމާއެކު އަޅުގަނޑުމެންގެ ޢަމަލުތައް ސީދާކުރަންޖެހެއެވެ. އޭރުން ކުރިމަގުގައި އަޅުގަނޑުމެންގެ މި ލޮބުވެތި ޤައުމަށް ބޭރުގެމިފަދަ ޢުދުވާނީ ޙަމަލާތައް ކުރިމަތިވުމުގެ ދޮރުބަންދުވެގެން ދާނެ ކަމީ ދިވެހި ތާރީޚުން ފެންނަންއޮތް ހަގީގަތެކެވެ.


ހދ. އަތޮޅުގެ މީހުން ދިރިއުޅޭ 13 ރަށުގައި ސޯލަރ ޑީސަލް ހައިބްރިޑް ޕަވަރ ސިސްޓަމް ޤާއިމުކޮށް ކަރަންޓް ފޯރުކޮށްދިނުމުގެ އެއްބަސްވުމުގައި މިއަދު ސޮއިކޮށްފި – މިނިސްޓްރީ އޮފް އެންވަޔަރަންމަންޓް ހދ. އަތޮޅުގެ މީހުން ދިރިއުޅޭ 13 ރަށުގައި ސޯލަރ ޑީސަލް ހައިބްރިޑް ޕަވަރ ސިސްޓަމް ޤާއިމުކޮށް ކަރަންޓް ފޯރުކޮށްދިނުމުގެ އެއްބަސްވުމުގައި މިއަދު ސޮއިކޮށްފި – މިނިސްޓްރީ އޮފް އެންވަޔަރަންމަންޓް\nހދ. އަތޮޅުގެ މީހުން ދިރިއުޅޭ 13 ރަށުގައި ސޯލަރ ޑީސަލް ހައިބްރިޑް ޕަވަރ ސިސްޓަމް ޤާއިމުކޮށް ކަރަންޓް ފޯރުކޮށްދިނުމުގެ އެއްބަސްވުމުގައި މިއަދު ސޮއިކޮށްފި\n24 މެއި 2017 އެނަރޖީ ޙިއްސާކުރެއްވުމަށް\nހދ. އަތޮޅުގެ މީހުން ދިރިއުޅޭ 13 ރަށުގައި ސޯލަރ ޑީސަލް ޕަވަރ ސިސްޓަމް ޤާއިމުކޮށް ކަރަންޓު ފޯރުކޮށްދިނުމުގެ އެއްބަސްވުމުގައި މިއަދު ސޮއިކޮށްފިއެވެ. އެގޮތުން މި މަސައްކަތް ޙަވާލުކޮށްފައިވަނީ ޗައިނާގެ ކުންފުންޏެއް ކަމަށްވާ ޗަންގ ޒޫ ޓްރީނާ ސޯލާރ އެނަރޖީ އާއެވެ. މި އެއްބަސްވުމުގައި މިނިސްޓްރީގެ ފަރާތުން ސޮއިކުރެއްވީ މިނިސްޓަރ އޮފް އެންވަޔަރަންމަންޓް އެންޑް އެނަރޖީ، އަލްފާޟިލް ޠާރިޤް އިބްރާހީމެވެ. އަދި ޗަންގ ޒޫ ޓްރީނާ ސޯލާރ އެނަރޖީގެ ޖެނެރަލް މެނޭޖަރ ފެރޭންކެވެ.\nމި ޕްރޮޖެކްޓުގެ ދަށުން 2.27 މެގަވޮޓް ގެ ސޯލަރ ޕަވަރ ޕްލާންޓް ޤާއިމުކުރެވޭނެއެވެ. އަދި ގްރިޑް ސަޕޯޓިންއަށް 1.49 މެގަވޮޓް ގެ ބެޓެރީ ސްޓޯރޭޖް ސިސްޓަމްގެ އިތުރުން މި ޕްރޮޖެކްޓުގެ ދަށުން 14 ޖެނެރޭޓަރ ސަޕްލައިކޮށް އިންސްޓޯލް ކުރެވޭނެއެވެ. މީގެ އިތުރުންވެސް ގްރިޑް އަޕްގްރޭޑް ކުރުމުގެ ގޮތުން 47.35 ކިލޯ މީޓަރ ގެ ކޭބަލް އެޅުމާއި 12 އޮޓޮމެޓިކް ގެނެރޭޓަރ ކޮންޓްރޯލް ޕެނަލް (ސިންކްރޮނައިޒިންގ ޕެނަލް ބޯޑް) މި ޕްރޮޖެކްޓުގެ ދަށުން ބެހެއްޓޭނެއެވެ. އަދި 425 ޑިސްޓްރިބިއުޝަން ބޮކްސްވެސް ބެހެއްޓޭނެއެވެ.\nމި ޕްރޮޖެކްޓުގެ ސަބަބުން ޖައްވަށް ބޭރުވާ ކާރބަންޑައިއޮކްސަޑްގެ މިންވަރު ގާތްގަނޑަކަށް އަހަރަކު 2،278 ޓަނު މަދުވެގެންދާނެއެވެ.\nމި ޕްރޮޖެކްޓުގެ ޖުމްލަ އަގަކީ 9,954,016.34 ޔޫ.އެސް ޑޮލަރެވެ.


Sarukaaru Noon Bayakaa Gulhen Visnan Adhi Maaa Avas: Gasim - Vaguthu\n5 މަސް ކުރިން ( އޮގަސްޓް 2, 2021 )\nސަރުކާރު ކޯލިޝަން ފިޔަވައި އެހެން ބަޔަކާއި އެކު މަސައްކަތް ކުރުމުގެ ވިސްނުން ނެތް ކަމަށް އެ ކޯލިޝަންގައި ހިމެނޭ ޖުމްހޫރީ ޕާޓީގެ ލީޑަރު އަދި މާމިގިލި ދާއިރާގެ މެންބަރު ގާސިމް އިބްރާހިމް މިއަދު ވިދާޅުވެއްޖެއެވެ.\nދާދީ ފަހުން "މިނިވަންކަމުގެ ދިފާއުގައި ދިވެހިން" ނަމުގައި އިދިކޮޅުން ފެށި ކެމްޕޭނުގައި ވާހަކަ ދައްކަވަމުން ޕީޕީއެމް/ޕީއެންސީގެ ވަގުތީ ލީޑަރު އަބްދުއްރަހީމް އަބްދުﷲ ވަނީ އިދިކޮޅުގެ ހަރަކާތުގައި، ގާސިމް ވެސް ހިމެނޭ ގޮތަށް ކޯލިޝަަންގެ ލީޑަރުން ބައިވެރިވެވަޑައިގަންނަވަން ދައުވަތު ދެއްވައިފައެވެ.\nއިދިކޮޅު ކޯލިޝަންގެ ދައުވަތާ ގުޅޭ ގޮތުން "ވަގުތު" އިން ކުރި ސުވާލަކަށް ޖަވާބު ދެއްވަމުން ގާސިމް ވިދާޅުވީ، އިތުރު ބަޔަކާއެކު މަސައްކަތްކުރާ ނަމަ އެކަން ނިންމާނީ ޕާޓީގެ ތެރޭގައި މަޝްވަރާ ކުރެވި ކައުންސިލުން ކަމަށެވެ.\nއެހެންވިޔަސް ސަރުކާރު ކޯލިޝަން ފިޔަވައި އިތުރު އެހެން ބަޔަކާއި ގުޅިގެން މަސައްކަތް ކުރަން ވިސްނަން އަދި މާއަވަސް ކަމަށް އޭނާ ވިދާޅުވިއެވެ. ސަބަބެއްގެ ގޮތުގައި ފާހަގަކުރެއްވީ ސަރުކާރު ކޯލިޝަނަކީ މި ވެރިކަމުގެ ފަސް އަހަރުގެ ދައުރަށް އެއްބަސްވެފައިވާ ކޯލިޝަނަކަށް ވުމެވެ.\n"2023 ވެސް އަދި އޮތީ ދުރުގައި، އެހެންވެ އަދި ނުވިސްނަން" ގާސިމް ވިދާޅުވިއެވެ.\nއޭނާ ވިދާޅުވާ ގޮތުގައި "ހައްގުވާ މިންވަރު ނުލިބުނު ކަމުގައިވިޔަސް" ޖޭޕީ ދެމި އޮންނާނީ ކޯލިޝަންގައި ރައީސް އިބްރާހިމް މުހައްމަދު ސޯލިހު ވެވަޑައިގެންނެވި ވައުުދު ފުއްދަން އެމަނިކުފާނަށް އެހީތެރިވުމުގައެވެ.\nގާސިމް ސިފަ ކުރެއްވި ގޮތުގައި ރައީސް ސޯލިހްގެ ވެރިކަން ރަނގަޅަށް ހިނގަމުން ދަނިކޮށް، އެ ވެރިކަމާ ދެކޮޅަށް ނުކުތުން ވާނީ ގައުމުގެ ހަމަޖެހުން ގެއްލޭ ގޮތަށް ހަލަބޮލިކަމެއްގެ ތެރެއަށް ގެންދިއުމެވެ. އަދި އެއީ ޖޭޕީން ނުކުރާނެ ކަމެއް ކަމަށް އޭނާ ވިދާޅުވިއެވެ.\nއެމްޑީޕީގެ އެތެރޭގެ އަރައިރުންގަނޑު ބޮޑުވެ ރައީސްއަށާއި ސަރުކާރަށް އެތައް ފިއްތުންތަކެއް ކުރިމަތި ކުރުވަމުންދާ ކުރުވުމަށް އިޝާރާތް ކުރައްވާ ގާސިމް ވިދާޅުވީ އެއީ އެއްވެސް ގޮތަކަށް ބަލައިގަނެެވޭނެ ކަމެއް ނޫން ކަމަށެވެ.\nރައީސް އިބްރާހީމް މުހައްމަދު ސޯލިހް ސަރުކާރު ހިންގަވަނީ، 2018 ގެ ރިޔާސީ އިންތިޚާބަށް އެކުލަވާލި ކޯލިޝަންގައި ހިމެނޭ ހަތަރު ޕާޓީ ހިމެނޭ ގޮތަށެވެ. އެއީ އެމްޑީޕީއާއި ޖޭޕީގެ އިތުރުން އަދާލަތު ޕާޓީއާއި ކުރީގެ ރައީސް މައުމޫން އަބްދުލް ގައްޔޫމްގެ އިސްވެ ހުންނަވައިގެން އުފެއްދެވި އެމްއާރުއެމްއާ އެކުގައެވެ.\nއިންޑިއާގެ ސަބަބުން އެހެން ގައުމުތަކަށް އުންމީދު އާވޭ: ރައީސް\nސެންބެ، މާރިޔާއަށް: ދަރިންގެ މަސައްކަތް ސިޔާސީ ކަންކަމާއި ގުޅުވީ އެމްޑީޕީން\nއޮގަސްޓް 2, 2021 10:53\nވާނޭ ހަޔެއްޗެއް ވެ ނިމެންދެން ބަލަންތިބޭ އެހެންވިއްޔާ! ދެންބުނާތި ވިސްނައިލެވުންލެއް މާ ފަސްވިއްޔޭ!؟\nއޮގަސްޓް 2, 2021 10:54\nމީނާއަޅެ މިއައީ ކޮންތާކުން ޑޮކްޓަރީކަންކިޔަވަނގޮސްފަތަ ހަމަޤވްމައްޓަކައިތޯ ،އަދިވެސް\nއޮގަސްޓް 2, 2021 10:59\nއެނޫންގޮތެއް ނެތް އަދިވެ ސް ހައްގުމިންވަރޭ ތިގޮވަނީ ކޮބާ ސްޓަރފުން އަތުން ކެޑި މު. ސާރަ އަދިވެ. ސް ހަމައަށް ލާރިކޮޅުނުދޭ ސޯޓްބޭލޭނެ މި. ސަރުކާރަށް ތާއީދު ނުކޮއްދިއްޔާ. މިފަހަރު. ސޭޓްއަށް. ރި. ސޯޓްތަކުން. 50 ވޯޓް ވެ. ސްނުލިބޭނެ ހު. ސްބޭރުމީހުން ތިގެންގުޅެނީ\nއޮގަސްޓް 2, 2021 11:02\nމިހާރުވެސް ސަރުކާރުން ބޮޑުމަންފާއެއް ލިބޭތީވެ އަދި މިގޮތުގައި މަޑުކޮށްލާނީދޯ.؟\nއޮގަސްޓް 2, 2021 11:43\nބައިތުލްމާލުން ލިބިލިބި އޮއްވާ އެއްޗެކޭ ބުނާކަށްނުވާނެ! ބޭނުންވަރަކަށް ލިބޭވިއްޔާ!\nއޮގަސްޓް 2, 2021 12:22\nމިފަހަރު ގުޅޭ މެޓަރބޯއާ އޭގެޗާޖެއްނުދާނެ ،\nއޮގަސްޓް 2, 2021 12:23\nއަނބިކަނބަލުންގެ ވަޒީފާ ގައުމާ ދީނަށްވުރެ އިސްވަނީތޯ؟\nއޮގަސްޓް 2, 2021 12:39\nއެހެންތާވާނީ ސަރުކާރާ ގުޅިގެން ރައްޔިތުންގެ ހަރުމުދާތަށް ލިބޭނީ.\nއޮގަސްޓް 2, 2021 12:57\nއަންހެނުންނަށް އޮތް މިނިސްޓަރުކަން ގެއްލިދާނެތީ. މުވައްޒަފުންގެ ހައްގުތަކަށް އަރައިގަންނަ ނުބައި ނުލަފާ އަންހެނެއް.\nއޮގަސްޓް 2, 2021 13:24\nލާދީނީފިކުރާ ދެކޮޅު ފިކުރަކަށް ދާކަށްވިސްނާނެކަމެއްނެތް އަމުދުން އަމުދުން ތިޖައްބާރު ކަލޭ ރަނގަޅުވާނީ ތިބައިގަނޑުގެ ތެރޭގައި ރާބޯންހުރިއްޔާ ތިމިދިވެހިޤައުމުގެ ގައްދާރުން :\nއޮގަސްޓް 2, 2021 13:34\nނޫނޭ ކަލެއާއި ހާމޫން ތިބެއްޖެހޭނީ ގުންޑާއިންގެ ދިފާއުގައި ކަލޭ ހާމޫން އާއި އެކަށީގެންވަނީވެސް ވަރަށް ދަށުދަރަޖައެއްގެ ބަޔަކާ ކަލޭމެން ގައިގަ ތިހިރަ ނަޖިންވަސް ދުވަހަކުވެސް ނުފިލާނެ އެހާވެސް ބޮޑަށް ނަޖިހާތަތްތެޅިގެންތިތިބީ !\nއޮގަސްޓް 2, 2021 13:43\nމިކަލޭގެ އާއި. މައުމޫން އެވެސް ޕާޓީއަކުން ބަލައި ނުގަތުމަށް ހަރުއަޑުން ގޮވާލަން ފިސާރި ރަނގަޅު ފިލާވަޅެއް އެދެ ޖައްބާރުންނަށް ދޭންވާނެ ފިސާރިރަގަޅަށް ދިވެހި ރައްޔިތުންގެ ހިތުގައި އެދެޖާހިލުންނަށް އޮތް ނަފްރަތު ދައްކާލަންވާނެ!\nއޮގަސްޓް 2, 2021 13:50\nމަގެދީނާ މަޤައުމާ މަގެއަމްނާ ނުކުޅެއްޗޭ ތާރީީީީޚުބަލާއެނގިތިބެ ގައްދާރުނުވައްޗޭ ދޭނޭދިވެހީންޖާން ވާނޭކެރި ޢުރުބާން އީީމާންކަމަތީ އީމާންކަނަމަތީ\nއޮގަސްޓް 2, 2021 13:54\nދޮގު ޖާޑި ޓެކްސް ނުދައްކާ ބޮޑު ވަގު ހިޔަޅު!\nއޮގަސްޓް 2, 2021 14:13\nހެހެހެހެހެ. މަށަށް ހަމަ ހެވެނިީ... ފެންކައްކާ ބޮލީގެ އިއްޒަތް ލިބިފަހުރި ހަމައެކަނި ސިޔާސީ ލީޑަރު.. ހެހެހެހެހެ


Raajje ah 44,365 tourist ziyaarai kohfi\nރާއްޖެ އަށް މިހާތަނަށް 44,365 ޓޫރިސްޓުން ޒިޔާރަތްކޮށްފި\nރަސްދޫއަށް އައި ޓޫރިސްޓުން ތަކަކަށް މަރުހަބާ ކިޔަނީ -- ފޮޓޯ: ރަސްދޫ ކައުންސިލް\nބުރާސްފަތި ދުވަހުގެ ނިޔަލަށް ރާއްޖެ އަށް 44,365 ޓޫރިސްޓުން ޒިޔާރަތްކޮށްފައިވާ ކަމަށް ޓޫރިޒަމް މިނިސްޓްރީން ބުނެފި އެވެ.\nޓޫރިޒަމް މިނިސްޓްރީން އާއްމުކުރި ތަފާސް ހިސާބުތައް ދައްކާ ގޮތުން މި މަހުގެ ފަސް ވަނަ ދުވަހުގެ ނިޔަލަށް ރާއްޖެ އަށް 427,212 ޓޫރިސްޓުން ވަނީ ޒިޔާރަތް ކޮށްފައިވާއިރު، މި މުއްދަތުގައި ރާއްޖެ އަށް އެންމެ ގިނައިން މީހުން ޒިޔާރަތް ކޮށްފައިވަނީ ރަޝިއާއިންނެވެ. އެ ގައުމުން މިހާތަނަށް 9,519 މީހުން ވަނީ އައިސްފައިވެ އެވެ. މިއީ ބޯޑަރު ހުޅުވިފަހުން އައި ޓޫރިސްޓުންގެ 21.5 ޕަސެންޓެވެ.\nމި އަހަރުގެ މިހާތަނަށް ދެވަނަ އަށް އެންމެ ގިނައިން ރާއްޖެ އަށް ޓޫރިސްޓުން އައިސްފައިވަނީ އިނގިރޭސިވިލާތުންނެވެ. އެ ގައުމުން މިހާތަނަށް 3,817 ޓޫރިސްޓުން އައިސްފައިވެ އެވެ.\nމިހާތަނަށް ރާއްޖެ އަށް ޓޫރިސްޓުން އުފުލާ ދީފައިވަނީ މޯލްޑިވިއަން އާއި ފްލައިމީ ހިމެނޭ ގޮތަށް 14 އެއާލައިން އަކުންނެވެ. އެންމެ ގިނައިން މީހުން ގެނެސްފައިވަނީ އެމިރޭޓްސް އިންނެވެ. އެމިރޭޓްސް އިން މިހާތަނަށް 16,276 މީހުން ރާއްޖެ ގެނެސްދީފައިވެ އެވެ. އަދި އެންމެ ގިނައިން ފްލައިޓް އަޅާފައިވަނީ ގަތަރު އެއާވޭސް އިންނެވެ. ގަތަރު އެއާވޭސް އިން މިހާތަނަށް 218 ފްލައިޓް ރާއްޖެ އަށް ބޭއްވި އެވެ.\nމި އަހަރުގެ ޖެނުއަރީން ފެށިގެން މިހާތަނަށް އައިސްފައިވާ ޓޫރިސްޓުންގެ ޖުމްލަ އަދަދަކީ 427,212 ޓޫރިސްޓުން އެވެ. މީގެ ތެރެއިން 382,760 މީހުންނަކީ ކޮވިޑް-19 ގެ ބަލި ރާއްޖޭން ފެށުމުގެ ކުރިން މި އަހަރުގެ މާޗް މަހުގެ ނިޔަލަށް އައި މީހުންނެވެ.\nރާއްޖޭގައި ޓޫރިސްޓުންނަށް ހިދުމަތް ދޭ 306 ތަނެއްގެ 32,622 އެނދު މިހާރު ހުރީ އޮޕަރޭޝަނަށް ގެނެސްފަ އެވެ. މީގެތެރޭގައި ހިމެނެނީ 120 ރިސޯޓެއްގައި ހުރި 28,390 އެނދާއި 65 ގެސްޓްހައުސްއެއްގައި ހުރި 1,956 އެނދު އަދި 121 ސަފާރީއެއްގައި ހުރި 2,276 އެނދެވެ.\nގެސްޓް ހައުސް ވިޔަފާރި ޓޫރިޒަމް ވެލާނާ އިންޓަނޭޝަނަލް އެއާޕޯޓް + ޓޫރިސްޓް އެރައިވަލް އެމްއޭސީއެލް މިނިސްޓްރީ އޮފް ޓޫރިޒަމް އިގްތިސޯދު ޑރ. އަބްދުﷲ މައުސޫމް ރިސޯޓް އެމިރޭޓްސް ގަތަރު އެއާވޭސް ކޮވިޑް-19 ދިވެހި ރާއްޖެ އަލުން ހުޅުވާލުން


Vazeefaage furusathu - Masahkathu / Mechanic\nވަޒީފާގެ ފުރުސަތު - މަސައްކަތު / މެކޭނިކް\nމި އިދާރާގެ ނަންބަރ (IUL)426-CB/426/2019/210 އިއުލާނުގައި ބަޔާންކޮށްފައިވާ، ތިރީގައިމިވާ މަޤާމްތަކަށް އެކަށީގެންވާވަރަށް މީހުން ކުރިމަތިލާފައިނުވާތީ މި މަޤާމްތަކަށް ކުރިމަތިލުމުގެ ފުރުސަތު އަލުން ހުޅުވާލަމެވެ.\nލިޔަންކިޔަން އެގުން އަދި ގިނަ ވަގުތު މަސައްކަތުގައި އުޅެވޭނެ މީހެއް ކަމުގައިވުން.\nމަގު މަރާމާތު ކުރާ ޔުނިޓް، ހިތަދޫ / އައްޑޫ\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 12 ސެޕްޓެންބަރު 2019 ވާ ބުރާސްފަތި ދުވަހު 14:00 ގެ ކުރިން، އައްޑޫސިޓީ ކައުންސިލްގެ އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް ([email protected]) މެދުވެރިކޮށްވެސް ބަލައިގަނެވޭނެއެވެ. އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދި ހުށަހަޅާ ސިޓީ ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2019 ސެޕްޓެންބަރު 22 އާއި 2019 ސެޕްޓެންބަރު 30 އާ ދެމެދު، އައްޑޫސިޓީ ކައުންސިލްގެ އިދާރާގަށެވެ. މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.


Dhivehi footboalhaige gadhabaaru Valencia dhe vana division ah vehtijje! | Mihaaru\nކުޅިވަރު / ކްލަބް ވެލެންސިއާ\nދިވެހި ފުޓްބޯޅައިގެ ގަދަބާރު ވެލެންސިއާ ދެ ވަނަ ޑިވިޝަނަށް ވެއްޓިއްޖެ!\nމިއަދުގެ މެޗުގެ ތެރެއިން ވެލެންސިއާ ކުޅުންތެރިން.-- ފޮޓޯ: ހުސެއިން ވަހީދު/ މިހާރު\n01 ޖުލައި 2018\nރާއްޖޭގެ ފުޓްބޯޅަ ތާރީހު ދުށް އެންމެ ކާމިޔާބު ތިން ކްލަބުގެ ތެރޭގައި ހިމެނޭ ކްލަބް ވެލެންސިއާ ދެ ވަނަ ޑިވިޝަނަށް ރެލިގޭޓްވެ އެ ކްލަބުގެ 39 އަހަރުވީ ހަޔާތުގައި ކަޅު ލައްގަނޑެއް ޖެހިއްޖެ އެވެ.\nއެ ކްލަބް އުފެދުނު ފަހުން ފުރަތަމަ ފަހަރަށް އެއް ވަނަ ޑިވިޝަނުން ފުރުސަތު ގެއްލުނީ، މާލޭ ލީގު ކޮލިފައިންގެ ދެ ވަނަ ލެގުގައި މިއަދު ހަވީރު ޔުނައިޓެޑް ވިކްޓަރީއާ 2-2 އިން އެއްވަރުވުމުން ދެ ލެގުގެ އެގްރިގޭޓުން 4-2 އިން ޔުނައިޓެޑް ވިކްޓަރީ އަށް ކުރި ލިބުމުންނެވެ. މާލޭ ލީގުގެ ފުލަށް ދިޔަ ވެލެންސިއާގެ މައްޗަށް، ލީގުގެ ފަހަތުން ދެ ވަނަ އަށް ދިޔަ ޔުނައިޓެޑް ވިކްޓަރީ ކުރި ހޯދުމާ އެކު އެ ޓީމަށް ވަނީ އަންނަ އަހަރު ފުރަތަމަ ޑިވިޝަނުން ޖާގަ ކަށަވަރުވެފަ އެވެ.\nޒުވާނުންތަކެއް އިސްވެ 1979 ވަނަ އަހަރު އުފެއްދި ވެލެންސިއާ އަކީ ރީތި ކުޅުމެއް ކުޅެ ކާމިޔާބު ހޯދުމުގައި މަޝްހޫރުވި ކްލަބެކެވެ. ނުވަ ދިހައިގެ ފަހުކޮޅުން ފެށިގެން ދެހާހުގެ މެދަކާ ހަމައަށް ދިވެހި ފުޓްބޯޅައިގެ ގަދަ ދެ ޓީމުގެ ތެރޭ އަބަދުވެސް އޮވެ އެވެ. ކަޕްވިނާސް ކަޕް މިލްކުކޮށް އަދި ސަރަހައްދީ މުބާރާތްތަކުގައި ވެސް ކާމިޔާބު ހޯދި އެވެ. އެކަމަކު 2008 ވަނަ އަހަރުގެ ޕްރެޒިޑެންޓްސް ކަޕް ހޯދި ފަހުން އެ ޓީމު އަޑިއަޅާލި ގޮތަށް ނާރައި އޮތީ އެވެ. މިދޭތެރިން ކޮންމެވެސް ވަރަކަށް ރަނގަޅުކޮށް 2016 ވަނަ އަހަރު އެފްއޭ ކަޕް ވެސް ކާމިޔާބުކުރި އެވެ. އެކަމަކު މިދިޔަ އަހަރު ފެނުނީ އަނެއްކާ ވެސް ނިކަމެތިކޮށެވެ.\nއެ ޓީމާ އެކު ދިވެހި ފުޓްބޯޅައިގެ އެންމެ އުހުގައި އޮތް ނިއު ރޭޑިއަންޓާއި ވިކްޓަރީން ދޭތެރެއަކުން ރެލިގޭޝަނުގައި ކުޅެން ޖެހި ދެ ވަނަ ޑިވިޝަނަށް ރެލިގޭޓްވެދާނެ ކަމުގެ ބިރާ ކުރިމަތިވިއިރު، ވެލެންސިއާ ފަހަކާ ޖެހެންދެއް ވެސް އެ ހިސާބަށް ވެސް ނުގޮސް އޮތް ޓީމެވެ. އެކަމަކު މިދިޔަ ހަތަރު ވަރަކަށް އަހަރު ތެރޭ ތިން ފަހަރު ރެލިގޭޝަނުގައި ކުޅެން ޖެހި އެންމެ ފަހުން މި ފަހަރު ކޮންޓްރޯލުން ނެއްޓިގެން ދިޔައީ އެވެ.\nދިވެހި ފުޓްބޯޅައިގެ އެންމެ މަތީ ފަންތީގައި ވާދަކުރި ކްލަބްތަކުގެ ތެރެއިން އޯކިޑް ސްޕޯޓްސް ކްލަބާއި ހުއްރިއްޔާ ސްޕޯޓްސް ކްލަބް އަދި ވީބީ އައްޑޫ އެފްސީ ވެސް ދެ ވަނަ ޑިވިޝަނަށް ރެލިގޭޓްވި އެވެ. އެކަމަކު އަލުން އަރައިގަތުމަށް ކުރި މަސައްކަތް ކާމިޔާބެއް ނުވި އެވެ. ވިކްޓަރީ ވެސް 2013 ވަނަ އަހަރު ދެ ވަނަ ޑިވިޝަނަށް ނުވެއްޓުނީ ކިރިޔާ އެވެ. އެ ފަހަރުގެ ޕްލޭއޮފުގެ ފަހު މެޗުގައި އެ ޓީމުން ފަހު ވަގުތު ޖެހި ގޯލުން ސަލާމަތްވެ ވީބީ ރެލިގޭޓްވީ އެވެ.\nވެލެންސިއާ އިން 2016 ވަނަ އަހަރުގެ އެފްއޭ ކަޕް ކާމިޔާބުކުރި ފަހުން އެ ޓީމުން މިހާތަނަށް މޮޅުވީ ހަތަރު މެޗުންނެވެ. އެއީ މިދިޔަ ސީޒަނުގައި އޭއެފްސީ ކަޕްގެ ޕްލިމިނަރީ ބުރުގައި ބޫޓާނުގެ ތިމްޕޫ ސިޓީ އަތުންނާއި މިދިޔަ އަހަރުގެ މާލޭ ލީގުގައި ޔުނައިޓެޑް ވިކްޓަރީ އަތުން އަދި މި އަހަރުގެ މާލޭ ލީގުގައި ޔުނައިޓެޑް ވިކްޓަރީ އަދި ގްރީން ސްޓްރީޓްސް އަތުންނެވެ.\nމޮޅުވާން މަޖުބޫރުވެފައި އޮތުމުން ވެލެންސިއާ އިން މިއަދުގެ މެޗުގެ ފުރަތަމަ މިނިޓުން ފެށިގެން ކުޅެމުން ދިޔައީ ވަރަށް ކުރިއަށް ޖެހިގެންނެވެ. އެގޮތުން ކުރީކޮޅު ދެ ލަނޑުގެ ލީދެއް ނެގި އެވެ. ފުރަތަމަ ލަނޑު ޖަހައިދިނީ މުހައްމަދު ސިފާން (ކުޑައްޓެ) އެވެ. އޭރިއާ ތެރެއިން ކުޑައްޓެ ޖެހި ބޯޅަ އަމާޒުވީ ގޯލުގެ ދުރު ކަނަށެވެ.\nވެލެންސިއާގެ ކޯޗު ސޮބާ މާޔޫސްވެފައި. --ފޮޓޯ: ހުސެއިން ވަހީދު/ މިހާރު\nއޭގެ ފަހުން މެޗުގެ 15 ވަނަ މިނިޓްގައި ވެލެންސިއާ މުހައްމަދު ފާރިޝް އޭރިއާ ތެރެއިން ފޮނުވާލި ބޯޅަ ޔުނައިޓެޑް ވިކްޓަރީގެ ކީޕަރު ތޮލާލް ހަސަން (ޓޮޕްލަކް) ވަނީ މަތަކޮށްފަ އެވެ. އޭގެ ތިން މިނިޓް ފަހުން ވެލެންސިއާގެ ދެ ވަނަ ލަނޑު ޖެހީ އަންސަރު އިބްރާހިމް (އަންކޮ) އެވެ. ފާރިޝް ޖެހި ބޯޅައެއް ތޮލާލް އަތުގައި ޖެހިފައި ލިބުނީ އަންކޮ އަށެވެ. އޭނާ ފޮނުވާލި ބޯޅަ ގޯލަށް ވަނީ ހުރަސްދަނޑީގައި ޖެހިފަ އެވެ.\nޔުނައިޓެޑް ވިކްޓަރީން ފުރަތަމަ ހަަމަލާ ފޮނުވާލީ މެޗުގެ 25 ވަނަ މިނިޓްގަ އެވެ. ރަފީނިއާ އެ ބޯޅަ ގޯލަށް ޖެހިއިރު، އެ ބޯޅަ އެ ޓީމުގެ ފޯވާޑް ކެރިޗް އަންދްރޭ އަށް ދީގެން ފޮނުވާލެވެން ވެސް އޮތެވެ. އޭގެ ފަސް މިނިޓް ފަހުން ޔުނައިޓެޑް ވިކްޓަރީގެ ޓްރިންޑާޑް ފޯވާޑް ސެމިއުލް ކޯޑެލް ވަނީ ލަނޑު ޖަހައިފަ އެވެ. ފުރަތަމަ 30 މިނިޓަށް ފަހު ދިން ވޯޓާ ބްރޭކުގައި ވެލެންސިއާގެ ކޯޗު ސޮބާހު މުހައްމަދު (ސޮބާ) ވަނީ އެ ޓީމު ކުޅުންތެރިންގެ މަސައްކަތުގެ ރޭޓާ މެދު ހިތްހަމަ ނުޖެހި އެކަން ރަނގަޅުކުރަން އަންގައިފަ އެވެ. އަލުން ކުޅުން ފެށިތާ ފަސް މިނިޓް ތެރޭ ވެލެންސިއާގެ އިބްރާހިމް އަފްލާހް ޖެހި ބޯޅަ ބޭރަށް ދިޔައީ ހުރަސް ދަނޑީގައި ޖެހިފަ އެވެ.\nފުރަތަމަ ހާފު ނިމުމުގެ ކުރިން ޔުނައިޓެޑް ވިކްޓަރީން ވަނީ ނަތީޖާ ހަމަހަމަ ކޮށްފަ އެވެ. އޭރިއާ ތެރެއިން ލިބުނު ބޯޅަ ރަފީނިއާ ވަނީ ގޯލުގެ ތިރީ ކަނަށް އަމާޒުކޮށްލައިފަ އެވެ.\nމެޗުގެ ފަހު 20 މިނިޓްގައި ވެލެންސިއާ އިން ކުރިއަށް ޖެހިގެން ޔުނައިޓެޑް ވިކްޓަރީ ހާފް ތެރޭގައި ގިނަ ވަގުތުގައި ކުޅުނެވެ. އެހެން ނަމަވެސް ގޯލާ އަމާޒުކޮށް މާ ނުރައްކާތެރި ހަމަލާތަކެއް ފޮނުވައިނުލެވުނެވެ. ކައުންޓަ އެޓޭކުގައި ޔުނައިޓެޑް ވިކްޓަރީން ވެސް ރަނގަޅު ފުރުސަތުތަކެއް ތަނަވަސްކުރި އެވެ.\nމި ފަހަރުގެ ދެ ވަނަ ޑިވިޝަން ޗެމްޕިއަންކަން ހޯދައި އަންނަ އަހަރުގެ ފުރަތަމަ ޑިވިޝަނުން ފުރުސަތު ހޯދީ ދަ ގޭންގް އެވެ. އެ މުބާރާތުގެ ރަނަރަޕަށްދިޔަ ޖޭޖޭ ސްޕޯޓްސް ކްލަބް މާލީ ދަތިކަމާ ހުރެ، ރެލިގޭޝަނުގައި ނުކުޅެ އެވެ. އަންނަ އަހަރު ފުރަތަމަ ޑިވިޝަނުގައި ވާދަކުރާނީ ޔުނައިޓެޑް ވިކްޓަރީ އާއި ދަ ގޭންގުގެ އިތުރުން މާލޭ ލީގުގެ ހަޔެއް ކަމަށްވާ ނިއު، އީގަލްސް، މާޒިޔާ، ޓީސީ، ވިކްޓަރީ އަދި ގްރީންސްޓްރީޓްސް އެވެ.\nފުރަތަމަ ޑިވިޝަނުގެ ޖާގަ މިއަދު ކަށަވަރުކުރި ޔުނައިޓެޑް ވިކްޓަރީ އަށް ދެ ވަނަ ޑިވިޝަންގެ ޗެމްޕިއަންކަން 2015 ވަނަ އަހަރު ހޯދައިދިނުމަށް ފަހު ފުރަތަމަ ޑިވިޝަނަށް ޕްރޮމޯޓް ކޮށްދިނީ ވެސް މިހާރުގެ ކޯޗު މުހައްމަދު ނަޒީހު އެވެ. އޭގެ ފަހުން އޭނާ ބަދަލުވީ ވިކްޓަރީ އަށެވެ. އަލުން ޔުނައިޓެޑް ވިކްޓަރީއާ ގުޅުނީ މިދިޔަ އަހަރު އެވެ.\n20 ކޮމެންޓް, 49 ރިއެކްޝަންސް\nގަދަބާރުކަން ކެނޑުނީމަ ދޯ ވެއްޓޭނީ؟\nއަދިވެސް އުޅޭ ވެޓެރެންސް ތަށި ނެގޭތޯ\nޥެލެންސިޔާ އަކީ ވެޓެރަންސް ޓީމަކަށްވީމަ ވާނީ އެހެންދޯ\nވެލެންސިއާގެ މެނޭޖްމަންޓް އޭ ކިޔާ ބައެއް ނެތީމަ ވީގޮތް.2މީހަކު3މީހުނަށްވާވަރު ކަމެއް ނޫން މީކީ. ފެންނަނީ ވޭތުވެ ދިޔަ ދެތިން އަހަރުވެސް މަދު މީހަކު ތިކަމާ އުޅުނުތަން. ނަމުގަ ޗެއާމަނެއް ހުރޭ ބޯޑެއް އޮވެޔޯ އެކަމަކު މިވެރިން ފަންްކްޝަން ކުރަން ކުރަންޖެހޭ އެއްވެސް ކަމެއް ނުކުރޭ. ވެދާނެ އެއީ ވިދާޅުވެގެން އައިސް ތި ބަޔަކަށް އަދި ހަމަޖެހިފަ އޮތް ގޮތުން ކަމެއް ކުރަން ނުޖެހި ގޮނޑި ފުރާލަން އައިބަޔަކަށްވެސް . ވިދާޅުވި މީހާ ގެ އިންޓަރަސްޓް ގެއްލުނީ ކަމަށްވެސް ވެދާނެ. މިހެން ވެއްޖިއްޔާ ދެން އެހެންވެއްޖިއޔާ ޓީމު ދާނީ އޮޔާތާ ؟؟؟؟؟؟ހުސް ސުވާލު................... ޖަވާބު ދޭނެ މީހަކު ނެތް\nމީގެ އަސްލަކީ ކުޅިވަރުގެމަޤުސަދާއި ހިލާފުވުމާއި، ހަމަހަމަކަމާއި އިންސާފުގެމަގުންއެއްކިބާވެ، މަކަރާއިހީލަތް އިސްކުރުން. . . . އެފްއޭއެމްއާއި ފުޓްބޯޅަލީގަކީ “މާލޭގެ ދެތިންޓީމަށް ހާއްސައެއްޗެއް” ކަމަށްހަދައި އޭގައިބަގުނޑިބައްދާންނޫޅެ ދިވެހިންބޭނުންވާ ބަދަލުގެނެސްގެންނޫނީ މާލެއިންބޭރުޓީމްތަކަކުން ތިޔަސަކަރާތުގެ ތެރެއަކަށް ނުވަންނާނެ. . . ކުރިއެރުން ބޭނުންނަމަ ފުޓްބޯޅަވެސް ލާމަރުކަޒީ އުސޫލަށްބަދަލުކޮށް ރާއްޖެސަރަހައްދުތަކެއްގެ ގޮތުގައިވަކިކޮށް އުތުރު ޕްރޮވިންސަކީ ތިލަދުންމަތި، މިލަދުންމަޑުލު، މާޅޮސްމަޑުލު، ފާދިއްޕޮޅު ކަމުގައި އަދި ސެންޓްރަލް ޕްރޮވިންސް އަކީ ކ، އ، ވ، މ، ދ އަދި ނިލަންދެ އަތޮޅު ކަމުގައިނިންމާ، ސަދަންޕްރޮވިންސްގެ ގޮތުގައި މިހާރުވެސްއެއްބައެއްގެ ގޮތުގައިތިބި އައްޑޫ، މުލައް އަދި ހުވަދޫ ގުޅުމަށް ލާމް، ތ އިތުރުކޮށް ދެކުނު ޕްރޮވިންސް ހަމަޖައްސާ ހޯމްއަވޭ އުސޫލުން އެފްއޭކަޕް އެކަނިނަމަވެސް ފަށައިގަންނާންޖެހޭ. . . ބަދަލަށް ބިރުގަންނާކަށްނުޖެހޭ. ފަހުންނަމަވެސް މިބަދަލުގެންނާންޖެހޭނެ.\nމާލެދެކެ ކިތަންމެ ރުޅިއަޔަސް ދިވެހި ފުޓުބޯޅަ ހަލާކުކޮށް ފަނިކުރާކަށް ވީބީ އައްޑޫ އެފްސީއަކަށް ނޯންނާނެ އެއްވެސް ހައްގެއް...މިހެން ބުނަންޖެހެނީ ފަނިކުރަން އެމީހުން އުޅުނީމަ... ހުތުރު ގޮތަކަށް ވީބީ އައްޑޫ އެފްސީ ނިމިގެންދިޔައީ އައްޑޫގެ ނަން ހަޑިކޮށްފަ\nޕޮކަންޑިމޭން އަދި ހުސޭނުބެ\nމަހަށް ދޭބަލަ އެފްއޭމް.\nފޮޓޯތަކަށް ބަލާލާ އެއަށްވިސްނާލުމުންވެސް ހަގީގީ މަންޒަރު ފިސާރި ރަނގަޅަށްފެނޭ. ކުރާނެ އަސަރާ އަޅާނޭވޭން މިހިތަށްވެސް ވަޒަންކުރެވޭ. އަސްލުވެސް ވަރަށް ވަރަށް ދެރަވޭ ވެލެންސިއާ ފަސްޓް ޑިވިޝަނުން ކެޓީމަ.\nޢަހަންނަކީ ވެލެންސިޔާ ސަޕޯޓަރެއް ނޫން. ޢެކަމަކު މީ ދެރަ ކަމެއް\nމިފަހަރު ގެނައި ބަދަލާއިއެކު އޮތީ ރެލިގޭޓްވެފައި އެކަމަކު އެފްއޭއެމް އިން މޮޅު ގޮތެއް ހަދާލައިގެން އަލުން ފުރުސަތު ދިންނަމަވެސް ތިއޮތީ ރެލިގޭޓްވެފައި. އަދިވެސް ހީވަނީ އެފްއޭއެމް ޓީމްތައް ގިނަކޮށްގެން ނަމަވެސް ރެލިގޭޓް ނުވާގޮތެއް ހަދާނެހެން.\nލީގު ނިމުނުއިރުގަވެސް ތިކަނ ނިމިފަ!! ބަދަލެއް ގެނެސްގެން ޗާންސެއްދިނީ އަދިވެސް ގޮތްގޮތް ހަދާނެ


Ukulhahuge convention center hulhuvaifi\nއުކުޅަހުގެ ކޮންވެންޝަން ސެންޓަރު ހުޅުވައިފި\nއުކުޅަސް ކޮންވެންޝަން ސެންޓަރުގައި ފޮރިން މިނިސްޓަރާއި ޓެކްނޮލޮޖީ މިނިސްޓަރު ފޮޓޯ: ފޮރިން މިނިސްޓްރީ\nއަމީން ކޮންސްޓަރްކަޝަން ޕްރައިވެޓް ލިމިޓެޑުން އއ. އުކުޅަހުގައި ހެދި ކޮންވެންޝަން ސެންޓަރު މިއަދު ހުޅުވައިފި އެވެ.\nއުކުޅަހުގައި މިއަދު ބޭއްވި ރަސްމިއްޔާތެއްގައި ކޮންވެންޝަން ސެންޓަރު ހުޅުއްވައިދެއްވީ ފޮރިން މިނިސްޓަރު އަބްދުﷲ ޝާހިދެވެ. މި ރަސްމިއްޔާތުގައި ވާހަަކަފުޅު ދައްކަވަމުން ފޮރިން މިނިސްޓަރު ވިދާޅުވީ މި ސެންޓަރުން އުކުޅަހުގައި ވިޔަފާރިތަކަށް ފުރުސަތު ލިބިގެންދާނެ ކަމަށާއި ކުރިއަށް އޮތް ތަނުގައި ރާއްޖޭގައި ވެސް ކޮންފަރެންސްތައް ބޭއްވުމުގެ އިތުބާރު އާވެގެން ދާނެ ކަމަށެވެ.\n"މި ސެންޓަރުގެ ސަބަބުން އުކުޅަހަށް އިތުރު ކުރިއެރުން ލިބިގެންދާނެ އަދި އިތުރު ވިޔަފާރިތަކަށް ފުރުޞަތު ލިބިގެންދާނެކަން ޔަގީން. ރާއްޖޭގައި ވެސް މިފަދަ ކޮންފަރެންސްތައް ބޭއްވޭނެ ކަމުގެ އިތުބާރު އާވެ، ރާއްޖެ އަށް ރީތި ނަމެއް ލިބިގެންދާނެ" ޝާހިދު ވިދާޅުވި އެވެ.\nޝާހިދު ވިދާޅުވީ ރާއްޖެ ތަރައްގީ ކުރެވޭނީ ރަށްތައް ލާމަރުކަޒީ ކޮށް ކައުންސިލްތައް ބާރުވެރިކޮށްގެން އާމްދަނީ ހޯދޭނެ ގޮތްތައް ކައުންސިލްތަކަށް ފަހިކޮށްދީގެން ކަމަށެވެ.\n"މި ޖަޒީރާވަންތަ ރާއްޖެ ތަރައްޤީކުރެވޭނީ، ލާމަރުކަޒީ ކުރުމަށް އިސްކަންދީގެން. ކައުންސިލްތައް ބާރުވެރި ކުރުވައިގެން. އާމްދަނީ ހޯދާނެގޮތްތައް ކައުންސިލްތަކަށް ފަހިކޮށްދީގެން."\n25 ދުވަހުގެ ތެރޭގައި ނިންމި މި މަޝްރޫއަކީ މިހާތަނަށް އެންމެ ބާރު ސްޕީޑްގައި ނިމިގެން ދިޔަ މަޝްރޫއެކެވެ. ހަތަރު ސަތޭކަ މީހުންގެ ޖަގައިގެ އެ ކޮންވެންޝަން ސެންޓަރަށް 20.8 މިލިއަން ރުފިޔާ ހޭދަ ކުރި އެވެ. އޭގެ ތެރެއިން 14.8 މިލިއަން ރުފިޔާއަކީ އިންޑިއާ ސަރުކާރުގެ ހިލޭ އެހީގެ ދަށުން ދިން ފައިސާ އެވެ.\nފޮރިން މިނިސްޓްރީ އއ. އުކުޅަސް\nދެ މަޝްރޫއަަކަށް އިންޑިއާގެ ހިލޭ އެހީގެ ހަމަޖައްސައިދީފި